text:
2009年5月30日星期六
腐乳京蔥炒肉片
材料:
枚頭瘦肉
京蔥
蒜茸
油爆辣椒
醃料:
鹽
糖
生抽
玫瑰露
粟粉
橄欖油
調味料:
腐乳 ( 連腐乳汁 )
玫瑰露
糖
- 豬肉洗淨,切片,用醃料醃 30 分鐘以上.
- 京蔥洗乾淨後,切粗片備用.
- 燒熱油,先放蒜茸落鑊爆香,之後加入豬肉炒至 8成熟,其間灒酒,盛起備用.
- 跟住就爆炒京蔥,落鑊後灒酒,跟住加少少水炒至軟身,盛起.
- 預先將腐乳搓爛,加入糖同腐乳汁一齊拌勻,之後與紅辣椒一齊落鑊,加少少水
煮至汁滾.
- 將京蔥同肉片回鑊,兜炒數吓,將肉片煮熟透後就可以上碟.
Notes:京蔥最好煮腍啲,因為同洋蔥一樣,如果唔煮到軟身,甜味就唔能夠煮出嚟,同埋如果唔煮熟的話,會有辛辣味道,食咗之後可能會因剌激胃部而引致胃痛.
2009年5月29日星期五
新買食譜3本
自從發現圖書館原來有好多食譜可以借時,已經好少意欲買書,因為不但可以慳錢,仲可以慳番唔少擺書嘅位置,加上圖書館啲食譜都好新,有啲甚至係喺市面賣咗唔係好耐,所以完全無再諗買新食譜,唯一唔好處就係唔可以即時搵到自己想要嘅 recipes.
早排喺將軍澳嘅 JUSCO 展銷場度見到有食譜賣,仲全部一律 85折 o添!咁就梗係走埋去八卦吓啦.點知一睇,居然有齊哂 3本我一直都好想擁有嘅食譜,係有 discount 嘅情況下就更加心郁郁啦!不過同自己講,唔好亂洗錢,圖書館遲啲可能有得借,唔好咁衝動呀!於是就打消咗念頭,繼續去學生屋企嘅行程.
隔咗一個禮拜後,又心思思走去睇吓,點知 ………噢!已經無咗個展銷 counter,擺咗另一樣喺度賣,跟住就同自己講:「可以死心啦,慳番一筆!」之後就再無去睇喇.
事隔數星期,吉之島又做會員 9折優惠,雖然我唔係會員,但都想八卦吓,所以就走去$10店打個 round,點知仲伸請埋張 AEON 銀聯卡 o添,可以即時用張臨時卡9折買嘢.嘩,咁著數,如果又有番啲書買,咪即係有得折上折,今次真係好吸引噃,於是對腳又不由自主地行上樓上個展銷場度,可惜,都係冇得賣.
直到上幾個星期,其實已經唔記得咗啲食譜,只不過距離下一個學生上堂仲有一段頗長時間,於是無無聊聊就又行過去吉之島 $10店同展銷場兜個圈打發時間.嗯,個賣書 counter 又出現番啦,仲繼續有85折 o添!今次唔理咁多喇,決定要買果 3本書,於是就拎起咗佢哋去收銀處度排隊俾錢.排到咁上下,突然留意到 cashier 度貼咗張 poster,係提醒顧客可以用 $20 coupon,當時即刻諗起,自己都有申請到 AEON 卡,如果成功批核的話,我都會收到 3張 $20 coupon 噃,於是理智又再一次同自己講:「唔好咁衝動,等吓 o添啦,可能會批呢!」就係咁,又再一次放番低哂啲書.
等呀等,等呀等,卒之都俾我等到喎!居然真係批張卡俾我噃! (其實好似我哋呢啲自僱人仕係好難伸請信用卡 o架,只係賺得幾千蚊個月嘅打工仔反而仲易申請,因為有清楚嘅收入証明.可能我不嬲都好自覺地做好月結,有清楚嘅收入証明,所以批俾我啦,如果唔係我自己咁乖,之前銀行都唔會批我上會啦!) 仲咁死好命,吉之島前兩個禮拜又再做 9折優惠 (唔知點解呢輪吉之島成日做9折優惠呢,唔通金融海嘯真係好大影響?) 嘩,呢次不得了喇,我計過,原有嘅 85折,再加上9折優惠,再用埋張 $20 coupon,即係差唔多 7折咋!仲唔即刻買就真係對唔住自己啦!於是幾經 "波折",卒之都係買咗呢3本食譜喇 ( 唉,如果自己銀紙鬆動啲,收入穩定啲就唔駛咁多顧慮,睇啱就買,俾著係 Winnie 同 Louisa,佢哋真係啋你都傻,無理咁好氣,話買就買 ).
講咗咁耐,卒之輪到 3位主角出場啦:
呢 3本食譜分別係 Rachel Yau 嘅《為您做甜品》,獨角仙嘅當紅大熱《天然麵包香》,同埋我已經睇中咗好耐好耐,由萬里出嘅《Artisan Bread 麵包教室 》.3 本食譜都印刷非常精美,啲食譜仲好吸引人 o添!能夠吸引得到我呢個孤寒鬼肯出錢買,肯定有佢哋各自嘅魅力啦.
呢本係《為您做甜品》,睇到啲相都好想即刻郁手整嚟食.之前都借過 Rachel 嘅《 幸福料理 DIY》同《精巧甜品DIY 3》返屋企睇,覺得都唔錯,由果陣開始就有留意佢啲書,加上近排成日都睇佢個 blog,仲間中同佢留言傾謁,請教佢整嘢食嘅心得,所以更加會買佢本書,支持吓佢嘛!
至於仙姐呢本《天然麵包香》就除咗所教嘅麵包好有特色之外,最重要係想學識做17小時中種麵糰,咁就唔駛吓吓都要 spare 成日時間出嚟整麵包,只要整好個中種麵糰,放喺雪櫃度發酵,到第二日,甚至隔日再有時間先拎番出嚟做形同烘焗,慳時間好多!
至於呢本《Artisan Bread 麵包教室 》,其實以我呢個初學阿茂係無可能整到嘅,只不過每次拎上手睇時,頁頁都係我鍾意嘅歐陸麵包,仲要啲相影到鬼死咁靚,勁吸引人,睇到流哂口水,買返嚟當攝影集睇都抵啦!唔好話我話呀,俾 Louisa 同Lily 睇到,肯定都話勁吸引啦!因為佢兩個都係鍾意食歐陸麵包 o架嘛!
點呀 Louisa,呢 3本食譜有冇興趣睇呀?有就話俾我聽,等我拎過嚟俾妳慢慢 "品嘗" 啦!
合桃無花果莫加布朗尼 Walnuts & Fig Mocha Brownie
為咗整呢個 Brownie,果晚我只係瞓得五個零鐘咋,因為星期日晚放工返到屋企,坐都無坐低休息過就即刻入廚房準備夜晚餐飯,一路煮嘢一路開機洗衫,食完飯,洗好碗後就去晾衫,之後就去沖涼,沖完涼出嚟諗住郁手整餅,等第二朝唔駛咁趕趕切,點知睇吓個鐘,原來已經好夜,加上我又唔熟手,手腳好慢,根本唔夠時間當晚整起佢,所以咪淨係量好哂 所有材料份量,第二朝校定鐘 7:00am 起身梳洗完就即刻開工,早餐都係一路整,一路食咋!好彩之前都已經實習過一次,如果唔係可能需要更多時間㖭呀!
雖然好早就已經焗好出爐,但係因為要完全攤到凍哂先可以入袋 ( 如果唔係涼透入袋會有水氣,整腍件蛋糕 ),所以又阻咗啲時間,最終都係要遲到,真係唔好意思!Miss 問我點解唔預早整,其實我都好想咁做,不過早排成日落雨,濕度好高,我驚會整到嚿 Brownie 受潮變腍,咁到時 Winnie 同 Miss Cheng 就食唔到原本嘅味道同質感,到時就嘥咗我一番心機,所以唯有自己辛苦啲,瞓少啲囉!Miss 仲話我好講究呢!
不過當見到件製成品做好時,心裡面係非常開心,呢種開心對於果啲未試過整嘢食嘅人嚟講,係完全唔會明白,唔會 feel 到,可能只會覺得你點解咁無聊,攞苦嚟辛!
睇吓張相,個賣相都唔差啫,第一次整都算係咁啦,我自己覺得已經合格㗎喇,有 70 - 80 分啦!
2009年5月28日星期四
rice paper @ 又一城
嘩,我同 Winnie 約 Miss Cheng 食飯真係約得好辛苦,約咗好耐都未約到,卒之今個禮拜一成事啦!今次係 09 年嘅第一次見面咋!Miss,乜妳咁難約 o架,咁多演出,咁多 talk 講嘅?
我哋先約好喺九龍塘落腳,因為要就 Miss 之後過對面城大上堂,咁 Winnie 就早到少少睇吓有邊間食肆啱,順便 window shopping 嘛!最後就揀咗去 rice paper 度食越南嘢,因為一來少人,二來我哋 3 個都未試過呢間食肆,咪試吓囉!
環境都 OK o架,Miss 仲指定要揀開揚窗口景位置 o添!( 咁似買樓揀單位嘅 !?)
嗱,睇吓 Winnie 幾醒目,揀咗呢個勁大落地玻璃嘅開揚窗口位置,實地現場仲清楚睇到哂「畢架山一號」全貌 o添,Miss 實滿意啦!
你哋有冇發覺,點解 Miss 個樣冇打到格仔呢?因為我同佢講,佢係公眾人物,個樣一早都 "揚" 哂啦,應該唔介意將張相放上我個 blog 度,佢話唔介意,不過要放張靚啲 o架喎!我覺得呢張曝光過度,Miss 個樣唔係咁靚,所以再 post 多張下面嘅相.
呢張相係咪影得 Miss 靚啲呢?不過就唔夠光,同埋 Winnie 做乜 "吼" 人哋 "咪" 埋咗眼先影 o架,激死人呀!!
我哋 order 嘅食物陸續上枱喇.首先係我同 Miss 杯熱青檸薑蜜.
呢杯係 Winnie 嘅凍青檸梳打 (好似係啩,唔記得喇 ).
佢兩個要即刻碰杯影相.
越南牛肉湯河,河粉都幾滑,牛肉哩,我當然唔知咩味啦!
呢個係乜乜炒飯,老人癡呆嘅我又發作喇!等 Winnie 遲啲 post 番個名啦!我覺得呢個炒飯無乜特別,但就唔覺得好似佢兩個講到咁唔好食,所以我都話我唔識食 o架啦!到最後當然由我呢個唔鍾意嘥嘢嘅人包底清埋佢啦!
寫到呢度,先發覺漏咗唔記得同碟炒金邊粉影相 o添!難得佢兩個都讚好食.可能因為咁我哋就好快手食哂,無影到相.
呢個素菜米卷小食都 OK,好清新.
不過呢個柚子沙律就強差人意喇!味道麻麻,買相又唔靚,連搣碎佢都懶,連 Miss 都話 $20 好唔值,我自己整嘅日式豆腐柚子沙律仲靚過佢,好食過佢啦!
食完嘢之後,我哋坐多一陣,繼續傾謁,傾傾吓,有個 waitress 行埋嚟擺低盒嘢,個盒都好靚 o架,你哋估唔估到裡面裝住啲咩呢?
:
:
:
:
:
:
:
:
:
:
:
:
:
:
:
:
其實係牙簽嚟 o架咋!
我覺得今次餐飯無乜驚喜,同集團其下嘅美心 MX 唔相差太遠,可能係因為我哋 order 嘅 lunch set 比較 cheap o架!
雖然每次同 Miss "犯罪" ( 唔係,係 "飯聚" 啫! ) 嘅時間都好短,因為佢真係好忙,成日都要趕下場,但係都好開心 o架,所以 Miss 已經約定我哋暑假再聚,仲話會上佢屋企整嘢食 o添! ( 嗯,好似又話去佢屋企樓下 Element 果度啲高級食肆食喎.) Anyway,下次記得要同 Winnie 爭贏俾錢埋單呀,今次我哋就第一次失敗咗喇!
P.S. 我留意到 Miss 同我哋講一樣嘢時,佢係特別開心,睇得出係由心笑出嚟,之唔係佢之前喺北京國家大劇院演奏 Beethoven Piano Concerto No.4 囉!佢真係好開心 o架,成副 proud of peforming in the National Centre for Performing Arts 咁嘅樣.我呢世都無可能做到 o架啦,但係我都好戥 Miss 開心呀!
蒸蛋糕
自從有咗焗爐之後就好少蒸蛋糕,所以今次就返僕歸真,整番次蒸蛋糕先.不過今次其實係有目的嘅,係專登整嚟帶去探媽咪嘅,而且亦都係一個實驗嚟 o架,點解咁講呢?因為我係用咗西式海綿蛋糕嘅整法,唔入爐焗而用水蒸,睇吓得唔得囉.
個樣都 OK,都發得幾靚呀,仲同西式海綿蛋糕一樣咁軟熟 o添!不過食落口就比較嚡,唔知點解呢?用水蒸應該仲濕潤先啱 o架! 可能真係要跟番我喺圖書館借番嚟果本《黑糖糕蒸蛋糕》個食譜嚟整先得喇!
呢個 muffin 模係 Louisa 借俾我用嘅,因為佢話睇過我個 blog 知道我會成日整 muffin,而佢又少整,所以暫時擺住喺我度俾我用.今次用佢嚟蒸蛋糕真係方便好多,之前我係要將啲軟錫紙逐個放入個硬錫紙撻模度焗或蒸,麻煩好多呀!
我同 Louisa 依家會各自買唔同嘅蛋糕模交換嚟用,咁就可以慳番啲錢同存放位置啦,一舉兩得,幾好!
獅峰龍井
一睇到呢啲高檔茶葉,就知道唔係我買 o架啦,當然又係好學生兼好友 Louisa 送 o架啦!淨係睇個包裝盒已經夠勁喇,用咗皇帝嘅 "龍" 圖案同代表皇帝嘅 "黃色",夠氣派未?
真係唔好講笑,Louisa 話一套兩盒嘅禮盒裝已經要千幾蚊 o架啦!係個客送俾佢嘅,其實往年都有送俾佢,不過佢話當時唔識貨,擺埋一邊無理佢,嘥料!因為佢個客話俾佢聽,一年裡面只得一造,而且產量唔多,好矜貴.所以 Louisa 提我:「呢啲唔係普洱呀,唔係越舊越好 o架,所以唔好擺埋唔飲!」
所以我今日就專登開嚟試吓.
靚嘢即係靚嘢,一剪開個錫紙包裝袋,果陣龍井嘅清香味即刻撲鼻而來,就連啲茶葉嘅顏色都好靚,好青綠,唔似平時啲茶葉咁 "黑掹掹".
沖埋水就更加唔得掂囉,香到 "欲仙欲死",飲落口好甘甜,好清香,你睇,浸泡過嘅茶葉好靚,成個形態出番哂嚟,名符其實水滾茶靚,簡直係視覺,嗅覺同味覺嘅享受!
沖到淡哂唔再沖水時,本來諗住將啲茶葉倒咗去,但係見到佢咁嫩綠,仲好吸引,放是就試吓食茶葉.點知原來好好食 o架,非常之嫩滑,好食過好多菜呀!最衰我唔識整龍井蝦仁啦,如果唔係用佢嚟炒河蝦肯定正到暈!
咁靚嘅茶,梗係第一時間沖番杯孝敬媽咪啦!我之所以專登揀今日先開封呢盒靚茶,係因為今日對我嚟講係一個好特別嘅日子,當然唔係端午節咁簡單啦,而係喺兩年前嘅今日 ( 我指嘅係農曆 ),同樣都係端午節,就喺呢一日,媽咪就離開咗我,我到依家都仲好記得當時嘅情況,好傷心,好心痛,但係我唔可以喺佢面前喊,因為咁樣就會令到佢之前辛苦極都唔入醫院嘅日子白捱,我好記得,當我睇住佢走嘅情況,係我呢世仔有史以來遇到最震撼嘅事,我諗我依世都唔會忘記果日嘅情景,但我當時仲好清醒,當眼淚一出時我即刻離開佢身邊,衝咗入廚房度狂喊,喊完喊夠之後仲要即刻通知阿馳同其他親友,到心情平伏番之後再入番房陪佢,繼續做嚟緊果 12 個鐘頭內要做嘅事.
夠了,我唔想再多提,其實我依家個腦已經不斷湧現番當日情景,好難受,眼淚都已經流緊出嚟 ……
P.S. 咁啱我早前喺報紙度睇到有篇關於獅峰龍井嘅文章,順便 upload 埋上嚟俾大家睇吓.其實我已經用 Photoshop 將佢放大過好多次,但唔知點解一 upload 到個 blog 就得番咁細張,希望大家唔好介意,將就吓啦!
2009年5月24日星期日
黑椒檸蜜雞脾仔
前幾日去超市買嘢時,見到有雞翼脾賣,不過就賣得好有 gimmick,$9.9一盒任揀任裝,總之裝滿一盒後要以冚得到盒蓋為準.其實我都唔知咁樣買係抵唔抵,不過貪得意玩吓,睇吓自己可以塞到幾多隻入個盒度!
我問個阿姐,一盒有幾多隻度,佢話都有 6,7隻 o架,於是我就朝住呢個目標係咁揀,係咁塞,係咁揀,係咁塞,但最終都只係裝到 5隻咋,可能我專揀哂啲又肥又大嘅翼脾啦,所以裝少兩隻.
係咪隻隻都好肥美呢!
買完嘢我一路行返屋企,一路諗點樣整啲翼脾,突然諗起上次整完個柚子檸檬蛋糕後,仲有大半個檸檬放咗喺雪櫃都好耐喇,於是就決定用佢嚟整翼脾喇.
材料:
雞翼脾
罐頭菠蘿
檸檬
百里香 (Thyme)
醃料:
檸檬汁
蜜糖
老抽
紹酒
鹽
糖
黑椒粉
- 洗乾淨翼脾,瀝乾水後,用抹手紙索乾水份,然後用叉喺比較厚肉嘅地方拮幾
吓,方便醃入味.
- 菠蘿切幼粒;檸檬切薄片,備用.
- 將所有醃料拌勻後,放入翼脾醃好,最後灑上黑椒粉.
- 醃好後,將翼脾夾出,放上錫紙上面,灑上百里香,然後將錫紙包好,連焗盤放
入已預熱 180°C 嘅焗爐內焗 20分鐘至熟.
- 將剩低嘅醃料同焗出嚟嘅雞汁倒入鑊內煮番滾,煮滾後試一試味,酌量加鹽,糖
調味,之後加埋檸檬同菠蘿落去,煮到個汁濃稠就可以熄火.
- 翼脾上碟後,淋上煮好嘅醬汁就攪掂.
酸酸甜甜,好好味呀,仲有好濃嘅蜜糖味 o添!最驚喜嘅就係啲雞肉唔似平時咁乾,咁嚡 ( 雞全翼中,翼脾往往都係最嚡嘅 ),仲好滑,好嫩,可能因為用錫紙包住嚟焗,將雞肉內嘅水份全部保留住,所以唔會焗到好嚡.
唔係賣花讚花香,真係好正 o架,你哋都試吓整啦!
Notes:
1. 因為翼脾部份比較厚肉,所以最好醃過夜,我呢幾隻仲醃咗成 3日 o添!所以好
入味.
2. 煮汁時要用慢火煮到收汁,唔可以太大火,因為有蜜糖喺裡面,好容易會變咗
焦糖,所以要留心顏色一轉金黃就即刻熄火.
2009年5月23日星期六
簡易咕嚕豆腐
前幾日煮咖喱吞拿魚意粉時用剩咗啲菠蘿,今日就用佢嚟煮咕嚕豆腐.
材料:
實豆腐
番茄
罐頭菠蘿
調味料:
茄汁
白醋
鹽
糖
粟粉
- 番茄洗淨,去蒂,然後切件.
- 菠蘿瀝乾糖水,切丁備用. - 豆腐沖一沖洗,之後灑上少少鹽,再用抹手紙將整嚿豆腐包住,然後用重物壓喺 - 之後將豆腐切件,薄薄咁撲上粟粉,放入已燒熱油鑊內,用中慢火煎香兩面,盛 - 加調味料同水落鑊,煮成咕嚕汁. - 煮滾汁後,加埋菠蘿同番茄落鑊一齊煮,唔駛煮太耐,煮熱就 OK,否則番茄易 - 最後用粟粉水埋薄芡,然後將咕嚕汁同菠蘿,番茄一齊淋喺豆腐面,食得!
豆腐上面,迫出多餘水份.
起備用.
煮爛.
P.S. 最衰上次唔記得留番起啲菠蘿糖水,如果唔係用佢嚟埋芡仲好味!
- 豆腐沖一沖洗,之後灑上少少鹽,再用抹手紙將整嚿豆腐包住,然後用重物壓喺
- 之後將豆腐切件,薄薄咁撲上粟粉,放入已燒熱油鑊內,用中慢火煎香兩面,盛
- 加調味料同水落鑊,煮成咕嚕汁.
- 煮滾汁後,加埋菠蘿同番茄落鑊一齊煮,唔駛煮太耐,煮熱就 OK,否則番茄易
- 最後用粟粉水埋薄芡,然後將咕嚕汁同菠蘿,番茄一齊淋喺豆腐面,食得!
2009年5月20日星期三
法式焦糖燉蛋 Crème brûlée
好耐都無試過大昏迷喇!因為噚日dayoff,知道唔駛出去教琴,屋企又無乜特別嘢要做,所以好放心咁盡情去瞓,前一晚因為喺 Louisa 屋企食完飯之後,除咗食生日蛋糕之外,仲有幫 Louisa 整香蕉蛋糕,所以好夜先走,返到屋企沖完涼,睇一陣書,點 零兩 點先瞓,第二朝12 點半先起身,所以噚日好夠精神.
夜晚就好求其咁煮咗個咖喱菠蘿吞拿魚意粉食 ( 間中偷吓懶先 ),食完哂洗埋碗都仲好早,所以就郁手整甜品食,呢個Crème brûlée 都想整好耐 o架喇,不過一直都無買到淡忌廉,所以一路都無整,直到最近荃灣間二德惠買嘢有雙倍積分,加上 200ml 裝嘅淡忌廉又做緊特價,$45 / 3盒 (依家 $44 / 3盒 o添咋 ),所以就起心買喇,咁依家咪整到 Crème brûlée 囉!
材料同做法都好簡單.
材料:
蛋黃 2隻
淡忌廉 125克
豆漿 125克
砂糖 20克
以上材料可做 2 - 3杯燉蛋
- 先用 180°C預熱焗爐. - 蛋黃同淡忌廉用蛋拂拌勻,然後加入少量豆漿再拌勻. - 將剩低嘅豆漿煲滾,加入砂糖煮溶. - 將熱豆漿逐少逐少拌入忌廉蛋液裡,之後再倒回煲內加熱. - 加熱後嘅忌廉蛋液過篩倒入疏乎厘盅內,然後放上焗盤上,再倒凍水入焗盤內, - 放入焗爐,焗 25分鐘後取出放涼,之後放入雪櫃雪10分鐘. - 喺雪凍咗嘅燉蛋面灑上少少砂糖 (份量以外),用火槍將砂糖燒焦,做成焦糖,咁 食譜參考:香港電台嘅美食DIY 網頁 (仲有導師整個製作過程嘅 video睇 o添呀!)
水嘅高度約半 cm至 1cm.
就食得啦!
- 蛋黃同淡忌廉用蛋拂拌勻,然後加入少量豆漿再拌勻.
- 將剩低嘅豆漿煲滾,加入砂糖煮溶.
- 將熱豆漿逐少逐少拌入忌廉蛋液裡,之後再倒回煲內加熱.
- 加熱後嘅忌廉蛋液過篩倒入疏乎厘盅內,然後放上焗盤上,再倒凍水入焗盤內,
- 放入焗爐,焗 25分鐘後取出放涼,之後放入雪櫃雪10分鐘.
- 喺雪凍咗嘅燉蛋面灑上少少砂糖 (份量以外),用火槍將砂糖燒焦,做成焦糖,咁
食譜參考:香港電台嘅美食DIY 網頁 (仲有導師整個製作過程嘅 video睇 o添呀!)
啱啱出爐時果樣,可能因為個焗爐太勁,未做焦糖都已經焦咗少少. 本來星期一果日係想問 Louisa 借定支火槍嚟燒焦糖,不過一來佢無 gas;二來我其實又驚驚哋用火槍,因為見到個火噴得咁猛,覺得好恐怖,好危險;三來佢又話俾我聽可以用焗爐焗燶啲砂糖,所以我就試吓入焗爐,淨用脆烤功能果三枝石英管嚟焗脆個表面,睇吓得唔得,但其實係唔得囉!焗咗好耐都只係得少少燶,而且我隔住爐門望入去時,見到啲燉蛋猛咁喺度郁,滾吓滾吓咁,好驚會焗過龍,焗到啲燉蛋老哂兼嚡口,最後都係放棄罷!所以喺燉蛋面會見到啲白色未溶嘅砂糖結晶.
啱啱出爐時果樣,可能因為個焗爐太勁,未做焦糖都已經焦咗少少.
本來星期一果日係想問 Louisa 借定支火槍嚟燒焦糖,不過一來佢無 gas;二來我其實又驚驚哋用火槍,因為見到個火噴得咁猛,覺得好恐怖,好危險;三來佢又話俾我聽可以用焗爐焗燶啲砂糖,所以我就試吓入焗爐,淨用脆烤功能果三枝石英管嚟焗脆個表面,睇吓得唔得,但其實係唔得囉!焗咗好耐都只係得少少燶,而且我隔住爐門望入去時,見到啲燉蛋猛咁喺度郁,滾吓滾吓咁,好驚會焗過龍,焗到啲燉蛋老哂兼嚡口,最後都係放棄罷!所以喺燉蛋面會見到啲白色未溶嘅砂糖結晶.
Notes:
1. 原食譜係用牛奶而唔係豆漿,只係因為小弟唔飲奶啫.
2. 將煲滾嘅豆漿 /牛奶倒入忌廉蛋液時,一定要慢慢逐少逐少拌入,如果唔係啲蛋
液就會被煮熟.
3. 忌廉蛋液心須過篩倒入疏乎厘盅內,因為可以隔咗啲被煮熟咗嘅蛋液固體,令
到啲燉蛋更幼滑.
4. 焗好出爐嘅燉蛋一定完全攤凍或雪涼,否則當灑上砂糖製作焦糖時,熱力會將
砂糖溶化入燉蛋內,咁就最唔成焦糖喇.
P.S.
1. 當 Louisa 話枝火槍無 gas時,我就問佢係用咩 gas,佢話用打邊爐果啲 gas,
咁就再問佢,咁打邊爐啲 gas喺邊度買得到,佢竟然同我講:「打邊爐啲 gas
咪喺 賣打邊爐啲 gas嘅地方買囉!」跟住我哋兩條友就喺度勁笑,真係俾佢吹
漲!
2. 用上次買返嚟嘅腐皮碎整豆漿真係好方便,十零廿分鐘啲腐皮已經煲溶哂,做
成好濃嘅豆漿,我將食譜用剩嘅豆漿俾咗老豆飲,佢話好濃好甘香喎!


c: text/html

text:
係蛇仔明嘅細姨媽做呀
前幾日收到細姨媽由英國寄嚟嘅郵包
佢為蛇仔明嘅 "百日派對" 做咗啲手作仔(其實都唔 "仔" 應該花咗不少時間心機吧?!)
好靚好有心思架
但暫時保持神秘唔blog 住
等派對完咗再share
蛇仔明係我家第一粒孫, 簡直萬千寵愛
尤其細姨媽錫到佢燶,雖然遠在英國, 成日都心繫蛇仔明
自細已有一雙巧手嘅細姨媽, 仲成日會為蛇仔明DIY添
蛇仔明仲喺我肚肚時,已經收咗姨媽做俾佢嘅第一個手作 ---- personalised 嘅米袋
真係好有心思, 一針一線慢慢繡
你睇, 蛇仔明喺姨媽嘅愛心米袋下訓得幾安樂
喺英國Royal School of Needlework 學刺繡嘅細姨媽, 繡花工夫已達"神級" (至少我係咁認為啦)
任何圖像, 佢都繡到
喺為蛇仔明添用品時, 一直偏愛簡約的我, 一直未能找到純色嘅bedding set
姨媽就人手裁造一套, 仲將我哋買俾蛇仔嘅公仔繡埋上去
像真度達99.99999999%, 朋友到訪都冇不讚賞呢
被姨媽嘅愛心包圍嘅蛇仔明
姨媽嘅作品得到賞識, 最近仲將興趣發展成事業添
當中最受歡迎嘅係bb房嘅牆飾
bb大愛
當然唔少得婚嫁系列啦
又真係估唔到, embroidery嘅可塑性係咁高
I am so proud of you sis

robotstxt: allowed

filter: keep


text:
最近Duffy係香港非常之紅,搞到好多人都開始迷佢,佢亦唔再係日本獨家既商品,日本disney緊係又要開發另一條賺錢既line出來啦,今次要介紹既就係同Duffy好相似既UniBEARsity~~~
日本Disneystore將會係今個月21日推出一條新line叫UniBEARsity,同Duffy一樣又係熊仔,睇來日本既女仔真係特別鐘意熊仔既product~~Disneystore好明顯未出已經嬴哂,因為早係上年12月開始,已經接受網上預訂,但好快已經俾人訂哂,之後再接受鋪頭預訂,但亦都超額認購,所以而家除左等佢21日出,周圍都已經買唔到,實計Duffy之後又一賺錢商品~~~
入返正題,介紹下呢條line既熊仔先,同Duffy,ShellieMay一樣,佢地都有一個故事,所以先講呢個故仔俾大家認識下佢地先~~
話說micky同minnie佢地成班friend都係讀一間叫UniBEARsity既學校讀書,呢間學校既校徽就係以熊仔設計而成,今日教授就係堂上講解校徽上面熊仔既事,上完堂之後,教授要求大家交一份以熊仔為題既功課
所有人都聚集左係micky屋企做呢份功課,但大家都唔知點做好,所以好困擾
之後minnie就諗到一個好主意,只係用字寫出來太單調,不如整埋主角熊仔出來啦,大家都好贊成minnie呢個意見,於是micky就係衣櫃到搵左好多服飾出來,大家就用入面0的布,棉花等等分別做出一個同自己有0的相似既熊仔
第二日micky佢地分別帶住自己做出來既熊仔返學,教授一見到,即刻好驚訝.micky佢地交低隻熊仔俾教授之後就返哂屋企,留返教授同0的熊仔係課室,而係呢個時候,唔知點解教授突然覺得好眼訓
結果仲訓著左添,另一方面,有一陣魔法粉漂過,令0的熊仔開始識郁
教授係睡夢中聽到聲音而醒左,一見到眼前既景象即大嚇一驚,0的熊仔竟然會郁.0的熊仔既好奇心好大,求教授同佢地上堂,於是教授就開始同佢地上堂,0的熊仔仲要一聽完就即刻舉手發問問題添
教授本身好鐘意0的好學既學生,所以就忘記左追究點解0的熊仔會識郁,繼續同0的熊仔上堂,上完之後先發現,0的熊仔又一隻一隻咁座哂係度唔郁,究竟頭先自己係唔係發緊夢呢?第二日,教授派返哂0的熊仔俾micky佢地,而且個個都俾好高分,臨走時仲叫佢地下次再帶0的熊仔返來
而呢批熊仔個尾到仲多左個tag,寫住A+同有教授個簽名添
睇完呢個故事,係唔係覺得同duffy好似呢,又係minnie帶頭整熊仔公仔家,每一隻熊仔都有一0的特徵,又來逐一介紹下先
佢地個樣都超可愛,仲有對水汪汪既眼
每一隻都有同佢地主人好相似既配件,而且可以除出來家
腳板底仲有UniBEARsity既校徽釘左係度
最後就係有教授簽名同A+既tag
來近會先出micky同minnie既熊仔,至於其他人既熊仔亦都會係之後相繼推出
UniBEARsity既熊仔size同Duffy差唔多,估計以後係出好多衫仔同配件,應該可以同Duffy共用,鐘意熊仔既朋友又多一個選擇喇~~~


text:
自問美術課成績一般, 讀書時期除左上堂之外都無特別動筆畫畫.
不過人就係好奇怪, 見到人地畫畫果時, 又或者特發奇想果時, 總會手痕想畫下野, 即使只係畫左一D毫無意義既野, 感覺係過下隱都好呀.
適逢情人節前夕 Nuffnang 舉辦左個"呃錢"活動, 手痕毛病又發作就報名去參加囉!
Art Jamming經常見到係團購中出現, 由於身邊既朋友都呢類活動興致缺缺, 所以一直都無機會嘗試, 自己一個人參加又好似怪怪地咁, 透過呢次活動終於有機會試下.
呢次活動既地點係位於官塘工業區, 鄰近官塘地鐵站既Aura 愛畫室. 地點就係麥記對面, 銀行樓上, 容易搵, 而且鄰近地鐵站交通方便.
活動場地大概可以容納30人同時畫畫, 場地未必能夠提供小孩奔跑耍樂, 不過就畫畫呢類靜態活動黎講就足夠有餘.
Aura 愛畫室 亦貼心咁提供野飲服務, 除特定飲品要另外收費外, 基本上係任飲.
除左提供Art Jamming服務外, Aura 亦有提供書藉及顏料等販售, 還有藝術課程供選擇, 課程除左畫畫, 仲有陶土班,黏土班及小熊布偶制作班. 見到呢個小熊布偶制作班, 我都幾有興趣.
畫室陳列既畫作.
活動開始, 每位都進入忘我境界.
完成之後, 只要同 Aura 愛畫室既人員講, 佢就會幫你吹乾幅畫同入袋.
Art Jamming最好既地方, 就係顏料任用, 唔會好似以前上堂咁怕太浪費顏料, 成日要就住就住咁用, 而且顏色齊哂, 想要咩色就自己去倒, 都幾方便.
顏料就放係中央區域方便畫畫既人自取, 唯一唔好既係, 坐係顏料區附近既人會驚俾人"唧"顏料果時噴到. (咪就係我囉! 未必會噴到, 只係驚囉!)
其中一位blogger既作品, 未完成, 但我好鐘意佢既立體感同想象力, 自己缺乏想象力, 就好羨慕人地既天馬行空.
本來只係唸住畫一隻, 後來先醒起呢次既主題係情人節, 所以草圖就改成一對, 加多左好多心心囉! 睇落都幾奇怪. 見到人地畫既畫全部都好有層次, 見到自己果幅就覺似好平板無咩立體咁, 不過畫畫無他既, 純綷自己畫得開心咪得囉!
總括黎講今次活動感覺都幾舒服, 整體都好滿意.


text:
2015年5月28日星期四
韓式炸醬麵 Jjajangmyeon (짜장면)
睇得韓劇同 Maangchi 姨嘅 video 多,真係覺得韓文發音好多都跟普通話好似,有啲甚至係完全跟廣東話一模一樣,大長今個 “今” 字就係其中例子.雖然大家未必識睇韓文,但睇吓個拼音,再讀一讀,就完全知道呢個係 “炸醬麵”.拼音都唔識睇嗎?聽吓 Maangchi 姨點讀啦!
早排睇電視個韓國旅遊特輯,主持人試食咗韓國炸醬麵,話跟中式完全係兩回事,而且味道偏甜.其實睇個樣都知道跟中式炸醬麵應該係完全唔同味道,但味道偏甜就真係估佢唔到,可能係因為所有蔬菜料都係帶甜啦!
2015年5月27日星期三
抹茶吞拿魚三文治
2015年5月26日星期二
雜豆薏米土伏苓老黃瓜湯
有陣時啲嘢都真係唔到你唔信,呢排幾乎日日都落雨兼烏天黑地,噚日佛誕就居然無雨落仲勁猛太陽,今日又即刻落番雨,睇新聞先知原來朝早仲發出過黑雨㖭!
唔係講笑,真係濕到好得人驚,自己都 feel 到體內濕氣好重,所以就煲呢個袪濕湯喇!
2015年5月25日星期一
部腦終於有救喇!!
部電腦個 hard disk 容量不嬲都唔多夠用,因為係好耐之前買落,只得 100 GB,當時仲係用緊 Windows XP 就梗係夠用啦,但自從壞機之後,幫我砌機個師傅就順手幫我 upgrade 到 Windows 7,咁就出事喇!!
本來個 OS upgrade 咗當然係好啦,但係相對於我個舊 hard disk,新嘅 OS size 簡直係大笨象,裝咗之後就只係得番幾 GB 空間可以用,跟住 Windows,Antivirus 及其他程式又不斷自動更新,越嚟越多嘢塞入去,攪到近排得番幾百 MB 可以用咋,連開個 Photoshop 用都唔夠容量去運作,唯有邊用電腦邊不斷清空記憶體,超麻煩!!
早前請教咗我一位 IT 專業嘅舊學生有關外置 hard disk 嘅資料,佢就介紹我用呢隻牌子:
2015 浴佛節
噚日橫風橫雨,攪到屋企周圍都滲水,仲以為今日天氣都唔好得去邊,點知天朗氣清,天氣非常之好,所以我返工前都可以出海灘浴佛哦!
全日都好好天氣,仲鬼死咁熱,點知夜晚放工去到屯門公路轉車站時就開始毛毛雨,一踏入家門後就即刻落大雨,好彩避得過唔使濕身,果真佛力加持,佛祖庇祐,阿彌陀佛!!
2015年5月24日星期日
黑椒雜菜麵包碗
2015年5月21日星期四
死剩半條草命
仲記得之前我同大家講,屋企有棵迷迭香用水養住都不停生根,仲多到變成盆狀嗎?見大家都叫我轉落泥種,咁我就好聽話咁將佢種落泥喇.
雙色麵筋
一開場先講啲題外話先!上次咪話睇《元味好生活》時知道台灣人好鍾意一家大細去露營嘅,原來香港依家都已經有好多人攪緊呢門生意.唔知大家有無睇《財經透視》呢?有的話就實知我講乜,大嶼山,西貢及天水圍都有營地,提供埋露營車或露營屋,最正係天水圍嗰個營地,引進咗法國製造嘅波子營,望落好似係塑膠造,最特別係球形嘅上半部份係全透明,夜晚瞓覺時好似露天而睡,但又唔怕風吹雨淋,好好 feel,無睇過呢集節目的話就快啲 click 入去見識見識吧!
入正題喇,噚晚煮咗齋鹵味,正確啲講係素鹵味至真,因為有用五辛呢!
2015年5月15日星期五
呃盡全球人!?
2015年5月14日星期四
素肉丸 Vegetarian Meat Ball
「IKEA」啲肉丸一向都好出名,個個都話好食,我就唔知係咪真係咁好食喇,因為我未食過,皆因成份有加到牛肉.最近「IKEA」推出咗素肉丸,聽聞香港都已經有得賣,「麥記」老家又為素食者推出素食漢堡,真係素食者嘅好消息.
早前我 download 咗個叫做「Vegetarian Recipes」嘅 App,裡面有好幾個 meat ball 做法,我就揀咗其中一個較易整嘅 recipe嚟做實驗,估唔到一擊即中,成功做到哦!
維修
上個禮拜開始,喺正我間房個頭殼頂搭咗個棚喺度,都唔知做乜,後尾開信箱先發現原來管理處放咗張 notice,呢幾個禮拜要維修外牆.其實早就應該要整啦,見到啲紙皮石同石屎都爆哂出嚟好耐,我成日都好驚有朝一日會跌落嚟打爆我個窗啲玻璃兼跌落街砸傷途人.
豐富的第一餐
嗱嗱嗱,咪插我住呀,對我嚟講真係好豐富㗎喇!!!
平日起身後都食得好簡單,好求其,麥皮,麵包,muffin,餅乾或者 cereal 就算數,總之叫做有嘢落肚就算㗎喇,好少可會攪咁多 "花臣",又多士又蘋果,仲沖埋杯檸茶㖭,因為噚日切咗個檸檬煮意粉嘛.
2015年5月13日星期三
清補涼栗子節瓜湯
絕大部份時間我都只會係煲齋湯,對於好多人嚟講,如果煲齋湯的話,可能會勁落蜜棗增加甜味,但我自己就唔會咁做,而且已經無用蜜棗好耐,成日都形住蜜棗唔知係咪有加糖製過.
想啖湯夠甜的話,我通常都會落紅蘿蔔,粟米,栗子或粉葛,有時就會加紅腰豆同三角豆一齊煲,都可以增加一定甜度,但始終最重要嘅一點係:所有甜味材料必須凍水落煲.因為食材嘅甜味物質只會溶係凍水內,而我自己就習慣再浸多一段時間先煲,確保大部份甜味物質溶於水內,自己都已經做過實驗,材料凍水落煲跟水滾後先落料,甜度真係差好遠.
想啖湯夠甜的話,我通常都會落紅蘿蔔,粟米,栗子或粉葛,有時就會加紅腰豆同三角豆一齊煲,都可以增加一定甜度,但始終最重要嘅一點係:所有甜味材料必須凍水落煲.因為食材嘅甜味物質只會溶係凍水內,而我自己就習慣再浸多一段時間先煲,確保大部份甜味物質溶於水內,自己都已經做過實驗,材料凍水落煲跟水滾後先落料,甜度真係差好遠.
2015年5月12日星期二
檸汁蜆肉扁意粉
最近睇緊姚元浩嘅《元味好生活》,每集節目元浩都會邀請唔同嘉賓一齊體驗各種戶外活動,露營過夜及野外煮食.唔睇都唔知,原來台灣依家好興揸露營車到郊外露營,而且仲癲到每個家庭都為自己架露營車做出各樣主題,倒如民族風,all handmade decoration,法式風情等,真係大開眼界,最正就係架露營車可以變出一層角樓出嚟俾小朋友上去瞓.
剛剛睇完男神王陽明同元浩玩越野飛車,超刺激,連周身肌肉,紋哂身,man 到爆嘅王陽明都全程乸埋塊面,用雙手掩護住個頭,皆因上落山坡嘅角度真係差唔多接近九十度咁滯,又無特別安全措施,仲恐怖過玩過山車,俾著我係座上客的話,我肯定暴斃車上,嚇都嚇死咗!!
幾乎每一集元浩都會用到荷蘭鍋去煮食,佢勁讚好用,其實荷蘭鍋就係一隻戶外版嘅「Le creuset」或「Staub」,都係一種鑄鐵鍋,不過就係用支架吊起,直接喺柴火上面煮食,最特別係鍋蓋經特別設計,可以放上燒著嘅柴同炭,實行上下夾攻!前幾集男神高以翔露營時就煮咗個海鮮蛤蜊意大利麵,最特別係佢用咗檸檬汁去煮,真係從未試過食酸味嘅意粉,但元浩試過之後又話估唔到咁好味,攪到我都想試吓!反正屋企都有檸檬,又可以順便清埋上次整韓式海帶蜆肉湯時用剩嘅蜆肉,不過我就用自己個方法去煮,因為用料唔同,起碼高以翔係用新鮮帶殼嘅蛤蜊去煮哦!
2015年5月10日星期日
健康版班尼迪蛋 Egg Benedict (healthy version)
見冷宮仲有 English muffin,於是又玩吓整 egg benedict.
一般人都覺得 egg benedict 非常邪惡,火腿嘅肥美不利健康,如果用片裝醃製火腿的話就更加無益;雞蛋又話高膽固醇,個荷蘭醬 (Hollandaise) 仲係用蛋黃做㖭,但其實最惡魔都仲係溶牛油,要拂打到個醬汁濃稠的話,用量都真係唔少!!
所以,自己整的話,都係整番個健康版好啲喇!
憑歌寄意,憑花表心意!
2015年5月9日星期六
鹹味麵包布甸 Savoury Bread Pudding
雙色迷你缽仔糕
Blog 友小月話唔知點解整缽仔糕時啲紅豆會沉哂落底,我自己都唔明白,因為我上次整時真係全部浮面,但我依家應該估到係咩原因喇,因為今次自己都中招嘛!!!
唔知大家有無遇到相同情況,依家啲紅豆好難煲得腍,甚至係煲極都唔腍,初時以為自己買啲紅豆 cheap 先會有呢個情況,但原來朋友同學生家長都係咁講.唔記得喺邊度聽過話紅豆越大粒就越難煲得腍,之但係依家好似都幾難搵到細粒紅豆嚟買,周圍賣嘅都係大大粒,所以我每次煲完紅豆都會先放上冰格雪至結冰,之後先再用嚟整嘢,咁就一定會腍,跟十分鐘就煲好粥嘅原理一樣.
呢次就係因為偷懶無做到放冰格呢個 step,紅豆唔係真係完完全全煮腍哂,仲帶點實,有點重身,所以最終全部沉哂底!!
橙香朱古力 biscotti
2015年5月5日星期二
瑞士汁豆腐乾
上次鹵完雞翼同雞腳之後,跟住就買咗塊豆腐乾返嚟繼續鹵,原本想買埋雞腎,鴨腎之類物體,但凍肉店無得賣,得火雞腎,未食過又唔知好唔好食,所以最終都係無買到,加多兩隻蛋落去算數.
2015年5月3日星期日
十五的齋 pizza
訂閱: 文章 (Atom)


text:
零九年七月二日
Ending...最後一日喇
♡ 楽しいhokkaido-Day Five-
北海道神宮_時計台_大通公園 ♡
( 媽咪好鐘意呢張相 )
今日係旅程嘅最後一日喇 媽咪一早就同我講 “ 玩完喇 一陣坐飛機走架喇”
一早落樓食早餐 最好食都係牛角飽 好食到媽咪食左三個 哈哈 crazy (但平時媽咪唔鐘意食飽架喎!!!!)
我地向另一個景點出發 ~ 北海道神宮 呢度媽咪同我去嘅雷門寺呀 有d哥哥姐姐喺度掃地 唸經 好清靜嘅地方
加上朝早落完雨 感覺好清新 人都自自然然精神起嚟呀
上次去平和公園 有潔淨雙手嘅池 呢次神宮都有呀 媽咪仲幫我洗tim 洗完就可以入神宮lu
喺神宮嘅大門 依家唔知舉行d咩節 有個儀式好得意架 我地要跟住佢嘅方法喺大門度行
祈求幸福健康 哈哈 媽咪影左video 依家睇返都覺得好好笑 好得意呢 但條片太長 (我地行得好慢) 所以唔post上嚟喇!
媽咪除左鐘意儲磁石之外 喺日本 佢好鐘意儲繪馬架 通常掛一個 帶走一個
今次神宮嘅繪馬同佢之前honey moon嗰個唔同 所以 都買左一個返屋企 我地一家三口畫完繪馬之後 由我親自掛上去 希望一家開心健康
再見喇 神宮 希望第日再嚟探你啦 byebye!!!
臨離開神宮 媽咪同日本單車合照一張 so 低b
行完神宮 我地去左札榥地標時計台 合照一張就去埋附近嘅大通公園
嚟到大通公園 呢度好靚呀 因為啱啱做緊有關花花嘅event 所以媽咪唔捨得走...


text:
舊石器時代
人學識製造工具[編輯]
人進化自類人猿,關於人嘅起源,有非洲起源說——人發源自非洲,然後遷徙到其他大洲,亦有話人係多地獨自起源同進化嘅,但無論如何,人之所以可以遍佈全世界,從熱帶雨林到北極雪地,在於人有智力,可以運用材料,工具令自己適應當地環境,唔使進化,甚至可以改變環境來適應自己.
人學識製造工具,係人類文明開端,係地球歷史飛躍,因為之前係睇生物基因適唔適應到環境變化,而家就係人類活動改變生存狀況.
當時嘅人發明咗石刀技術,從石心壓制出長而鋒利嘅薄片作為石刀,用嚟整其他材質嘅工具,以及製作工具嘅工具.其他材質可以係獸骨,木頭.
發明[編輯]
據考古出土,當時製作出嘅工具有長矛等武器,亦都有好似刮刀等加工器.當時嘅人識得運用拋射現象,於是識得喺繩頭綁嚿大石去捉野牛等動物,亦都發明咗投石器,投茅器,弓箭等拋射工具.呢啲發明初時好粗糙,但後來不斷改進,就成為火器發明之前威力最大嘅冷兵器.
舊石器時代晚期有其他發明,比如用骨,象牙整嘅錐,針,扣,甚至有鈕,即係話人學識咗整合身嘅衫.雖然舊石器晚期嘅技術發展得比100萬年前嘅初期進步好多,但依然好原始.
社會[編輯]
嗰陣時嘅社會主要係部落,重未產生有專職領導嘅政治機構.啲部落大多係自治,以血緣關係成為一族,估計啲部落人口20到50人左右,因為未有農業,食物係源自採集,狩獵等,所以養得人唔多,不過如果一個地方食物來源豐富嘅話,部落人口就多啲.
當時未產生政治,雖然有阿頭,不過阿頭權力唔大,當時未有由制度確立,眾人公認嘅強制權力,啲人未能將個人或集體意志強加他人.啲阿頭嘅產生源於部落需要:識拜祭儀式嘅老人成為司儀,狩獵能力高強嘅後生做狩獵隊長.領袖唔係用權力,而用自身影響去完成職責.
當時人同人嘅關係好親密,因為部落內都係親戚,有咩事都會互相照應.同時人同人之間完全平等,每個人都有公認嘅義務同報酬.雖然無人確定到自己前景,但並冇因此憂慮或者彼此疏遠.舊石器時代嘅人可以成為「完全嘅人」,而且完全程度係自農業產生後未曾接近過嘅(相對到現代,就有哲學所講嘅「人嘅異化」).
部落之間可能會因為個人世仇或者爭地盤而有打鬥,不過因為舊石器時代生產水平低,而戰爭需要物力人力投入,所以當時打鬥規模唔大,直到後來農業產生,大規模戰亂先至出現.
兩性關係[編輯]
當時係有一夫多妻,不過極少.呢段時期嘅兩性關係比之後任何時候平等.原因係男人同女人對部落嘅貢獻係同等嘅:男人負責狩獵,保衛,而女人生兒養女,並提供大部份食物——男人狩獵嘅肉食固然好好,但大部份食物來自女人喺部落附近採集嘅蔬菜瓜果,易捉嘅小動物.而之後農業出現,男人因為好力成為耕作等生產嘅主要勞力,於是女人因為貢獻唔對等逐漸成為「第二性」.
飲食[編輯]
今時今日,人對舊石器時代人類飲食嘅認識來自對人屎化石嘅研究同現存部落食嘅嘢.
嗰時人類食嘅嘢種類非常之多,可以講係乜都食,食得就食,包括現代人覺得核突嘅嘢,比如曱甴等蟲類.而佢哋對住嘅周邊極其熟悉,知道附近有咩種類嘅生物,邊啲食得,邊啲有毒,邊啲有除食用價值外嘅其他用處(如醫藥等).
正因為乜都食,所以好難有饑荒,唔似得農業後嘅人類,因為農業中嘅作物,牲畜相比原始人食嘅品種少好多,一旦遇災,失收減產,就有饑荒之虞,而原始人食嘅嘢類型太多,好難話咁多品種嘅事物同時欠缺.災年中農民去挖樹根樹皮,食野外動物等捱過饑荒,就係學似原始時代人嘅飲食.
世界觀同宗教[編輯]
原始人對世界嘅睇法係世界唔會變,過去同將來一樣,冇發展概念,亦唔會質疑現有規矩,習俗.原始人覺得,天地萬物,包括佢自身,佢哋嘅文化以及住所,都係一早就創造出來,而且肯定會一成不變延續到無窮未來.睇下各民族創世神話,就會發覺有一個共同點:一切都搞掂曬,先人定落規矩,教落技藝.比如中國有神農嘗百草,倉頡造字;聖經話一切嘢都喺上帝創世時定好曬.
原始人對周邊非常瞭解,但佢哋對自然界嘅情況係知其然而不知所以然,一遇到如洪水,旱災等就唔知咩緣由,就寄託於超自然.所以原始部落巫術風行,認為巫師有超自然能力,可以消災化難;獻祭儀式亦好多,以為可以祈求超自然為佢哋轉運;圖騰崇拜,以為以某種動植物或者神物做偶像就可以化兇.
因為舊石器時代生產水平低,日後等級森嚴嘅僧侶集團都供養唔起,所以未產生可以凝聚社會嘅神學,宗教未作為一種控制社會嘅工具.啲人對神嘅概念蒙查查,比較多係私人幻想.
藝術[編輯]
嗰時嘅藝術主要係岩洞壁畫.內容大多係狩獵場面.有一個現象,亦同啲人嘅迷信相關:原始人一般住山窿口附近,但啲壁畫大多畫喺山窿深處,最暗最危險嘅地方,往往唔同嘅畫作相互重疊,亦就係話,畫畫人未諗過要保存作品.對此解釋係,啲人畫畫,係覺得山窿深處有超自然力,畫啲狩獵場面就有幫助狩獵嘅魔力.相當於家下嘅許願樹.
歷史遺產[編輯]
雖然話舊石器時代好原始,但奠定咗人類文明嘅基石.舊石器時代人類獲得嘅知識至今係基本知識乃至係生活所需嘅常識.實際上原始人嘅知識就已經非常豐富,比如對居地瞭如指掌,對動植物品種及利用價值嘅知識,製作使用工具嘅知識等等.
嗰時已經奠定今日嘅烹調技術,比如原始人識用火灶,用石板燒烤,極地嘅寒冷可以保存食物,其他地方可以用風乾或者用油脂保存食材等.實際上,舊石器時代嘅人來到現代,除咗諸如煤氣,電器等現代工具,廚房嘅嘢佢都會好熟悉.
醫藥上亦累積唔少,雖然有時啲人以為巫術可以醫病,但醫療技術都識啲,比如曉得夾板可以續斷肢,識得用止血帶繃帶敷藥,知道灌腸同放血係療術.
乃至原始人識得天文,可以劃分星座.波利尼西亞人嗰時已掌握航海,借此遷徙到太平洋各島.
落後同轉型[編輯]
雖然舊石器時代嘅社會人際關係好親密,但亦好壓抑人.個人完全聽命於部落.部落睇成係一條無窮無盡嘅隊伍,隊伍由死者,生者,未降世者組成,受神靈福佑.個人完全屬於呢條隊伍,雖然話啲人唔覺得自己嘅人生綁住喺上面,覺得自己係參加咗條隊,不過正因為噉,令舊石器時代發展緩滯————啲人唔諗住改變一切,唔反傳統.實際上一啲部落會殺死唔按傳統生活嘅人.
不但殺死反傳統嘅人,喺食物短缺時,會殺嬰,老人,孱人.無部落可以永久據於一地,始終食物有限,而人口會增長,於是就要遷徙,因此為咗遷徙就要削減.人口增長亦緩慢,因為環境嘅人口承載量好有限,當時人口密度每平方公里先得一個人.
所以舊石器時代後,農業出現,進入新石器時代,好快農業生產就取代咗狩獵採集嘅生活方式,今日得返無法開展農業嘅地方依然保留原始生活.因為農業生產食物可以養更多人,而為咗養更多人,就要開更多耕地,於是就會去原始部落地區開荒,令原始部落接觸到並轉型到農業生活.
註[編輯]
- ↑ 呢個係美國英文串法.英國英文串法係Palaeolithic Age.
參考[編輯]
- L.S.Stavrianos《全球通史》第7版上冊,北京大學出版社 ISBN 0-13-923897-2


text:
2015年3月1日 星期日
嘉嘉的為食路上,啤啤佢
我近日嘅新發現係尖東海傍嘅一間德國酒吧 brotzeit.冇錯,又係德國吧,我又真係幾鍾意飲德國啤酒嘅.話說有一天行完山,想飲番杯又想醫肚,想起海傍那一列酒吧中的其中一間.去到想坐窗邊,其實之所以去尖東也是想望住個無敵維港景飲酒,不然大可去河內道飲喇!點知個侍應話有人訂左,我話我地好快,食完走,點知對方望望我然後話,我地有最低消費,嗄,酒吧都有最低消費,我真係第一次聽!之後佢叫我地上樓上,乜樓上又冇最低消費咩,哦,原來樓上又真係冇最低消費喎!咁即管上去睇睇喇,上到去就知道點解樓上冇最低消費,因為佢連景都冇!於是走人,過隔離睇睇!
去到隔離,樓上差不多坐滿,侍應叫我地落樓下,我地問:樓下有冇最低消費,佢好驚訝咁答:最低消費?我話隔離有!佢笑一笑然後話,冇,酒吧點會有最低消費.咪係!哈,第一印象已經好好.落到樓下,即係之前我想去果間嘅隔離,咦,呢個角度個海景重靚,我地被安排喺一列玻璃窗傍邊,坐低叫左杯啤酒先,係德國啤,佢重自稱係慕尼克最多人飲嘅啤酒添!唔,清清地,幾好味!個杯高高瘦瘦幾好揸.
咁要搵尐野嚟送酒嘅,我地點左咖哩香腸,之前未食過吖嘛.咖哩就當然辣喇,但係佢入口之後,辣完一陣就冇事,但係味道齒頰留香,而伴碟嘅薯角炸得非常美味,外脆內軟,一啖咬開,入面重係熱嘅,喉嚨痛咪就係咁嚟咖囉!
飲得咁上下,係時候食尐飽肚嘅嘢喇,咁我地就點左一個pizza,呢度嘅pizza係方形嘅,香香脆脆,幾好味,不過實在太大個喇,食到攬住個肚呀.
不過幾飽都好,甜品係一定要叫嘅,因為喺睇餐牌嘅時候,已經俾佢果張dessert platter嘅圖片所吸引,所以飽極都要食,最多叫細份,唔叫大份囉!
其實幅相已經影得好清楚佢有尐乜野食,但係當佢成碟擺喺你面前時,又係另一回事,就好似你一日都黑都睇周潤發做戲,亦都見佢成日周街同人selfie,但係佢有一日真係喺你面前出現,你咪一樣會叫到癲!同樣當呢碟甜品擺喺你面前時,第一個反應係想尖叫,因為實在太靚仔,蘋果批一望你就知係好料,重有果球雪糕,簡直係絕配呀!心太軟已經好明顯咁將個心擺左喺你面前,你見到能不心軟嗎!重有家鄉pancake,一放上檯已經聞到佢嘅香味,再加上酸甜適中嘅果醬,我等不及數一二三已經開動喇!
心滿意足的埋單,其實計起上嚟,我地嘅消費絕對超過隔離餐廳嘅最低要求,但係佢嘅做法乞人憎,所以我急急轉場,點知又竟然俾我搵到寶,今晚我飲得高興食得開心,再加上維港上嘅清風與山頂嘅明月,我終於明白乜野係無價寶喇!
1 則留言:


text:
Monday, April 30, 2012
心智不盲
盲公陳睇咗荷裡活片就有樣學樣,呢個周末畀人帶嚟唔少娛樂.我哋粵人開心時餘,都唔好心智失明.地方藩王不聽中原政府話事,政令出唔倒紫禁城,我哋身在粵地應該睇清中原敗落,係時候脫離殖民,自立國家.
Monday, April 23, 2012
已知結局
撈頭又喺媒體鼓吹南海風雲嚟增加收視率,查實最後嘅結果都係金錢招安,了無新意.撈頭係黃土文明族裔,既係一個反遷徙,反通商,對外掠奪殖民資源嘅文明,其對自身中原領地睇得非常死,寸土不可失,以掠奪番外使其富裕,以此方法同世界諸國闘長命.所以番外領土概念就只係意淫為主,不可能武力衛之.番外人亦有佢哋嘅領土觀念,比如粵人就視南海為其領土,如果中原撈有將南海納入國土之意,大可以利用粵人做佢馬前卒,相信粵人亦會以死捍衛領土.不過利用粵人就意味要武裝佢哋,呢樣嘢就係黃土文明統治番哋嘅大忌.因為一旦無法解除武裝,粵人就會喺捍衛完南邊國土後捍衛北邊國土脫離殖民統治.所以中原撈只能用錢招安南海諸邦,免其生事.最壞嘅就最多好似以前割讓香港澳門噉先割讓,同你闘長命,等到你有日唔掂中原撈自然會嚟收返.
ps.順便預報下期節目嘅結局,中原撈因為唔會武裝殖民地嘅吐蕃人捍衛吐蕃領土完整,所以吐蕃南就只好割讓出去.
ps.順便預報下期節目嘅結局,中原撈因為唔會武裝殖民地嘅吐蕃人捍衛吐蕃領土完整,所以吐蕃南就只好割讓出去.
Sunday, April 22, 2012
好一個文化差異
撈頭嘅對世界嘅要求都算係越嚟越高,可能有孔慶東嘅講話中國人就真係自信咗.最近北美有一撈仔留學生強姦咗自己嘅房東,其中國父母想用金錢收買女房東私了,當然美帝國主義唔可讓呢種事情不了了之,但撈頭辯稱係文化差異造成誤解,要求包容.所以我話撈頭係流氓民族,粵人應遠離佢哋,以免出醜.
Wednesday, April 18, 2012
潮安縣仙橋村嘉年華
Monday, April 16, 2012
破壞環境
暴力新聞
樂東縣莺歌海鎮起燃煤發電廠講唔掂數,只能夠用暴力解決.記得之前海門起燃煤發電廠都有人出嚟抗議,但唔知點解又不了了之,可能其它村委改選更有新聞性就冇人再提掛.而家傳媒都炒作啵呱呱嘅海外生活,可能過陣又冇人記得海南喺邊度,中原撈頭就係噉,破壞自己環境,向外殖民番地,破壞番地環境,只要有善忘嘅愚民,撈頭就會繼續為所欲為.
Thursday, April 12, 2012
智商程度
朝鮮放衛星喺好多傳媒嘅報導中都指為失敗告終,唯有中原撈頭就有佢哋嘅獨立見解認為火箭發射成功.事件本身可有好多討論性,如國家博弈,科技能力等等.但撈頭一面倒向認為朝鮮已經成功擁有長程導彈可以攻擊美國,真係天方夜譚.如果粵人到今日都仲係冇信心獨立,噉睇嚟被中原撈頭統治嘅粵人智商都高唔到去邊.
有腳揾錢多
今有台灣人同我講睇見中原笠笠亂好可怕,尤其谷開來嘅行為.我笑談臺灣珍姐殘廢人士貪錢係差過一個有腳可以走佬嘅人貪錢,不過有腳嘅人有時都會被捉就係啦.
Sunday, April 8, 2012
叢林法則
粵地嘅小朋友根本冇能力同撈仔撈妹闘,鐵定做殖民地二等公民.各位要捍衛粵文化嘅同好睇完此片有幾多個要舉白旗,我心中有數.至於本blog會否因為有此暴力片段被刪,噉就聽天由命(youtube果邊就已經畀人cut咗).撈頭使用暴力就要文化包容,我分享佢使用暴力片斷,就唔得,因粵人唔係被包容對象之一.冇自己國家嘅人就係畀人吃住,此乃叢林法則.
冇根嘅黃金樹可以不倒?
喺黃金地段有樓住,係唔係羡慕死人?非也!不能久安都係曇花一現.試問冇咗自己學校嘅獵德小朋友,有幾多大個咗仲能夠維持住喺金融中心嘅物業?未通個個都有本事長大之後去炒 margin賺大錢?粵人享受嘅經濟增長係中原撈頭政治鬥爭嘅副產品,唔能持續得幾耐.粵人陶醉喺蠅頭小利之中不亦樂乎,早就忘記何為扎實做人嘅道理.它日後代一無所有,坐食山空,你認為撈頭嘅社會主義會好似希臘政府噉救濟你?如果今日嘅獵德例子都不能喚醒粵人獨立意志,噉死人就真係颳幾多巴都唔會返生.
潮式嘉年華
本嚟講掂數就可以一take過,對於撈共無賴先至會達成共識又反悔又要達成共識多一次,到時闘長命你一定唔夠功力先上西天.無奈之下就只好人生苦短,活在當下,得閒就上下街,表現下民族特色,至於其爭取啲乜嘢根本就係個笑話.古巷鎮古三村最近有嘢睇,果啲喺城市玩到悶嘅人可以自駕游,帶埋相機去趁熱鬧.
Subscribe to: Posts (Atom)


text:
2015年5月20日 星期三
欖油蒜片蝦仁炒意粉 - 邊個話唔可以再簡化D架?
今次我一個人食,要再煮得簡單D.
係吉之島超市買咗包雪藏蝦,分開兩份,琴晚已經拎定落下格解凍架啦,返到屋企沖一沖就用得.反正呢款都冇蝦腸既,咁我就索性連廚房紙都慳返,泌咗D水就加少少魚露同黑椒粉撈勻佢啦.
兩粒蒜子切成片
意粉一人份,約一個一蚊銀咁上下圓周就夠,放少少鹽入D水度,水滾就放意粉,意粉可以彎身浸係水下面就加蓋,滾多幾滾就收火,由得佢焗一陣,夠你自己啱口味既軟硬度就撈起佢.記住,我係冇過到冷河既!
記唔記得呢款菰呢?
我嫌佢用油浸住太油膩,就放佢入頭先夾起意粉後剩底既熱鹽水度沖洗下,再過下清水添.跟住?我冇洗到隻鑊仔呀.係,我係由頭到尾用緊同一隻單柄易潔鑊去整既.
泌完水既菰照留係鑊度,開火,加橄欖油同蒜片爆香.
倒埋D蝦入去,兜幾下,加蓋焗幾十秒.
D蝦彎弓晒咯,就可以放埋頭先撈起既意粉入去兜炒架啦.
兜多幾下就可以炒勻架啦,上碟,食得!
我一氣呵成,D意粉撈起冇幾耐之嘛,仲係熱既,所以唔駛擔心炒得唔夠熱既問題.
有冇發覺我冇再放調味呢?
本身已經用咗鹽水烚意粉,所以意粉已經有味,海蝦仁加咗少少魚露,好夠味架啦.
真係唔係嚇你,計埋烚意粉同洗切時間,幾手腳慢都好,我十五分鐘以內,一定煮好呢碟色香味俱全既意粉既.
10 則留言:


text:
住響香港既人總係好中意嘈佢地既交通有幾唔掂,好似成日話,九巴幾時又加價班次又唔準.港鐵仲衰格,加價都不特止仲要壞車.拿,公道講句,嘈都好正常,正如古語有云,有批評先有進步.環觀世界咁多個發達城市,有邊個地方係唔中意批評.不過如果響澳門生活返幾年,仲要咁唔好彩你返工既地點係行唔到去你住既地方,經歷一段時間之後,你就會開始掛住九巴同港鐵,甚至有種衝動想即刻腿張開俾佢地老強.
有去梳打埠玩過既朋友即刻問:「有無咁差呀?」我心諗,過大海玩既港燦,十個有十個坐發財巴,點知民間疾苦呢.甚至有朋友過黎玩,我話同佢去坐巴士,佢樹熊咁既樣望住我:「下,乜澳門玩要俾錢坐巴士既咩?」所以,你真係唔會明.
如果係一個北京人落黎澳門,經歷過北京地鐵果種你唔下車都俾人夾到下車,自然接受到響澳門搭車.響香港生活開,就好難令人接受同樣係一國兩制下既城邦淪落到咁既地步.先講排隊呢樣野,雖然排隊並唔係所謂既國際標準,響澳門坐巴士,無排隊之餘,架車埋站都未停低,全部人唔理係地盤佬自由行定係著住老西,個個都一窩蜂衝曬上去擁到實一實.如果等緊車既人係北韓人民,我好肯定,個車門係金正恩.
咁好彩俾你上到巴士,如果你話澳門細迫都係迫一陣好快下車,咁你就契弟嘞.相同距離,俾你響香港坐廿分鐘既,澳門坐巴士閒閒地都搞返你成粒鐘.返放工坐起巴士上黎加個塞車,兩粒鐘不是夢.車程耐都算,我頂佢座位仲要得丁屎果幾個.好啦,無位坐唯有安慰自己,個位都係聞人屁股.企住本身迫都唔係問題,港鐵都係咁迫.最大分別係港鐵都算企得舒服,港鐵達人,兩隻手玩手機都仲得.響澳門就無呢支歌仔唱.國產巴士行車搖下搖下好似就黎散咁,避震拋到開花,再扔多幾個灣,出盡奶力緊握扶手手都扯斷咁滯.返工散左一半,坐巴士就散埋果另一半.
香港坐巴士有得座下訓下打下機睇下劇.澳門坐車除左捉住扶手,就係捉住扶手,巴士痴漢想丁都無手可以用.難怪響澳門街有咁多人自己買車.塞車係預左,至少都叫返放工果陣有細藝過下日辰.聽聞澳門學生留級率亞洲第一,咁垃圾既交通肯定起左唔少貢獻,至少我呢種考試前仲響巴士溫書既廢青肯定上唔到U.
講到澳門自己揸車,多左人有私家車,條路塞左都好正常.有人話買左車唔一定會揸.澳門公共運輸垃圾到呢個程度,你話有錢買架車返黎平時去迫巴士,搵鬼信啦.好多司機嘈車位貴,又話工程搞到條街少左幾個車位.一個月新增九百幾架機動車,當有一半係機車,每月幾百架私家車,都夠推曬個車位月租上去.有錢買車,其實都唔一定有腦.
澳門街最搞笑既係,政府一邊話要學新加坡控制私家車增長,一方面平時路邊車位平到喊,幾蚊個鐘,唔揸車就有假.香港過黎澳門既同事,好多都自己有部車.唔係因為佢地人工高,係買車同牌費平到笑.另一邊,廢車無地方去,廢車場收車價又平,好多澳門人換車,都情願萬幾蚊賣舊車出去算數.有同事平到用七千蚊買左部企企理理既車,平時泊街邊,一個月抄一兩次牌,都平過響香港泊停車場啦.
澳門,不過一個沙田既大小.搞到一鑊粥,到底係澳門人太忍得,還是有錢就塞得住把口,又抑或好多響香港係接受唔到既野澳門人覺得係理所當然,我唔知道.只係呢一刻,我響一架迫滿人既巴士又試塞住左.澳門既交通,就好似當年Nokia手機入面既貪食蛇,自己圍住一圈,然後,收皮了.


text:
係Hysan兜左個圈之後就行過去樂意餐廳, 個位都比較偏, 係告士打道近壽臣劇場一段嘅馬來西亞大廈二樓. 7:00去到 餐廳雖大但係未見多人, 除左近窗嘅一排卡位, 餐廳幾本上係空嘅. 可能因為係商業區, 星期六日會相對少人.
點左杯Tom Collins同紅酒就開始點菜, 餐廳經理都好熱心介紹佢地嘅菜式.
New Zealand PiPi(好似係咁叫)
經理嘅推介項目, 係好大隻嘅蜆, 用白酒煮, 點完菜好快就上. Total有五隻, 隻隻都大過小朋友拳頭仔. 每隻都蜆肉飽滿, 蜆肉煮得比較熟, 好彈牙好鮮甜, 白酒汁好香酒味, 加左西芹, 洋蔥同埋薑黎煮. 無錯, 係薑, 好特殊嘅做法, 真係未試過但係少少嘅薑辛辣味同白酒都出奇地夾. 唔錯嘅頭盤.
French Onion
我叫嘅湯, 湯面有塊加芝士焗過嘅多士另外再有芝士粉, 賣相好靚, 洋蔥份量好重鎊, 每羹都有洋蔥絲, 飲得出洋蔥嘅鮮甜味黑椒味. 好飲.
蟹肉焗蘑菇忌廉湯
S叫嘅湯, 蟹肉份量較少,整碗湯得幾粒肉, 鮮味有嘅但係唔足以令成碗湯都有蟹肉味. 仲有唔少蘑菇, 個湯略為稀, 唔算好突出. S自己煲嘅好飲d.
紅燒花膠
呢到同其他扒房最大嘅分別就係有花膠食. 用個砂窩上, 550蚊大約有一塊掌心咁大. 經理平均地分比S同我一人一份. 花膠厚度唔係好均勻, 不過最厚嘅位應該都有 1.5cm厚. 花膠非常滑溜, 切落去會有少少啜住把刀, 就好似溏心嘅效果. 放入口輕輕一咬就會化開, 唔算黏口但係就似杰身嘅布甸咁. 花膠有少少魚味, 加埋個紅燒汁超好味. 個汁係好濃好濃嘅蠔油味, 一d都唔鹹, 如果可以撈飯或隻撈麵就一流啦(我地照點麵包食) . 除左花膠仲有半條露筍加片入晒味嘅冬菇, 好得.
Tomahawk Steak
Tomahawk中文譯做斧頭扒, 係一塊連住肋骨嘅牛扒. $160/100g 我地要左800g Medium Rare. 今次係個黑衣男serve我地, 佢好細心解釋舊扒嘅外圍肉比較嫩(rib eye都係) , 所以先切出黎share, 再將另外嘅肉起骨分開兩份, 條仲有好多肉嘅骨就比埋我(S非常妒忌). 就係咁我地嘅主菜就serve好啦. 黑衣男嘅介紹下, 我地先試件特嫩嘅肉, 真係好淋呀, 痴住少少脂肪嘅呢塊肉好重肉味同牛油味, 牛扒外層焦脆, 中間係粉紅色, 肉汁非常多, 岩岩好medium rare. 三扒兩撥就食晒呢件肉. 之後就開始食內側嘅肉, 雖然無咁淋但係一d都唔韌, 只係稍有嚼勁, 肉汁一樣豐盛. 當然食幾啖咁濃味嘅牛扒好易味覺疲勞, 侍應提供左海鹽同法式香草汁, 前者鹹香吊起晒牛肉嘅鮮味, 後者就減低左唔少牛扒嘅油膩感. 最後要講就係連住骨嘅肉同外圍嘅肉一樣係咁淋, 肉質好嫩, 好味. 我覺得呢件扒比起Dry aged過嘅扒無咁臊, 無咁硬, Overall仲好食.
除左塊扒, 仲有個焗薯, 好鬆軟嘅薯仔, 明明仲係完整嘅薯仔但係粉到好似薯蓉咁, 仲有好突出嘅甜味, 好好味. 加埋Sour Cream同Bacon, 簡簡單單但係好食到暈, 點飽肚都食晒成個.
侍應再遞上甜品menu, 我真係投晒降, 食唔落. 呢間Steak House真係好好食, 好食在見花膠同Tomahawk Steak. 雖然真係貴但係都好值得Revisit.


text:
「轉型」
以前係大公司都會幫好多唔同嘅企業轉型,而最大嘅問題都係歷史遺留落嚟嘅問題.通常遇到最大嘅問題係人,因為好多時都想一動不如一靜.唔變好過變,但係死守只會慢慢步向沒落.其實好多大企業都係有咁嘅情況,而轉型嘅時候有時真係好睇邊個負責去主導整個計劃.如果無辦法將過去嘅包袱放低,將所有嘢移平重新嚟過同將內部問題解決嘅話,失敗嘅機率真係好高.
「選擇」
要轉型好多時都係要睇決心,與此同時真係要瞻前顧後.要改變係要有所犧牲,不論係人事也好,業務也好,其實都好難抉擇.當然最緊要係邊個去帶領團隊去改變,有時就算要壯士斷臂都在所難免.不過係唔係間間公司都可以順利轉型?過去其實都有好多成功同失敗嘅例子,而通常失敗嘅企業都係因為放唔低過去光輝嘅一面.要破釜沈舟,真係唔係一件易事!
「問題」
香港實在有好多公司都開始轉型,而轉型所需嘅時間最起碼都要三五七年.係轉型嘅期間一定會遇到好多問題,所以有時要見步行步,唔可以太過離地.最緊要係穩定軍心,因為如果公司上下都唔係同一層面,就算你想變到變唔到.不過點變都好,最緊要保住公司嘅核心價值同本業,因為只要未死得都仲有機會翻身.透過數據其實可以知道轉型嘅方向係啱定錯,係必要嘅時侯係需要重新調整航道,返回正軌!
Also published on Medium.


text:
最新消息
香香蔡潔落水全女打 崔碧珈浮台被踩胸
2016-10-07
下周四 (13/10) 正式在港,澳兩地同步上映,由錢國偉執導,黃永峰及黃柏高聯合監製的動作電影《辣警霸王花》,故事延續 80 年代霸王花經典,一眾新霸王花在片中由頭打到尾,其中一幕在馬來西亞取景拍攝的泳池浮台女子搏擊,講述岑麗香,何佩瑜 (Jeana),鄭欣宜,崔碧珈 (Anita),何佩珉及蔡潔 (Jacky) 等兩組學員着上bra top和短褲隻揪又群揪,畫面吸晴之餘亦動作悅目.
今次 Anita 扮演一名有情有義但又烏龍騰雞的霸王花,當日她拍攝浮台打鬥戲,被其他女學員圍毆,咁就慘啦,「拍呢場戲差唔多所有演員都出晒嚟打,但因為浮台郁嚟郁去,會有一定難度,我哋拍踢腿,烏低嘅動作,好多時都NG,好容易唔小心跌低,係一路打一路跌落水,落到水仲要繼續打.」碌低兼變落湯雞都其次,最慘係Anita 被兩名霸王花夾攻踩她胸部,拍時真係滴晒汗,她說:「我覺得蝦碌架,嗰兩個扮反派嘅女仔踩住我上半身,一人一腳,但其實佢哋需要平衡,我哋係手捉住手拍呢場戲,不過今次成個過程拍得好開心,少少辛苦一定有,我哋睇咗部電影嘅效果,希望大家都喜歡啦.」
浮台上另一場戲肉係香香大戰 Jacky,兩個靚女互撻生魚,由浮台打到入水底,夠晒巴辣,Jacky說:「我同香香對打,係有好彩亦有唔好彩.好彩係香香係個非常sweet 嘅女仔,同佢相處係好開心,大家夾打鬥夾做戲都比較有默契,同佢做對手戲好舒服;唔好彩嘅係佢太過嬌滴滴,佢嘅手手腳腳好幼,我就好驚,死啦,對比香香我都好大隻吓,好驚整到佢;同埋我哋要由浮床打到落水,我哋兩個都濁親幾次,另外有個水底鏡頭都好講求默契,我哋又要閉氣又要喺水底扭嚟扭去,難度都高,但出嚟效果就好滿意.」


text:
Wednesday, 21 May 2008
The Eye
翻拍"見鬼"o既荷里活版本, 由 Jessica Alba 做李心潔o既盲女角色. 個故事其實都跟得幾足, 改動不多. 我覺得非常唔錯, 雖然好多地方都係意料之中, 但係有幾幕都睇到打冷震,起雞皮. 鬼戲o黎講, 咁算係成功. 不過比起原版, 當然感覺上係有所不及, 因為話晒已經係翻睇; Alba 個樣冇李心潔咁無辜; 同埋香港版本中, 女主角住o既地方係一般香港舊樓, 搭o既係舊電梯, 呢 d 場景本身就已經有種陰森感, 比起西片版本中o既豪華 apartment 適合好多. 另一個問題係, o係原版, 李心潔係由本來唔知自己見鬼, 到慢慢後來越來越猛先知原來自己有鬼眼; 但係西片版本就冇o左呢個推進, Alba 幾乎係突然之間知道自己見鬼, 因為西片將中文版本其中最嚇人o既一幕提前推出, 所以少o左個 progress.
不過鬼片o黎計, 我覺得成績唔錯, 尤其係對未睇過原版"見鬼"o既人o黎講. 不過睇咁多翻拍亞洲鬼片最成功o既都係"The Ring"同"The Grudge".
Posted by Howtindog at 18:04
Labels: 電影
0 comments:
Subscribe to: Post Comments (Atom)


text:
我都知响呢d 地方唔可以話好好服務, 但都不至於咁差吧
九龍城 – 一個我同丙丙都好小去的地方, 唔知點解上星期六太想去一趟, 咁就座車去了. 早己過了午飯時間, 因為都係無啦啦想去, 全無意識去邊間食午飯, 走下走下又來到金寶. 好吧, 因為已經太肚餓的關係, 所以是但吃點東西
一進店, 明明仲有好多吉枱, 但點都要我地同人share 枱, 算吧~~
等了良久都無人送上menu, 連枱墊同餐具都法有擺放, 即係全無人理會的狀態下, 佢地d 店員係到你無架喎, 只係叫你等等
點菜時情況如下:
丙: 唔該2碗生牛肉湯濛
後生男店員: 要乜
丙: 唔該2碗生牛肉湯濛
後生男店員: 咩野話
丙: 唔該2碗生牛肉湯濛
後生男店員: 要乜粉
丙: 濛
後生男店員: 2碗呀?
丙: 係2碗
過咗一陣, 後生男店員走過來問
後生男店員: 係咪要2碗?
丙: 係2碗呀, 你係咪同我落咗2碗? (都講咗咁多次, 佢真係耳仔有d 問題架?? 開始有點火滾)
後生男店員: 係呀, 落咗架啦
等咗一陣, 個女店員 (好似亞姐) 走過來比咗一碗我地, 我地同佢講order 咗2碗, 佢話無喎, 得一碗, 我話頭先個男仔先double confirm, 佢仲有係落咗2碗, 點會無呀? 佢好唔滿意話同我地落過
其實一食果下我都想叫丙丙唔好要濛, 因為真係碎到呢… 真係有d 夾到夾唔起
我地仲有點咗蝦餅, 但係太油了, 碟上d 油可以倒落來
好啦. 都了結帳, 今次係女店員(亞姐) 負責
丙: 係咪可以用credit card
亞姐唔理我地…
丙: 請問係咪可以用credit card
亞姐唔理我地…
過咗一陣, 亞姐問個男店員: 係咪可以用得credit card
後生男店員: 係呀, 你過100 就可以用架啦, 101,102,103 都可以用架啦
丙就比咗張credit card 佢
亞姐: 簽名… (好惡的態度)
丙: 簽咩名呀, 都未look card
亞姐: 簽名呀, 呢到呀…(wah~~~ 呢d 真係乜態度呀?? 通常都係一次過連簽card 果張單一齊簽架啦, 簽唔緊要, 但唔係呢d 態度囉)
你都咪話食物唔係好食, 單單係服務我都要比負分佢啦
食野途中好闆不停咁話d 伙記, 又話呢樣又話果樣. 有人點菜d 職員又唔走過去, 如果你耳仔真係聽到我都覺得無問題, 但係人家講咗幾次你都仲聽唔到, 係咪應該走過去呢, 好彩佢唔係咁對我, 唔係我一次話佢.
其實我都唔係要求佢地好好的服務, 我都周不時會去茶餐廳果d, 但係不至於咁差囉,
食咗一餐唔開心的午餐, 去番tony 到買cake 令自己開心番


text:
2015年3月21日 / 星期六 (第八天)
13:40~14:21 | スカイライナー31号 [成田空港行] | 京成上野 → 空港第2ビル 2,470円
18:05~10:19 | CX505 | 成田空港 → 香港
(交通收費及詳細資料請往實際交通篇
)
嚟到行程嘅尾聲,已經無咩行程啦!所以哩朝早可以瞓晏啲,去浴場浸完浴就食早餐.
差唔多到十點先Check Out,時間尚早,好多店舖都未開,上野都有激安の殿堂,就去嗰到行吓啦!
由於早嘅關係,裡面無咩人幾好行.
發覺今次見到嘅商品多咗日本製嘅產品.通常見到 "Made in Japan"都唔會放過呀!哩對杯幾靚.
另外今次住嘅酒店遇到嘅問題係啲插頭位好貼,如果我哋用香港帶去嘅轉插頭,通當都唔可以同時放兩個插頭,所以見到哩個插USB嘅插頭就買咗兩個,咁就可以下次用啦!
行到十二點幾出嚟萬無目的四圍盪,經過公園門口,又見到幾棵滿開嘅櫻花樹,離遠影原來都幾靚.
跟住都無咩地方去,我哋又去行公園.
哩日好多白鴿喺到,佢哋唔怕人咖!
哩次嚟因為係食午飯時間,所以要等幾個字先可以入座.
大笨蛋食返之前嘅套餐 ~ 鰻魚飯配魚生
我哩個套餐樣樣都有啲,滿足晒我嘅要求,哩到啲天婦羅都好好味呀!
肥美嘅鰻魚
好味嘅天婦羅
連配菜都唔錯
魚生好新鮮
食飽飽就行返酒店攞齊行李去京成上野駅坐Skyliner離開啦!
攞返第一日喺機場購買嘅套票去counter換乘車劵
我哋準備坐13:40開出嘅班次
時間啱啱好要上車啦!
車廂寬敞唔多人
櫈腳都係有得义電
八個字就去到機場,喺機場三,四樓商店街行咗一陣,無咩嘢買就過海關.
點知喺海關過檢時,個背囊過幾次都過唔到檢驗機,所以關員要求檢查我嘅背囊,不過個關員搵咗幾個字都搵唔到問題所在,最後佢哋喺我袋裡面一個信封內搵到張Swiss Card,咁真係無話可說,雖然好唔捨得,因為佢係我喺瑞士買咖!但都係要比佢哋沒收啊!
我一向都好小心將指甲鉗同小刀放喺喼,不過今次我喺第二日將Swiss Card攞出嚟用之後就唔見咗,我無諗過佢會留咗喺個背囊到,最搞嘢係我喺行程第四日買咗個新背囊即時用,明明將啲嘢倒晒出嚟再換去新背囊,但都無發現張Swiss Card入咗喺個信封裡面,所以關員都搵咗好耐,佢哋認為係刀仔,指甲鉗之類,無諗過原來係一張咭咁薄嘅Swiss Card.
我問可唔可以寄返香港比我,佢哋話只可以寄返日本,境外就唔得嘞!當時又唔記得有朋友剛剛當日到達大阪玩六日,事後先諗起可以搵佢幫我,算啦!原本都以為唔見咗!唯有有機會再去瑞士買過啦!
過咗海關後就作最後衝刺,但最熱門嘅薯條三兄弟已經比人掃清晒啊!
白痴戀人就大把,不過我無興趣啊!
香蕉蛋糕都有好多,喺Skytree買唔到可以喺到補貨.
哩到好多強國人,佢哋好瘋狂,好似啲嘢唔使錢咁,買嘢時又推人,排隊時又打尖,最離譜係喺收銀處hold住個位然後不斷咁叫啲friend同佢攞貨埋去,真係你哋玩晒咩!所以我都無咩心機睇,見到就討厭,早走早著呀!
去候機室搵個位义吓電上吓網,好快就上機返香港,結束哩個行程後,要等到十月先可以再重新出發啊!
《完》


text:
神秘獎金獎品?唔好恨!
識得運用「自我感覺良好」心理戰術,係公司裡面可以令你無咁容易俾其他人睇穿喜怒哀樂.但係點樣由內做到外而感覺唔做作,真係要一次又一次咁累積返黎.係今次公司活動,發現到公司特別多呢方面既人才.
上星期完成左天才表演後,結果仍未公佈,不過我相信大家放工後忙裡偷閑,只係夾到三次都可以有咁順利既演出,係我地心目中已經好完美!有無獎?無所謂啦!我同隊友明知唔會取得冠軍,不過可以識到對方係音樂上有交流,到最後表演完結時嬴得全場掌聲,已經好滿足!
幾日黎都一直反覆回味當時既興奮同感動,直到今日聽到……經理們係度想左cut右cut獎金,究竟係以特定獎金x人頭計數好,定係一筆過由得組員自己分好呢?聽到背後既呢啲佈署,其實係對表演者既侮辱. 「呢一組有成二十個人參加,每人分得二百蚊,嘩,咁計法呢組得四個人參加,佢地咪好著數,每人分成一千蚊!」 「唔得,咁好大條數,人頭計好啦,況且講明神秘獎金,佢地都唔知其他得獎者有幾多架啦!」 「其他幾隊點呀?整個優異獎費事佢地咁慘咩都無得拎.」 「喂喂,呢啲比賽唔洗比獎座啦,印張靚啲大張啲既獎狀,再求其送扎花咪夠囉!」 「神秘獎品送咩好?扎花算唔上獎品掛?」 「咁又唔得既,話晒有啲隊伍有高層參加,咁啊……上年Annual Dinner仲有無啲贊助既禮劵剩低?」 「睇下先……有就有,之但係咁多人,每人分到幾多……」秘書小姐行過順手關左門,我亦都可以關上耳朵. 幾位經理坐係我身後既大房開住門你一言我一語,佢地講既每一個字都好清晰打進我既腦袋裡面.一間budget充裕既公司,比賽前就以豐富既神秘獎金獎品吸引鼓勵同事參加,為湊人數,完左個活動繼續為湊數煩惱,不過今次係要諗點樣快快趣趣用最少既錢搞埋啲手尾. 係臨演出前勉強三催四請同事湊夠數參加,各隊伍亦盡力演出,係多位高層面前完成左場好戲後,負責既經理自我感覺良好,做到野固然升職有望,表演得好既棋子收為己用,差既就say goodbye永不錄用.同事點諗?I don’t care!縱使我覺得放工後既經理唔係咁現實,不過係工作上佢會催眠自己咁做係正確,否則被拋棄既棋子就係佢自己.上司叫得你去參加,只可以當一個task去做,認真就輸了. 你要我用埋工餘時間去練習,獎金獎品只可以當番係少少津貼,而家仲要被剝削…… 唔會明碼實講明有咩獎金獎品,大家心裡有數啦!


text:
呢排真係忙到嘔,除左返到公司個一刻至九點前,之後既時間真係充實都爆,日日都有唔同既野湧過黎,都唔知點解會搞成咁,雖然新人來了,但工作速度唔係太快,希望佢地熟左之後會做得快d啦,不過呢排我地中心既booking又真係幾full既,打電話去ocnfirm booking幾日都打唔晒,而且唔係個個會既時覆,好多時要打多幾次先得,都知辛苦佢地架啦,不過呢個情況應該要等到12號先會有改善,到時又多2個新人黎幫手,一d唔駛用腦既工作就可以俾佢地做,free番d人手做其他野,如果唔係都唔知幾時先可以pick up所有要做既野.
尋日一個人病假,工作量即時更多,尤其是星期五要做好星期六同下星期一既野,所以都幾多野做,最終搞到要遲走成個幾鐘先做得晒,平日唔駛自己做既野都要自己做理,可能係之前既人做得實在太好,令我有比較,所以覺得而家呢批人做得唔係咁好,要時刻提醒自己唔可以抱怨,要俾多d耐心,始終人係自己搵返黎既,唔可以怨人,有好多外在因素唔可以忽略,唔好將個責任推係人地身上,應該去諗辦法解決件事,點樣先可以做得快d,自己要記住大家係一個team,唔可以鬼打鬼,一定要互相支持,要多d溝通,如果唔係d人唔知係要咩就好容易有誤會.
工作以外,功課都係忙到死,好似上左賊船咁,有d後悔自己今年揀課既安排,不過都無得揀架啦,頂硬上啦!
講完,舒服晒...


text:
mami今日好燥呀 容許我喺度發洩下
mami既工作係"財富管理" 話明管理d財富 好多時mami都要理埋d不知所謂既野
1. 成日突然有人衝入嚟我嗰度問:今日大額存款幾多呀?
大佬 通常我喺個位度係匿埋寫blog 睇下股票 睇下新聞 訂下bb衫
d人一野衝去我工作崗位 我close都close唔切個window 唉 好煩呢!
仲要衝入嚟問 有冇禮貌架 去counter度問啦 大額!
mami多數係 : 幾多錢呀?
息魔 A: 一百萬呀! (好招積咁既樣)
mami毫不客氣: 美金呀? (大佬 冇一千萬都唔好走過嚟啦 扮晒野 一百萬好多咩)
然後mami隨口: 兩厘七丫
息魔A :咁少?人地XX銀行四厘喎
mami望番個電腦 : 咁你可以比較下先咯
2. 明明mami係marketing既人 點解成日要做operation既野呢
做都唔緊要 態度可唔可以好少少呀
3. 死人公司戶口d人串到嘔 咁叻咁巴閉去private banking度開囉
4. 嗰d commission咁x耐先比 爭我好多錢呀
5. 檯頭d野成鬼日唔見 筆啦 memo紙啦 唉 總之咩都可以唔見
算啦 其實mami返呢度 大部份時間都好開心
仲有好多斬獲哩 哈哈


text:
一月十日
二十八個月至二十九個月閒記
趁阿ti未夠三歲 食多幾次buffet先 唔洗錢嘛 嘻嘻
做足功課 睇晒openrice嘅comment 揀左呢間 我地都未食過嘅
獅子銀行白金咭有七五折 加埋一都係一人三百蚊 抵食!
酒店喺會展隔離 附近嘅景都好靚 香港啊!
哈哈 呢張相present出嚟好油畫feel呀 係咪呀? 有d嚇人
呢餐buffet除左有餐茶 仲有welcome drinks 汽水同啤水任飲
全部海鮮都好新鮮 好好味 tima食左好多呀!
一讚d長腳蟹腳 裡面啖啖肉 唔似得有d酒店嘅蟹腳 得個殼
拿 係唔係呀 隨手一扯 d肉自己出嚟 好鮮好甜 大讚!
每人送一隻鑲龍蝦 都係超好食呀 龍蝦肉好鮮 啖啖肉
蝦同刺身都攞好高分呀 可惜個肚唔想留位比佢地
個肚要留位比D生蠔呀!!! D蠔一級鮮一級乾淨!
唔好睇佢細細隻 真係好得架 TIBA同姑姐都一打打落肚丫
其他菜式都唔錯 好驚訝會有夫妻肺片 好鬼辣TIM
田螺薯蓉 有個女人一手"筆"晒D田螺 真係玩野 人地唔洗食啦
Ribs啦 牛舌啦同牛尾都好好味 嘻嘻 好似變左牛精咁
睇下碗粉有咩材料 就知道幾有心思啦 係咪好想食呢?
佢地兩父女喺度等咩呢? 嘻嘻 個師父好有心思咁做 做 做
就係呢塊banana pancake喇 阿ti自己淋朱古力醬架
之後阿ti去問pancake師父淨係攞strawberry 哈哈 連pancake皮都唔要
雪糕呢一環再加分 哈根戴斯嗯!!!! 仲有cone同好多配料
雪糕有好多款比你揀 實有一款你會鐘意啫
咭咭 呢個cup係tima同tiba嘅結晶品 好好味
甜品全部都ok pass 唔太甜 仲有埋糖水架
好 食完呢餐 再search下邊間好吃先 嘻嘻
阿ti三歲前繼續努力...


text:
靚抽王
搵邊個上《蒙面歌王》好?
早幾日李克勤蒙住塊面上《蒙面歌王》,大家都質疑評審巫啟賢扮晒嘢,冇理由唔認得李克勤.而李克勤就話:「唔通一開始就踢爆咩……」成件事花生遍地,所以話,呢啲咪成功地製造話題囉!好睇就好睇在呢度吖嘛,唔通真係聽佢蒙住面唱歌咩?既然係咁,不如幫呢個強國節目諗埋請啲乜嘢人上去可以達成乜嘢目標啦:
目標:評判一致讚好
既然目標係評判一致讚好,即係話要搵個真係唱得嘅人?錯喇!音樂嘅嘢好主觀,梗係會有人覺得好,有人覺得唔好,所以問題唔係唱功,而係地地地地位!想評判一致讚好,一定要搵佢!去片:「經過那些年~~~~重回那天的暑假~~~」你諗吓,阿姐唱歌唱到大家心理由不平衡化為平衡,觀眾們心都離一離,加上佢喺演藝圈同埋人大嘅地位,你班蛋散夠膽批判佢嘅唱功咩?
目標:未出聲已經人人認得
李克勤唱歌一出聲就認得,咁有冇一啲人係未出聲都已經認得?有!就係近排再戰江湖嘅蛇舞狀元娃娃舜嘞!大家都知,佢才華橫溢,只係差一個機會.大家可以想像吓,佢一上到台,音樂一起,歌都未唱,佢已經戴住個洋娃娃面具跳起舞上嚟.而佢嘅舞姿,係米高積遜之後萬中無一嘅第一人,試問有邊個唔認得佢吖!咩話,你話佢喺強國冇人識?你都黐線嘅,咁咪當開佢哋眼界囉,橫掂強國人成日都開我哋眼界㗎
目標:唔使俾錢之餘仲有錢收
有人話李克勤收咗 750萬先上去做節目,而李克勤竟然否認喎,即係個節目係慈善活動嚟嘅?果然係送禮勤呀吓!點都好,如果真係冇錢俾又想搵人上去,我哋都有好介紹㗎!就係「平凡像我也於身邊」嘅福仔,顏福偉嘞!大家都知佢係白花油王子,俾錢拍廣告都係為咗自己有機會唱首主題曲,咁話唔定佢上《蒙面歌手》,唔使收錢之餘仲肯俾錢贊助㗎(唯一問題係驚人認錯佢係宇宙最強或者陳振聰啫.)!
S橋王
每期 S橋王幫娛圈偽人偽事度橋脫身,你知啦,呢行好複雜,有乜事俾人捉到正,好大鑊㗎嘛!不過唔緊要,我哋會為你出謀獻策嘅! Super~~
撰文:娛文樂


text:
因為從資料顯示,係邊境關口最少停留4小時,Lonely Planet亦講曾經試過停10小時! 我地今次假期又唔係長,無謂浪費時間啦! 與其停4小時係邊境,不如直接坐10小時既巴士落烏蘭巴扥仲好啦~
一出火車站遇到好好人既兜客女司機,$200-RBU車我地去前往蒙古既巴士站(即Lonely Planent所講既Hotel Baikal),途中仲車我地兜一個小圏慢駛拍照,傾談其間佢話曾經去過韓國工作一個月喎~
去到酒店,個司機好熱心咁幫手問酒店職員過境巴士巴詳情,及後竟然揸埋去蒙古大使館按人門鐘Tim! 咁早當然無人應門啦! 之後用車再送我地到上車地點,即穿過酒店旁既噴水池,見佢咁好人緊係額外再醒多$50-RUB佢啦~ 見仲有粒幾鐘,咪問佢邊度有野食囉,點知佢仲話唔使錢車我地去tim! 嘩!!! 真係太好人啦~ 車到去類似老麥既餐廳,仲話等埋我地食完再車我地返巴士站喎! 真係唔好意思,咪諗住請佢食早餐,點知佢拍一拍個肚腩,話怕肥唔食係度等喎... 佢真係太好人啦,再比多$50-RUB佢,叫佢唔使等啦~ 臨走仲話一陣會到巴士站揾我地tim!
首都主要走韓國風格,超市餐廳日常用品全都大吹韓國風! 大街有摩登建築,大型商場,香港有既牌子都可以係呢度揾到! 市區大街有一間現代化廁所,不過小孩仍是由家長陪同下周圍痾,可能真的是文化不同,跟國內人一樣需多多包容; 這裡最令人留意既係當地女仔,大都樣靚身材正,皮膚白又識打扮!


text:
由於酒樓送左張Coupon . 咁梗係咪蝕嚟影吓啦.
由於約時間時我選擇影紅葉, 所以要12月至可以影(其實我9月中已經book 喇) .
今朝食完早餐, 九點要入到西貢 I do 既花園. 由於我地嚟早左少少. 所以等左一陣至有職員返.
咁佢地先俾相薄我睇選婚紗. 唔算太多款.可能太多唔係我鍾意既嘢. 所以好快選左三套. 之後再由三套選兩套.
今日較少新人, 計埋我地只有兩pair . 所以都好方便.
跟住就化妝. 個妝我覺得濃左少少. 髮型, 因為我駁左髮. 所以佢都要就一就. 但我同男友都好滿意髮型 .
選衫, 我試三件, 已經可以即時選其中兩件嚟影. 嗰位職員即場幫手收緊條裙. 即使係我咁粗魯 , 影相期間條裙都無鬆過. 好勁.
其實依度都好多點影, 主要係影花, 草. 湖依d . 我地仲可以影到薰依草tim .
但攝影師全部相要求我地勁笑, 係, 係要勁笑, 笑少d 都唔得, 會要求我地笑勁d . 我同男友都唔係太想笑得太多.
影相期間, 化妝時都會出嚟睇下我地需唔需要補妝.
換第二條裙後, 開始有d 覺得攰. 同有d 凍. 但我地選擇一氣過影哂. 大家早d 收工. 而另一pair 係我地換妝期間就中場休息午飯中.
我地大概2點多影完走, 跟住就同我家人下午茶.
其實咁樣影相, 都覺得幾攰. 可能太早起身.


text:
上網睇過話中環Ganga's得過獎
先前路經見到lunch buffet都唔係好貴
擇日不如撞日,反正得閒,去馬啦!
羊肉咖哩
夠稔,唔會過老,一抿就會散開
燒雞件
焦香味濃,香辣得宜,唔會過頭
雞件冇雪味夠稔夠熟
雞肉咖哩
係Butter Chicken,雞肉夠入味,重香而微辣,比較mild
豆咖哩
豆煮得軟稔綿密,咖哩主要係香味,冇咩辣味,質感似豆粥
Yogurt
加入碎青瓜,乳酪奶香不重,著重於酸味
除左解膩清味之外,仲可以加入咖哩中,令味道更溫和
炸蔬菜
蔬菜絲裹粉炸,可惜已冷掉,冇咁香口,更有點油膩
雞肉咖哩
呢款咖哩賣相綠油油,好似用菠菜整咁
但食落有薄荷香味,應該係Mint Chicken Curry……
雞肉入味之餘仲冇雪味:^))
羊肉咖哩
羊肉為絞肉狀,冇咩羶味,仲要幾嫩滑
入味非常,仲要唔油膩
Garlic Naan
我第一次見整naan係會暗藏蒜粒 (偵探mode
因此佢蒜味更香濃,而且唔會辣唔會乸口
熱氣令蒜粒更軟稔更易入口
個人以前一直唔食薑蔥蒜果類,但蒜蓉包(冇粒得d味)果d係中意食
曾經食過有蒜蓉粒係naan上面但未熟既係超級難頂,但呢個naan係唔會
而且佢既牛油香味滲透哂每層既naan bread,仲要香而不油不膩
值得encore
Dessert
芝士麵包球,浸係糖水中,唔會太油膩,甜度適中


text:
如果你中意濫交女人, 咁無辦法, 你要ON9無理由唔比你ON9.
正如有人要死, 唔通唔比佢去死咩?
而且人各有喜好, 有人中意豬, 有人中意雞, 都阻唔到
講真夜浦, 唔理你點睇都好, 呢D係你嘅事, 總之所有男人覺得你係雞,
點諗並唔重要, 最重要有無得攪, 或者抽水, 只要摸到波波就贏
但呢D都唔係重點, 重點係玩就得, 千萬唔好娶, 因為娶唔過
佢以前比人渣波巢西, 以前玩得, 以後都玩得. 一次污, 二次唔怕再污
好似男人打你一次, 下次會再打你一樣
就算以後唔會, 娶過咁淫亂番黎點相夫教子, 貪佢技術了得咩?
呢D係低質嘅女人, 如果你條件夠好, 玩完就要掉垃圾桶. 千萬唔好上身.
佢當自己係草, 你無理由當佢係寶.
我受過教訓. 要分享比大家聽.
前女友就係一個人盡可夫嘅賤女人, 天生愛做 愛, 呢個就係佢, 我唔打算控制佢, 改變佢.
佢中意做 愛, 都係做自己, 點迫都迫唔到
後來我飛起佢, 搵左個處女結婚.
而前女友就唔知, 好似周圍玩, 玩到比人影曬裸照放上網
好彩佢唔係我老婆
真男人應該識我選擇.
呢個世界有D人係唔值得愛. 佢應該要去死.
否則我可能早離左婚, 或者過D唔知咩垃圾生活
補充:
每當諗起前女友,就好嬲好憎佢
揀處女係好事,呢個係一個保證
正如劍橋出身,未必你好有能力,好聰明
但劍橋個名就係保證,證明你有一定可信性
同樣處女膜都係種保證,或者佢其實係吹蕭高手
但塊野就如同證書,證明你有一定可信性
信任係建立理性層面,唔係乜都唔理就信,呢d叫迷信


text:
哩日行程嘅第一站,係朝早先去春川踩一轉 Rail Bike 江村鐵路自行車.未講哩日朝早嘅行程點玩之前,想先講吓預訂 Rail Bike 車飛哩個問題.由首爾坐地鐵去到江村 Rail Park 其中一個起點金裕貞站,閒閒哋都講緊要兩個鐘頭車程;如果去到先發現個場客滿冇車,來回成四個鐘咁白行一趟嘅話,你都咪話唔陰公 .所以今次點都想喺出發前搵辦法先辦妥哩轉 Rail Bike 嘅預訂,以免到時長途拔涉咁去到要摸門釘咁慘.
韓國冬日滑雪自由行 2015 - 大阜島.日落樓愛島
番過嚟樓愛島哩邊查實主要有兩個目的,首先係因為見哩日天色唔錯,樓愛島係大阜島哩邊其中一個睇日落嘅絕佳地點嚟,所以諗住番過嚟樓愛島哩邊睇埋哩度嘅日落先回程番首爾;而另一個目的,就係想趁住潮漲嘅哩段時間,睇吓通向樓愛島哩條海路喺海中消失嗰陣嘅景象.
韓國冬日滑雪自由行 2015 - 大阜島.海邊香氣公園 (대부 바다향기테마파크)
由樓愛島哩邊去海邊香氣公園,要坐由大阜島開去安山方向嘅 123 號巴士.下面個地圖就記低咗哩個公園同附近幾個巴士站嘅位置.嗰日我搭巴士去到 방아머리제1주차장 站落車;喺未入去個公園之前,先要搵咗地方醫肚先有氣力繼續行 .
韓國冬日滑雪自由行 2015 - 大阜島.消失的海路
哩日倒塔咁早六點幾鐘就要起身,梳洗完跟手喺酒店房食埋個快嘅早餐,七點前就出咗門口,去搭明洞 4 號線開去安山站嘅鐵道列車.
韓國冬日滑雪自由行 2015 - 大阜島 (대부도) 交通篇
番到首爾之後第一日嘅行程,係去一處叫大阜島 (대부도) 嘅地方度觀光;大阜島係喺京畿道安山市嘅一個島嶼嚟.查實大阜島哩處地方唔係好多外地遊客會去,網上好少有關去哩度嘅資料,結果我出發前都搞咗好奈先搵得齊去哩度嘅交通方法;因此未開始講哩一日嘅行程之前,想先講吓點搭車去哩度.
韓國冬日滑雪自由行 2015 - Hotel Prince Seoul & 全州中央會館
我哋坐架 Purple Bus 差唔多晏晝五點鐘到達蠶室;落車第一件事先要截的士車我哋去之前預訂咗喺明洞嘅酒店.哩晚都好塞車吓,由蠶室差唔多坐咗成個鐘車我哋先到達明洞.
韓國冬日滑雪自由行 2015 - 向首爾進發
哩日係我哋今次龍平滑雪之行嘅最後一日,玩埋哩個朝早我哋就要搭晏晝三點班穿梭巴士番去首爾.


text:
2011年9月13日星期二
[唔要供屋要公屋]:Inception之天國的階梯
文:抄豬,以利人
(點解公屋個朵花?點解你想買樓?點解你覺得你買得起?點解……)
睇完上面兩篇文,有冇丁屎咁多覺得個世界呢輪係咁嗌復建居屋係很笨實的事呢?響如斯變態的樓價底下,連居屋都買唔起嘅大多數人,可以點樣「安居樂業」呢?買舊樓又驚遲早俾田生「成功收購」.租樓咩?三,四千蚊先租到個百呎套房,想慳啲駛,啲劏房呎價仲貴過豪宅,俾木蚤咬到阿媽都唔認得都算,至驚燒死都唔知咩事!然後我地本來應該將視線轉向公屋,但硬係覺得公屋唔知點咁,怕俾人話同阿婆爭,又怕人話拖冧市——明明你知道香港樓貴到黐線;明明你知道地產霸權;明明你知道官商勾結;明明……
其實,大眾對於公屋嘅睇法從來都唔係鐵板一塊嘅.七十年代前後,人人都話上到樓好過中馬標.但到左八十年代,香港經濟起飛,加上英國佬有意識咁將更多人推向私人市場,仲要起勢咁宣傳公屋係俾低下階層嘅福利,公屋形象先至跌番落黎.不過呢,到左樓價高到冇朋友,劏房呎價貴過私人樓嘅今日,呢支歌應該要變成絕響了.
公屋從來都只係為左個市
講到公屋嘅緣起,最主流嘅講法係因為一九五三年嘅石硤尾木屋區大火.聞說係英國佬為左改善居民嘅居住環境,所以先開始起公屋.Sorry,事實並唔係咁.其實係因為發現兩個禮拜嘅救濟費已經夠起六層高嘅「徙置大廈」,加上當時嘅土地供應緊張,英國佬先會咁好死叠高啲居民.到左六十年代,香港要發展工業,英國佬為左騰出空地起工廠先認真計劃起公屋以降低居住成本以提供工業資本家廉價勞動力,同關顧居民嘅住屋狀況一啲直接關係都冇.
到左八十年代,新自由主義隨住戴卓爾當選首相而空降香港,於是香港嘅房屋政策就轉趨市場化同商品化.加上當時咁啱遇上大陸改革開放,工廠北移,工業既然冇得撈,英國佬咪放棄低租壓工資嘅方針,開始鼓勵港人「置業」囉.「置業」者,買樓也.一九八七年,英國佬推出為期十五年嘅《長遠房屋策略》,決定房屋政策由私人市場主導, 減少公屋比例.自此,「鼓勵( 出租公屋)住戶自置居所」正式成為官方公開嘅方針,而為左滿足所謂嘅「民間置業需要」, 佢仲推出左一堆措施推動住屋私有化,總言之就係焗鳩啲人入私樓市場,托起樓價,養肥地產商.
到九七金融風暴,樓市收皮,再加埋零零年科網熱潮爆破,雪上加霜.當時嘅規劃及地政局局長孫明揚就推出左聞名嘅「孫九招」托市,內容包括停建停售公屋,為低收入家庭同公屋居民提供免息貸款計劃等等——總之都係焗人買樓啦.而果啲咩公屋富戶呀,同阿婆爭樓住之類嘅講法,就係響呢段時間生成,絕非空穴來風!
公屋本來係房委會生財工具
咪以為公屋真係咩福利救濟呀,其實公屋本來是賺錢的!家下主流嘅出租公屋曾經叫做「甲類屋邨」, 響七,八十年代係年年都搵到錢嘅生財工具, 足夠填補以徙置區為代表嘅「乙類屋邨」嘅赤字! 雖然話公屋租金低過市值, 但遠遠唔可以話係福利.
不過呢,順住《長遠房屋策略》嘅推出,「甲類屋邨單位」響八八年嘅房委會財政改革之後就轉盈為虧.點解?因為房委會改革之後必須為政府注入永久資本每年5% 利息,仲要將非住宅樓宇(如公屋商場,停車場)所得盈利嘅一半上繳庫房,而轄下嘅屋苑經常開支就繼續獨立於政府帳目——即等於政府unun 腳等收錢,房委會蝕錢就自己搞掂!於是九零至九一年度,每個甲類單位就平均錄得86 蚊赤字, 但每戶租金裡邊作為支付政府利息嘅部分就高到去155 蚊, 簡單黎講, 就係政府榨乾左房委會公屋盤數!
為左廣開財源, 房委會就必須為執行政府嘅住屋私有化政策為驢為馬, 左手接連大富戶政策變相加租, 右手廣建居屋漁利.公屋變得冇利可圖不特止, 仲要係咁蝕, 梗係大幅收緊啦, 然後唔夠公屋喇, 就話呢啲係俾最慘嘅人或者阿婆嘅福利咁囉.
買樓Inception
七十年代私樓個價已經開始上漲,到八,九十年代就更加係「磡磡聲」咁上,由九零年到九七年嘅樓價升幅一直高過同期工資升幅.雖則九五年樓價回落,但到九七就升番一倍!九三年一個市區四百呎單位差唔多等同一個本地大學畢業生十五年嘅收入.如是者,私樓就無啦啦變成響高通漲,低利率,工資增長不足嘅困局裡邊嘅保值工具,買樓變成最穩陣包贏嘅投資,今日流行嘅「上車盤」或「第一桶金」都係嗰期嘅產物.當住屋由居所變成用黎保值甚至投資嘅商品,佢嘅使用價值就會屈從於佢嘅交易價值,即明明住緊唔會賣,心情都會隨住樓市升跌起伏,「住屋權」嘅理想響個個都渴望買樓升值嘅情況下實好難聽得入耳.
呢種心態其實好變態,要間屋響通脹之下保值,即樓價一定要升啦, 咁樓價升, 下手就要用更多錢買你間屋, 咁一層壓一層,如果中間一有咩閃失( 如SARS 降臨), 就冚家富貴一鑊熟; 但如果冇閃冇失, 就意味住未買到樓嘅人越來越難買得起樓了.
上年施政報告發表之後,運房局局長鄭汝樺響公開場合講話「唔係鼓吹買樓先有幸福」,佢冇講錯架其實,皆因政府根本唔係鼓吹,而係焗人買樓嘅始作俑者.政府自《長遠房屋策略》以黎嘅一連串措施都係為左托市,係咁生產只要補地價同埋等到咁上下就可以響市場度賣嘅居屋同「置安心變種居屋」,借貸鼓勵唔同階層嘅市民響私人市場買樓,都是吸引人以「第一桶金」買「上車盤」,順手就incept 左呢條公屋-> 居屋-> 私樓嘅「天國的階梯」入我地個腦度的,目的就係為左令我地諗唔到買唔起樓捱貴租係因為佢起勢咁托市,諗唔到自己輪唔到公屋係佢起得少,諗唔到樓係用黎住唔駛攞去炒,諗唔到……
標籤: Copy n Paste
沒有留言:
訂閱: 發佈留言 (Atom)


text:
2012年10月5日
迪士尼黑色世界2012 - 9月29日終極試玩報告!!
好啦!迪士尼黑色世界2012 昨日終於都正式開始啦!昨日我都有入去再次親身體驗.不過響講昨日嘅野之前,要講返上次試玩先.本身諗住最遲星期二要出架啦,不過又係因為懶...
上星期六,我去咗更新做成人身份證,之後就搭巴士入樂園啦!( 我都係第一次坐巴士入去咋!) 一落車,又係一支箭咁衝去樂園正門;而我嘅9月29日黑色世界試玩日亦正式開始!
一入到去,就俾一位演藝人員哥哥叫停我,佢問我幾多歲;我答佢18歲之後,佢就話想做個調查.( 嘿嘿!我知道佢地要嗰位賓客18歲或以上先會做調查,我啱啱先過咗生日冇幾耐!) 響完咗調查之後,佢仲送咗一個杯墊同埋一啲貼紙俾我!杯墊上嘅圖片係 反斗奇兵大本營 黎架!
冇見兩個禮拜,又去睇下樂園有咩唔同先!小熊維尼歷險之旅 門口旁邊新加咗個地圖喎!呢幅咁靚嘅 百畂森林 嘅地圖,我響 東京迪士尼樂園 小熊維尼獵蜜記 見過架!
至於 迷離大宅 亦都繼續揭開佢嘅面紗,慢慢展現響大家嘅眼前.真係期待佢下年開幕!
之後去搵下啲穿上萬聖節服裝嘅 迪士尼朋友 先!睇下 米奇,米妮,奇奇,帝帝 佢地套衫幾靚!
影完佢地之後,兩間鬼屋都未夠鐘開放,所以又去搵啲野搞先!呢一日終於攞到 米奇 貼紙!
今日亦都終於拎到我超鍾意食嘅 Dole 果乾,當日食咗好多包,仲好貪心咁拎多四包返屋企食!原諒我啦!我去過好多間大型超級市場,搵咗成年,都買唔到呢種咁好味嘅果乾!>_<
鬼屋開啦!我梗係去玩咗上次冇玩到嘅 黑色馬戲班 先啦!有幸成為全日第一位賓客進入馬戲班!其實我未試過自己一個入鬼屋,仲要行最頭!後面啲人又行得比較慢,成日唔見咗,都咪話 唔驚... 第一次玩 黑色馬戲班 2012年版本嘅時候我唔係睇得太清楚,再玩多次先睇到同上年有咩分別.有一個位我真係俾佢呃到!我望住前面,諗住同上年一樣嘛,點知佢突然響我後面嚇我!上年玩過 黑色馬戲班,又已經玩埋2012版本嘅朋友應該知道我講緊邊個位架啦!;)
呢一日亦都再玩下 詭墳學院,發現同上次試玩又有啲唔同,今次玩得比較詳盡啲,幾得意.上次應該係因為已經過咗樂園關閉時間,都仲有好多人響出面等緊,所以要玩得快啲清人.之後又再玩,響學院入面再慢慢發現到更多有趣嘅佈置!所以大家有機會的話都可以玩多幾次!
開始日落,我亦都係時候變身啦!我穿上自己嘅萬聖節飾物後,去咗 明日世界 嗰塊魔鏡影相.奇妙處處通 會員只要去影一影相,影完之後就可以去會員服務中心拎禮物,詭墳學院 書帶.估唔到都幾大條,仲幾靚添!我仲順便拎埋另一份會員專享禮物,兩大魔黨嘅紋身貼紙!
換完禮物,響 美國小鎮大街 行下,見到 阿積Jack 同埋 莎莉Sally 響大街廣場同大家見面喎!
我嘅策略係響日落前要玩哂兩間鬼屋,避開夜間進場嘅賓客,如果唔係就要等多好多時間.咁兩間鬼屋都玩哂啦,又有咩可以做呢?時間充足,可以俾我慢慢睇返哂上次錯過咗嘅表演!第一個表演嘅規模比較細,不過都好精彩架!就係一班 迪士尼朋友 會響 幻想世界 跳舞!調皮嘅音樂響起,米奇 同佢班老友記就行出黎,跟隨節奏跳舞,齊齊開一個萬聖節派對!
我一聽到個音樂嘅時候,第一個反應係:嘩!個感覺咁似東京迪士尼嗰邊啲表演嘅?!連跳舞都好似,不過呢邊仲好過嗰邊,因為唔係跳得好耐,反而冇咁沈悶.有一樣野我響之前分享日本迪士尼之旅嗰陣冇特別講到嘅,係關於 迪士尼朋友 嘅街頭表演嘅;我響 東京迪士尼海洋 睇街頭表演嘅時候,就算有 Duffy 座陣,我都冇睇哂全場;因為實在係太長啦!啲舞步仲要跳黎跳去都差唔多!所以,香港迪士尼樂園 今次值得一讚!
緊接其後嘅,就係 夜光鬼魅巡遊!冇見成年,再次見面啦!巨型 Jack,為巡遊揭開序幕!就算睇咗咁多年,對我黎講,佢依然係咁有吸引力!因為嗰種詭異嘅感覺真係好正!
響大街睇完巡遊,路過又見到演藝人員響地面砌咗個 Jack,得意得黎又搞鬼!
睇完巡遊,又再去到 明日世界怪誕夜 睇下,去到嘅時候剛剛有 激光俠Laserman 嘅表演.表演完結之後,就有DJ 朱薰,迪偉 出黎同大家玩遊戲,都玩咗好幾個遊戲;最後一個遊戲係估歌仔,因為我企得比較前,台下有演藝人員見唔夠人,就問我玩唔玩;我初頭有啲猶豫,因為我聽嘅歌唔算多,所以冇咩信心,不過佢就話俾我知唔會好難,既然係咁,我就鼓起勇氣,上咗去玩啦!最後,我都估到一首歌咁大把,哈哈!安慰獎係搖搖,我雖然唔識玩,不過都留低做個記念啦!遲啲等我貼個黑色世界標誌上去先!
睇咗三個表演,係時候開餐啦!我去咗 灰熊山谷 食沙律,又叫咗杯 噴泉特飲,都幾好味.因為我平時唔飲汽水嘅,所以一直都冇試,但係嗰晚咁開心,唔理啦,即管買黎飲啦!
食完野補充完體力之後,就繼續行程啦!鬼屋玩完,表演睇得七七八八,之後主要都係影相.我由 灰熊山谷 出發,首先黎到 黑色馬戲班;馬戲班附近又有 勾魂使者 出沒!
咒怨黑森林 充斥著濃霧,鬼怪們響陰森嘅樹林出沒;不過我呢一日就冇特別行入去影相.
出到去 中央廣場,之前影相嘅時候未有燈光效果,今次有燈光啦,詭秘感即時倍增!
再次黎到 詭墳學院 嘅入口,詭墳校長 銅像嘅眼睛發出紅光,就好似想檢查呢班新學生咁...
詭墳學院 響晚上嘅等候時間都比較長,但係唔洗怕!樂園氣球師響等待區為大家帶黎歡樂!
返黎 美國小鎮大街,黑色力量經已入侵每一棟建築物,古怪嘅現象響牆上展現!
除咗黑色力量入侵小鎮之外,一眾殭屍以及狼人亦進駐大街,世紀大戰一發不可收拾.呢到亦係最後一個我要睇嘅表演;狼人叫囂,殭屍應戰,兩大陣營誓要決戰到底!我覺得呢個表演又係水準之作,無論音樂,燈光效果,又或者係舞步,我都覺得唔錯.以前嘅 群魔起舞 已經幾好睇,今次再加入對決場面,令整個表演變得更加緊張刺激!
表演完結後,殭屍們與狼人們亦繼續響街上流連,我當然要把握機會,影下佢地啦!
我特別鍾意呢兩張相,因為佢地兩個陣營通常係響大街前後各有各行,互不相干嘅;而呢兩張相就係響大街嘅中間位置影嘅,佢地偶然會有啲「交流」,哈哈!
鬼屋,Clear!表演,Clear!各個任務都順利完成,咁我都唔留咁夜啦,大約十點鐘就離開樂園.
總括黎講,今年 迪士尼黑色世界2012 俾我嘅感覺係比上年更多姿多彩,因為今年有好多新元素!兩大黑暗陣營之間嘅對決真係好有魅力!兩間鬼屋,無論新或舊,都帶俾人好多驚喜!平時黑色世界係我全年入園最密嘅日子,今年可能會仲密!XD 都係嗰句,我地樂園入面見啦!
訂閱: 張貼留言 (Atom)


text:
Monday, April 20, 2015
Picnic遊
完全估不到星期六天氣咁好,因為開頭都1516,星期五見forecast都話會大風,咁出吾出去玩好呢,之後係屋企feel下,又覺得好暖wor, 咁就決定同佢地兩隻野去picnic, 真係勁開心呀,嘻嘻,本身約左另一個朋友,不過到last minute先confirm去啦,同埋早上先同我老公嗌左陣,真係搞到我個mood都差哂(遲D再講咩事!) anyway, 我地去到個park,個度真係好大呀,個park係大到要架車去第二度先可以去到, 我諗外國地方就好在有多地方卦, 我地就坐陣食下野,而小朋友就去玩下波,走下,放下風箏咁,天氣真係好到不得了, 小朋友們都玩得好盡興, 我地兩個女人又傾得好開心, 男人就吾知佢地點過了,哈哈哈! 不過睇住D小朋友玩,我地都好開心, 時間過得好快架,坐坐下就已經成5點, 好彩朋友拎左D 小朋友玩意,我下次都要投資一下先得,嘻嘻!
天朗氣清,真係perfect for picnic
我兩隻小豬都玩得好開心呀! 其實困住係屋企咁耐,真係要出去走下先OK
有波波玩好開心呀,鳴謝yanyan 肉手上鏡,同埋不停吹波波佢地玩
跑得幾有美感,影個個都好難capture架,嘻嘻
好衰咁影左樓下個仔,難得好天都要困住係屋企,可憐呀!係咪好似prison呢(尤其係有咩D bar仲似)
Friday, April 10, 2015
調解員
近排TBB做緊套劇,咪講調解員既,其實原來係我屋企都有個,係邊個? 之吾係Hannah大小姐囉! 而家有時好忟既時候,就同老公嗌兩句,跟住呢個小姐聽到時,就會同我地講"吾好嘈啦" or "吾好咁大聲啦"...之後我同老公就O咀然後say sorry, 哈哈,其實有D時候吾係嘈既,只不過係討論下D野,點知佢會有咁既反應,都幾搞笑架! 作為父母,係吾應該係小朋友面前嗌交既,但又邊有咁容易控制到自己情緒呀!
自老公轉工後,工作量大增,差不多晚晚都會OT,雖然佢OT有錢拎,但我要自己放工對住兩個小朋友都有D吃力,吃力點吾係在於要照顧佢地,餵佢地,而係要自己一條友面對我心愛既99....真係頂吾順呀! 都吾知係更年期定吾夠訓, 成日都好似做吾岩佢要我做既野,好似前幾日,得我同佢兩個大人(點解殘障吾係度? 佢地去左HK玩呀,留低個仔比99湊囉,爽到呢....), 我就裝飯餵妹妹,見到我裝飯,又話我無攞汁,又話我無落肉,咁乾點食,跟住又話比D湯撈下啦,點點點,我就要行來行去,都無停過,跟住我拎條排骨比佢地食,又話我點解比條無肉既比佢地食,我開TV佢地睇,又話我開得細聲.....頂,真係好難服侍,咁你想點究竟? 不如你整好我自己餵啦,真係十分有衝動想返屋企囉! 跟住Hannah有D咳,佢又成日係我面前話cousin哥哥以前查薄荷膏就好番等等等,佢無時無刻都講cousin哥哥,真係好Q煩,我知佢係你個仔啦,妖! 其實本來都無野,但佢成日都好煩好煩,又成日都講過吾算數,真係吾多like, 不過是但,好彩wkend吾駛點見佢咋,會嘔血.
遲下hannah個cousin又會去佢間新學校一齊讀書,真係十萬個不願意! 一來,吾想hannah見到佢cousin咁多,因為佢真係好曳,二來,本來叫62去接送,99係屋企照顧妹妹,而家又話要送佢返學,要同埋妹妹一齊去接送,都痴痴地,夏天就話je, 冬天咁凍仲要出出入入,真係好煩好煩! 本來人地又話入硬唐人街間名校,點知人地interview完覺得吾合群,就話無位讀,我99好笑到話點可以吾收架,可以告佢架wor....咁你而家打去告佢啦,白痴! 希望快D搵到方案去諗下點樣接送我個女啦,唉,好煩!
Wednesday, April 8, 2015
摘蛋記
復活節終於完結,其實又無假期,同平時無咩分別咁過,至特別都係有呢個egg hunt呢樣野令我既復活節生色不少. 本來打算星期六去架,但個日大風到暈,真係好似打風咁,咁唯有放棄呢個節目留係家中過算啦,跟住原來約左朋友去,之後佢話我知個度真係吾多掂,無蛋之餘又咩都無野做,唉,但諗住近近地(車程都不過係15min左右),所以就冒住無野玩既心情去一下啦. 星期日去到,天氣都吾係好暖,跟住仲要排成30min先入到去,真係已經吾多想入去啦, 不過老公話,既然來到,就去啦,咁我地就努力排隊呀! 小朋友吾等得呢個定律係吾會變的,等30min好似攞佢地命咁,連我條都差不多攞埋,撞鬼! 好彩入到去,妹妹就訓左,而我就同Hannah入去egg hunt, 不過,吾駛問,D蛋真係多到數到呀,但都算做過下啦,哈哈哈! 而佢當然好開心,因為跟本都吾知發生咩事,哈哈,覺得有得玩最重要! 雖然weekend真係好忙好忙,但對住佢地兩個又覺得好開心,見到佢地成長又安慰,雖然經常都比trouble我地,但都覺得係幸福的.
哈哈,D蛋多到睇吾到呀!!不過我地都hunt到大約7粒咁多既蛋蛋,下年要去第二度呀!
個度有個栗米池比佢地玩,睇下玩得幾開心!
返到屋企,為食貓食得幾乾淨,嘻嘻嘻! 最中意就係呢D時間,好純真個樣呀!
Wednesday, March 25, 2015
Jayden生日會
多謝朋友bel既邀請,我地一家4口去左Jayden生日會呀! 我地個日差不多成點先到, 好彩party仲未開始,而Hannah岩岩係車上訓左一陣,所以都算係有精神玩呀! 我地個group朋友,有幾個小朋友都係好似Hannah年紀,雖然不至於話一齊玩,但都好surprise Hannah 記得佢地個名呀! 相就吾係影得好多,因為真係好忙碌,但我地都好開心呀玩得,特別係媽媽們又一聚,可以8下玩下,吾駛咁悶,嘻嘻! 雖然其中一個朋友lala已經離開左......NY,但我地一班NY朋友都會keep住出來玩下呀! 吾算好多人,但幾個family已經好開心了! 希望有機會再約出來玩下食下hea下啦! 天氣開始回暖,真係要趁我地呢個短短既夏天玩多D呀!
有set 火車,我覺得幾好玩呀,不過吾會自己買,太大份了!
hello, 我又有份出場呀! 妹妹個日都OK呀,無係咁要抱,仲自己hea玩tim, 都算係咁呀!
Hannah姐玩blocks, 估吾到佢用廁紙盒都整到一set咁既野,好型呀!
玩完pinata, 執糖糖時間呀!!!!!
個蛋糕好大好靚呀!!!! 生日快樂Jayden!
4隻同齡小鬼食蛋糕,哈哈,食到個咀變哂色
Monday, March 23, 2015
激氣!
嘿嘿,今日終於吾係講病歷,不過都係講下人地,8下先得!
講番星期六,本來夜晚老公要出去應酬,咁佢就叫我99上來幫手啦,我吾知佢點同99講,佢上來個陣就幫手清潔下,我心諗,明明叫你上來幫手睇住D小朋友wor....跟住老公出去個陣,就同佢亞媽講我今晚成10點幾先返架,你幫我睇住佢地啦,仲問佢駛吾駛食野,跟住佢好似好突然咁,話我陣間要落去(即係樓下殘障)睇住佢地D小朋友呀,我自己落去煮得啦,我聽完佢講,真係想趕佢走,佢都吾係上來幫我睇架啦,廢話! 之後我老公走左無耐,殘障佢地既小朋友無人睇,佢話叫佢地兩個上來,我真係呆一呆,頂,無野呀,我叫你上來幫手睇住D小朋友,佢就惹多兩隻野上我屋企,其實hannah都中意同cousin姐姐玩,但佢個cousin姐姐態度惡劣,見到人連hi都吾hi,有時hannah叫佢又吾睬,我真係希望我個女吾同佢玩囉,以為自己好巴閉,挑! 跟住上到來,佢話想彈琴,咁咪開比佢玩囉,跟住係度彈3彈4,話我部琴又舊又多塵,我個下真係把幾火,我好想好想同佢講,挑,我起碼有部琴,你,你個D叫keyboard咋,無知!!!! 我真係好吾明,點解有D咁既小朋友可以咁串,佢真係以為自己識彈個兩首白痴歌就好勁? 我個下真係好難hold住,我選擇ignore佢,如果我同一個7歲0靚妹咁爭論,永遠sit底既都係我! 真係他媽的,我懇求我老公以後都吾好叫你老母上來,因為我好似要湊多兩件咁,攞命! 之後,我煮左D野比Hannah食,個條女又話自己肚餓,我就夾硬比左D麵同肉佢食,呢個咩人來架? 來到人地屋企仲要痴飲痴食,我真係好好好火!!!!! 到7點幾,終於走啦,不知幾開心,又吾肯clean up, 搞到我成個廳都係玩具,佢老味,佢上來我仲多D工夫,都吾諗下我一陣間仲要湊佢地兩個訓覺!跟住佢地落左去無耐,我就聽到佢老豆返來,妖,你一個人吾係睇吾掂一個7歲一個3歲呀,無Q用! 好彩係,佢地兩個都OK,亞妹訓時我要係佢隔離,我就抱住Hannah係隔離床到訓,佢雖然好想要爸爸,但我就解釋佢聽爸爸要返工工賺錢錢,所以hannah要聽話,跟住佢話hannah都要返工工賺錢錢,我就話你咁細返工,爸爸媽媽會比差人拉架,哈哈!
總括,我寧願自己湊兩個女都吾想比人來我屋企睹亂,雖然我知老公係怕我辛苦,但我寧願生理上辛苦好過我心理上比人折磨,所以....多謝老公愛錫我,但我自己搞得掂!!!!
講番星期六,本來夜晚老公要出去應酬,咁佢就叫我99上來幫手啦,我吾知佢點同99講,佢上來個陣就幫手清潔下,我心諗,明明叫你上來幫手睇住D小朋友wor....跟住老公出去個陣,就同佢亞媽講我今晚成10點幾先返架,你幫我睇住佢地啦,仲問佢駛吾駛食野,跟住佢好似好突然咁,話我陣間要落去(即係樓下殘障)睇住佢地D小朋友呀,我自己落去煮得啦,我聽完佢講,真係想趕佢走,佢都吾係上來幫我睇架啦,廢話! 之後我老公走左無耐,殘障佢地既小朋友無人睇,佢話叫佢地兩個上來,我真係呆一呆,頂,無野呀,我叫你上來幫手睇住D小朋友,佢就惹多兩隻野上我屋企,其實hannah都中意同cousin姐姐玩,但佢個cousin姐姐態度惡劣,見到人連hi都吾hi,有時hannah叫佢又吾睬,我真係希望我個女吾同佢玩囉,以為自己好巴閉,挑! 跟住上到來,佢話想彈琴,咁咪開比佢玩囉,跟住係度彈3彈4,話我部琴又舊又多塵,我個下真係把幾火,我好想好想同佢講,挑,我起碼有部琴,你,你個D叫keyboard咋,無知!!!! 我真係好吾明,點解有D咁既小朋友可以咁串,佢真係以為自己識彈個兩首白痴歌就好勁? 我個下真係好難hold住,我選擇ignore佢,如果我同一個7歲0靚妹咁爭論,永遠sit底既都係我! 真係他媽的,我懇求我老公以後都吾好叫你老母上來,因為我好似要湊多兩件咁,攞命! 之後,我煮左D野比Hannah食,個條女又話自己肚餓,我就夾硬比左D麵同肉佢食,呢個咩人來架? 來到人地屋企仲要痴飲痴食,我真係好好好火!!!!! 到7點幾,終於走啦,不知幾開心,又吾肯clean up, 搞到我成個廳都係玩具,佢老味,佢上來我仲多D工夫,都吾諗下我一陣間仲要湊佢地兩個訓覺!跟住佢地落左去無耐,我就聽到佢老豆返來,妖,你一個人吾係睇吾掂一個7歲一個3歲呀,無Q用! 好彩係,佢地兩個都OK,亞妹訓時我要係佢隔離,我就抱住Hannah係隔離床到訓,佢雖然好想要爸爸,但我就解釋佢聽爸爸要返工工賺錢錢,所以hannah要聽話,跟住佢話hannah都要返工工賺錢錢,我就話你咁細返工,爸爸媽媽會比差人拉架,哈哈!
總括,我寧願自己湊兩個女都吾想比人來我屋企睹亂,雖然我知老公係怕我辛苦,但我寧願生理上辛苦好過我心理上比人折磨,所以....多謝老公愛錫我,但我自己搞得掂!!!!
Wednesday, March 18, 2015
病歷blog??
如果呢個blog改成係記錄病歷blog我諗我都無異議,因為差不多個個月,佢地兩個緊會病一次,真係難忍到飛起! 如果中獎有咁密集就好,可惜咁幸運既事又點會輪到我呀!!! 唉!!!!
上星期四, Emma BB開始發燒,諗住佢無咩野,都係keep住食退燒藥啦,其實發燒都無咩可以做, 不過發左兩日,都仲係微燒,咁一定係有D野,所以星期六就同佢去見醫生 (醫生呢單野都要講一陣,不過等我寫完佢D病歷先啦!) ,個醫生就check到佢有ear infection, 所以就即刻去開消炎藥佢食. 其實星期六佢已經無發燒,不過穩陣起見都要check下,同埋要食藥啦. 星期日見佢地好似無咩事,我地就出左去一陣,不過天氣時冷時熱,真係好難控制,可能係咁,就又凍親啦. 到星期一,晚上99話今日Emma痾左好多次,好似肚瀉咁, 跟住又吾多想食野,我地都無迫佢,但晚上又訓吾好,又咳又嘔,搞到我都好忙碌,又眼訓,之後到星期二,就決定同佢去睇醫生,因為佢又吾食,搞到成個人無哂精神,係咁想訓,睇見都心痛呀,我就同62一齊去睇醫生,睇完醫生就話佢有ear infection, 有少少感冒,同埋吾知佢係咪對牛奶敏感所以肚瀉, 加上D感冒菌可能入左去肚,所以係咁痾,睇見都淒涼呀,嗚嗚! 醫生話吾好食奶兩日睇下點,但見佢吾食野又無哂精神,真係吾係辦法,唯有開稀D等佢可以消化好D啦. 講真,病左咁多次,吾擔心就假,但今次見佢無哂精神,成個人謝哂真係好心痛,之前都起碼係普通感冒,都算係可以食得野,而家連奶都吾比飲,真係好難過呀佢! anyway, 真係希望佢可以快D好番啦,我吾想再出blog又係寫病歷,真係好沮喪.
anyway, 我想講番D醫生. 本來我地有個家庭醫生,但因為呢個冬天係咁病,佢地兩個係咁去呢間診所,但都醫得吾好,所以想試下第2個醫生. OK, 兩個月前我地轉左醫生,基本上都係一個月去幾次,我記得佢地去過total 4次, 第一次去見,係一個老番醫生,無經驗, 第二次,老番醫生都好D,有個少少經驗既醫生,第三次,終於係我地想去見既醫生,到上星期六,第4次,居然係一個實習醫生,我真係有D嬲,間診所明明係寫住李醫生,點知次次去見既都係吾同既人,李醫生吾係係醫院啦,就係吾知去左邊,咁即係點呢? 我地選擇呢間診所就係因為想去睇李醫生,但如果佢長期吾係診所,我覺得無意思囉! 次次都係吾同人睇,我已經極之吾中意,我地星期六去到仲要等個實習醫生,我覺得吾係路呀.....十分奇怪! 所以到琴日,我就又轉左去睇另一個醫生,呢個醫生係唐人街,出出入入都搞左成幾個鐘,真係超累,最慘既係,本來之前打去又話收我保險,去到既時候又話吾收,要我比錢,我真係十分吾gur, 但既然去到,我都吾想走來走去,如果睇得好Emma就算吧,本來之前打算轉佢做PCP, 點知同佢講,個醫生就話,轉咩鬼野呀,你地咁遠,我做多幾年退休啦,吾好轉啦,即刻關我後門,本來之前準備好講既野我都吾想講,因為真係好吾中意勉強人,而且呢個醫生都係吋吋地,我都吾想再令自己咁多煩惱了. 要搵一個好醫生,真係人夾人緣,之前睇開既,係好似少左D經驗,但起碼佢地都係有愛心既,到琴日個位,有幾30幾年經驗,但實在以為自己好了得而少左D愛心,所以都係算吧.
上星期四, Emma BB開始發燒,諗住佢無咩野,都係keep住食退燒藥啦,其實發燒都無咩可以做, 不過發左兩日,都仲係微燒,咁一定係有D野,所以星期六就同佢去見醫生 (醫生呢單野都要講一陣,不過等我寫完佢D病歷先啦!) ,個醫生就check到佢有ear infection, 所以就即刻去開消炎藥佢食. 其實星期六佢已經無發燒,不過穩陣起見都要check下,同埋要食藥啦. 星期日見佢地好似無咩事,我地就出左去一陣,不過天氣時冷時熱,真係好難控制,可能係咁,就又凍親啦. 到星期一,晚上99話今日Emma痾左好多次,好似肚瀉咁, 跟住又吾多想食野,我地都無迫佢,但晚上又訓吾好,又咳又嘔,搞到我都好忙碌,又眼訓,之後到星期二,就決定同佢去睇醫生,因為佢又吾食,搞到成個人無哂精神,係咁想訓,睇見都心痛呀,我就同62一齊去睇醫生,睇完醫生就話佢有ear infection, 有少少感冒,同埋吾知佢係咪對牛奶敏感所以肚瀉, 加上D感冒菌可能入左去肚,所以係咁痾,睇見都淒涼呀,嗚嗚! 醫生話吾好食奶兩日睇下點,但見佢吾食野又無哂精神,真係吾係辦法,唯有開稀D等佢可以消化好D啦. 講真,病左咁多次,吾擔心就假,但今次見佢無哂精神,成個人謝哂真係好心痛,之前都起碼係普通感冒,都算係可以食得野,而家連奶都吾比飲,真係好難過呀佢! anyway, 真係希望佢可以快D好番啦,我吾想再出blog又係寫病歷,真係好沮喪.
anyway, 我想講番D醫生. 本來我地有個家庭醫生,但因為呢個冬天係咁病,佢地兩個係咁去呢間診所,但都醫得吾好,所以想試下第2個醫生. OK, 兩個月前我地轉左醫生,基本上都係一個月去幾次,我記得佢地去過total 4次, 第一次去見,係一個老番醫生,無經驗, 第二次,老番醫生都好D,有個少少經驗既醫生,第三次,終於係我地想去見既醫生,到上星期六,第4次,居然係一個實習醫生,我真係有D嬲,間診所明明係寫住李醫生,點知次次去見既都係吾同既人,李醫生吾係係醫院啦,就係吾知去左邊,咁即係點呢? 我地選擇呢間診所就係因為想去睇李醫生,但如果佢長期吾係診所,我覺得無意思囉! 次次都係吾同人睇,我已經極之吾中意,我地星期六去到仲要等個實習醫生,我覺得吾係路呀.....十分奇怪! 所以到琴日,我就又轉左去睇另一個醫生,呢個醫生係唐人街,出出入入都搞左成幾個鐘,真係超累,最慘既係,本來之前打去又話收我保險,去到既時候又話吾收,要我比錢,我真係十分吾gur, 但既然去到,我都吾想走來走去,如果睇得好Emma就算吧,本來之前打算轉佢做PCP, 點知同佢講,個醫生就話,轉咩鬼野呀,你地咁遠,我做多幾年退休啦,吾好轉啦,即刻關我後門,本來之前準備好講既野我都吾想講,因為真係好吾中意勉強人,而且呢個醫生都係吋吋地,我都吾想再令自己咁多煩惱了. 要搵一個好醫生,真係人夾人緣,之前睇開既,係好似少左D經驗,但起碼佢地都係有愛心既,到琴日個位,有幾30幾年經驗,但實在以為自己好了得而少左D愛心,所以都係算吧.
陰功豬Emma, 你快D好番啦! 我好掛住你笑笑既樣呀!
Friday, March 13, 2015
Monkey jumping on the bed
原來佢已經咁大個女,已經可以唱哂成首歌,真係好安慰呀! 不過我覺得呢個video得意之處係佢既表情,真係好好好cute呀! Hannah BB,你係我心目中永遠都係咁得意可愛,媽媽希望你永遠陪伴我左右!
Subscribe to: Posts (Atom)


text:
兩個禮拜第三次去產前講座喇,好勤力呢!今次係Baby Kingdom同安滿攪嘅,主題係“新生嬰兒嘔奶常識及護理須知”,地點係喺逸東酒店金鑽廳,好HIGH呢!成個HALL包晒呀!!坐到爆晒棚仲要加位添!我地產檢完準時到,都坐到前座側邊,有三個大PROJECTOR所以睇得好清楚!一開始由一個懶風趣嘅醫生講關於初生嬰兒要打嘅針,好驚呀!由出世到一歲要打成12支針,諗起都覺得小包包好可憐啊!如果比錢喺私家打就可以打少幾支痛少幾次,不過呢D到時再諗啦!
第二PART由寶血醫院嘅助產士講產前注意事項,其實次次講座講嘅都差唔多,不過聽多幾次冇壞嘅!今次講得比較detail,連醫院入面生仔嗰張床都影埋出嚟,教埋我地點坐,仲DEMO一次成個生仔過程,好攪笑!好似真係生咗一樣!!
第三PART由姑娘講母乳餵哺嘅好處,技巧,注意重點,又係拎埋個公仔出嚟做DEMO,清楚又生動!佢真人做DEMO我唔好意思影佢相吖!嘻嘻!聽完之後仲增加咗我對餵母乳嘅信心添!為咗小包包我要加油吖!!
今次嘅禮物有一大罐安滿媽媽奶粉(我唔飲好“晒”喔!),BB奶粉,尿片,綿花棒,孕婦護膚品,紗巾,口水肩,攝影COUPON,一次比一次豐富呢!!
本雜誌係之前去BB展唔知邊間鋪送嘅COUPON,咁啱喺附近就去拎埋,雖然過咗期,不過冇所謂吖,對我地嚟講一樣啱睇!有部份紗巾同口水肩又係喺門口比D姨姨捉住填表送嘅,佢地真係好勁!任何一個講座都會見到佢地,仲勤力過D媽媽呀!!


text:
因為最愛去游水,沙灘泳池係我時常到既地方
所以 拖鞋都係我最愛既鞋履
以我咁多年既著拖鞋經驗
一對好既拖鞋要具備幾個元素﹕
1. 要舒服
- 唔係對對都舒服,有d 鞋底太薄 好似同地面接觸得太多
- 個人字帶唔可以太幼,會容易斷 並且夾唔緊 會易甩鞋
2. 防滑
- 依點好重要
- 濕既地方好易滑,易對拖鞋就要保護令你行得放心
但好多(平價 貴價)拖鞋都唔能夠防滑,又或者著得多就好快冇左保護力
3. 鞋底要有承重能力
- 雖然係好簡單的拖鞋,但都要陪著我地周圍去,都係承擔我地既重量
- 最緊要著完返去唔會有足底累,痛的情況發生
在眾多的拖鞋牌子之中,我最愛就是 havaianas !
依對係我著左兩年既款
陪過我去無數咁多泳池 ,沙灘,仲有周遊例國
不論去邊,我梗有一對 havaianas
行街行一天都唔會有腳痛!
而且個底著左兩年先至 磨去左少少
但都未有會滑既程度!
的確係我既最愛!!
我一向著開 size 係 36
而 havaianas 就會係 35/36
家中已經有 4 對人字拖款式
今年想要對涼鞋款,所以買多左依個款....
記住依個形狀既底
先至最耐磨
厚度又適中
依對有埋個後抽
出街唔怕會目甩鞋
襯裙襯 褲都咁好睇!
如果你同我都係依個 腳長
仲有多d 選擇
因為 童裝最大 size 有 36
依對就係我 既 童裝 havainanas 啦!
有好多得意既 圖案,都係 kids exclusive ga
但如果小朋友太細個,我都唔建議小朋友著人字拖
的確係會影響 腳趾仔 & 步行發展 既健康
而今年更買左對男裝比 一向唔喜歡穿拖鞋出街既老公!
雖然唔喜歡,但我認為總要有一對出街先方便
而且每次去泳池沙灘,都強烈建議帶/ 著對拖鞋保護雙足
老公 竟然喜歡!
仲會著佢出去行街街 tim
可能依對比起一般既 拖鞋有 厚度
唔會好似直接同地面有接觸咁
而且個底有承托力(老公都有d 份量ga),行得舒服
雖然每對都唔平(係一般買對布鞋既價錢啦)
但一對可以真正保護雙足
又著到幾年既拖,我覺得值得 !
** 以上產品是「真金白銀」自己購買的,跟官方並冇關係 ***


text:
「分別」
我經常講郭大少係同其他小朋友有啲唔同,佢係一個觀察力同學習方法都好似有啲分別,但係食嘢同飲水方面真係搞到我同老婆一頭煙!本身佢已經唔係肥嗰啲,依家餵佢食嘢真係好頭痕,鍾意食嘅就好肯食,唔鍾意嘅就點氹都唔識.真係激鬼死!好彩嘅係多得老婆過去嗰十一個月堅持餵人奶,所以相對病痛都比較少.只係今個月有少少鼻水同屙爛屎,所以穩陣起見都係去睇醫生!
「回顧」
郭大少今日十一個月大啦!今個月同佢去咗人生嘅第一個旅行,而相比起平時去旅行影相真係影少咗好多,因為要湊住佢去旅行真係要兼顧好多嘢,不過亦因為咁反而親子時間多咗.佢依家真係好有主見,要個樣嘢佢會指住佢話俾你知我要,而唔要嗰樣嘢就會擰歪面同耍手擰頭.不過最大鑊嘅係佢識得爬上梳化,真係好驚佢跌落嚟,雖然佢依家識得腳落先,但係有時佢一急就真係會頭落地,認真要睇到實.
「懷念」
前幾日去探一個老友啱啱出世未夠兩嘅細女,真係好懷念郭大少啱啱出世細細粒,食完就瞓嘅時期.家陣真係無乜可能,真係好鬼有主見!不過其實又好開心,因為見到佢健健康康咁成長.老實講真係好鬼矛盾,有時又唔想佢哋大得咁快,有時又希望佢哋快啲大.不過相信好多父母都會懷念自己嘅仔女啱啱出世同癡實自己嘅時期!如果你問我,當然就梗係唔好大得咁快啦!
Also published on Medium.


text:
「人類」
係地球上嘅所有哺乳類動物都係靠母乳去孕育下一代,而人類其實亦都係哺乳類動物嘅一種!係呀,人類係哺乳類動物,只不過人類係靈長目系!唔信你自己去搵下資料!所以當嬰兒出世之後媽媽嘅身體會作出改變,亦因此會製造母乳給自己嘅下一代!但係唔知幾時開始,我哋嘅社會開始忘記咗嚟件事,慢慢亦覺得餵哺母乳係一件萬惡不赦嘅事!
「哺乳」
係香港,個個係度話我哋好文明,又批評人哋唔文明,但係偏偏就連餵哺母乳都接受唔到,咁講乜嘢文明呢?首先母乳餵哺嘅媽媽係好辛苦,而我哋所謂嘅文明社會竟然覺得餵哺母乳係一件唔見得光,影響市容嘅事.其實真係有乜嘢大不了,只不過係依家嘅世俗眼光同所謂嘅道德觀念而引致一個基本孕育下一代嘅權利都要被人說三道四,被剝削.真係離晒譜!
「文明」
作為一個男人真係無可能明白母乳餵哺有幾辛苦,有時甚至乎感到無奈,因為我哋係無辦法取代媽媽嘅角色,而且我哋好多嘢都束手無策.如果我要你去廁所食嘢你都未必肯啦!先唔好講乾唔乾淨,廁所本身就已經有好多細菌,咁點解啲人可以叫啲媽媽去廁所餵奶呢?原來我哋所謂嘅文明社會就連簡單嘅衛生常識都無,莫講話尊重同體諒其他人!
Also published on Medium.


text:
維京人地處極北之地,只有遍地冰雪.誰知道,他們常不守遊戲規則,常攻人不備,並大肆掠奪.這次又不按牌理出牌,為了鑽研 iPhone 及編程,而買了人生中第一台 Mac 機.亦建立了這個 iPhone Blog.
2008年12月28日星期日
睇戲,enjoy!
相信好多朋友都有 download 過 Enjoy 呢個 App.雖然係咁,估計亦有好多對 iPhone 比較新嘅朋友想知道點用.就等維京人喺度介紹下啦.
簡單 D 講,呢個 App 就係提供喺香港上映中嘅電影資訊,等你喺繁忙嘅生活中都可以揀到一部好戲.功能都唔錯㗎,會顯示上映中及就嚟上映嘅電影介紹,另外最重要係有介紹有關電影包括今日在內三日嘅場次,即係話喺邊間戲院幾點做都有顯示.佢仲有分香港九龍新界俾你做 filter,好方便!
如呢個 App 喺 App Store 所講,暫時仲有少量問題未解決,例如一日裡面公映場數太多時,字體會變小等.不過都唔係太影響呢個 app 嘅實用性.
呢個 App 係由創作 Hong Kong Weather 嘅作者 Jeffery Wong 所創建.Hong Kong Weather 相信各位都用過,而且都覺得好用.呢個 App 亦一樣係免費嘅,大家亦不能錯過.有興趣嘅朋友可以喺 Hong Kong App Store 輪入 "Enjoy" 作搜尋,或 click 呢度都得.
2008年12月25日星期四
MotionX Dice:假期玩樂必備
喺咁多個骰仔 game 入面,維京人當然就未試晒啦,不過就喺度推介呢個評價都唔錯嘅 MotionX Dice.
只要一打開個 App,可以先進入設定選定你要嘅選項.你可以選擇唔同款色同埋數目嘅骰仔.款色超過 50款,有 D 款仲好頂癮,例如應節嘅聖誕老人或者 Buy/Hold/Sell 等.數目則由 1粒到 6粒都得,最緊要自己鐘意.另外,枱布背景亦可以設定.
揀好骰仔同枱布背景後,只要搖一搖就可以擲骰.擲嘅時候最過癮,有聲之餘部機仲會震,非常好玩.你仲可以將擲好咗嘅骰仔放於畫面上方嘅,咁下次擲骰就唔會擲到佢.
呢個咁好玩嘅 App 係免費嘅,各位不防 download 落嚟玩玩.有興趣嘅朋友可以喺 App Store 以 "MotionX Dice" 作搜尋,又或者 click 呢度都得.
喺度祝大家有個愉快嘅假期!
2008年12月22日星期一
單手操控 Safari
唔駛講,打開 iPhone 嘅專用 browser Safari 先.唔 ...... 呢段新聞好似幾得意喎 ...... 咦?呢篇 blog post 都好過癮啫 ...... 正想用兩隻手指將個網頁放大,睇清楚內文嘅時候,「唉吔!幣傢伙!」!
如果閣下正搭緊車,企喺車箱內一隻手已經揸住個扶手;或者喺厠所門口等女朋友出嚟,而一隻手已經攞住佢嘅手袋同埋 shopping 嘅大出血戰跡;又或者其中一隻手整親,打緊石膏,你就有可能感受到以上「幣傢伙」嘅情況.
唔駛驚,Apple 嘅 iPhone 係好貼心嘅.原來閣下只要用輕輕咁 double click 你想放大嘅內容,Safari 就會自自然然 focus 喺有關嘅 frame 度,然後放大.睇下以下嘅效果如何?
如果又想縮番細,再次 double click 即可.真係好方便!
2008年12月18日星期四
iPhone 上的模擬成市 (Simcity)
一 click 呢個 game 先要選擇新 game 定係 load 舊 game.選擇後個屏幕白色一遍,等我仲以為個 game load 唔到.不過始終呢個係大 program 而唔係濕碎 game,所以都可以接受.
個 game 基本上同喺電腦上面玩分別唔大.玩家一樣可以起住宅區,商業區同埋工業區,可以起差館起學校起飛機場.你可能會諗,用手指 drag 嚟 drag 去,容乜易擺錯位㗎?Electronic Art 嘅出品又點會咁唔貼心?佢一早就幫你諗好喇.每次 drag 預想建築嘅地區,你要再 click 一 click 去確認,咁就唔會驚放錯位啦!
另外,如果想睇 map,一樣得.Map 可以分地面同地底,又可以以不同嘅選項如空氣污染,居民滿意度指數,消防指數等.除咗 map,仲可以睇 graph 以了解有關指數的走勢,以了解城市有邊方面可以改善.
喺電腦上面玩嘅 Simcity,好多時玩到咁上下就會俾 D Advisor 嘈,又話要起多 D 學校,或醫院個 budget 要增加,又或者叫你整頓吓 D 交通等等.估唔到咁細部 iPhone 都有呢 D 功能.
唔好以為 iPhone 版可以豁免冇災難,喺模擬城市,災難嘅發生永遠都係考驗市長嘅危機意識.呢個版本嘅 Simcity 有 UFO,火災,龍捲風,地震,同埋毒雲.
若你覺得個畫面太細睇唔清 D 樓,當然可以用 iPhone 獨有嘅 finger zoom in zoom out 去睇啦.論畫面,真係好正!
有咗呢個 game,睇嚟以後出街都好唔得閒.另外亦要擔心用電量嘅問題.好在維京人買 iPhone 後已第一時間買定舊後備電,方便用到差唔多冇電時,可以插落部機底部繼續使用.
呢個超級正 game 賣 $9.99 美元.想買嘅朋友,可以喺 App Store 以關鍵字 "Simcity" 作搜尋,又或者直接 click 呢度.就當送份好嘅聖誕禮物俾自己啦.
2008年12月14日星期日
Reading:閱讀香港雅虎新聞
今期介紹嘅呢個 App 叫作 Reading,據佢嘅 description 所講,亦叫作「閱讀港民」.呢個 App 係免費嘅,相信已經有好多網友亦 download 過.Reading 係一個簡單嘅新聞頻道閱讀器,新聞全部都係嚟自 Yahoo!香港.訂閱嘅內容包括港聞,國際兩岸,財經,副刊甚至係體育娛樂等.
一 click 入呢個 App 就會顯示各新聞標題,各位亦可以自行點選想睇嘅新聞分類.至於揀想睇嘅新聞點擊入去就得.睇過嘅新聞喺標題處會以 highlighted 顯示,非常貼心.
Reading 亦提供文字模式或網頁模式選項.如果係文字模式,只會顯示新聞嘅文字內容.否則,就會顯示雅虎新聞嘅有關網頁.
如果有興趣嘅朋友,可以以 Reading 作關鍵字作搜尋,或者 click 呢度.呢個 App 嘅作者 Sean Ho 另一個作品就係前幾次維京人喺度介紹嘅 GoHan.兩個 App 都係免費,真係好有誠意寫好 App.
2008年12月10日星期三
iPhone 上玩大富翁
首先個 game 要你揀 game mode 先.原來呢個 game 可以以 wifi 作對打,最多 4 個 player 連線.呵呵 ... 同朋友去旅行想 kill time,又多一個好方法 ....... 不過原來佢要各個同樣嘅 LAN 先至玩得.呢個 function 有待測試.
咁當然,你亦可以選擇 iPhone system 做你嘅對手嘅.
進入遊戲前,你可以選擇咩形嘅環境同咩 table 去玩大富翁.連咁都有得揀真係估佢唔到.選擇好後就進入遊戲喇.每個 player 都以大富翁嘅經典棋子作表示,例如係車仔或者風車仔.到你擲骰仔時,就搖一搖部 iPhone 就可以擲骰,過癮.
玩法基本上同平時玩嘅大富翁冇乜分別,玩嘅時候可以 full board 又可以 zoom in 去睇地圖.佢仲可以改 game rule,例如通過 start 可以攞二百萬定係四百萬,又或者可以 set 到銀行唔俾錢亦得.
呢個 game 可以一路聽住歌一路玩,好體貼.而且仲可以 save 㖭,絕對唔駛擔心出咗個 program 就冇得再玩啦.
唔講咁多喇,自己上 App Store 睇啦.你可以以關鍵字 Monopoly 作搜尋,又或者 click 呢度都得.
玩得開心 D 啦.
2008年12月8日星期一
邊走邊學:iTunes U
其實大家有冇諗過,利用下等人或者搭車嘅時間學吓嘢咁呢?
你可能會話:唓,我夠知啦, download 定 D 錄音喺部 iPhone 或者 iPod 度,咁咪隨時可以聽囉!
如果你咁諗,實在太浪費 Apple 俾你嘅資源.
相信各位擁有 iPhone 或 iPod 嘅朋友,或多或少都試過用 iTunes 去轉歌,download App,下載 PodCast 等.其實除咗呢 D 工具同埋資源外,通過 iTunes,我哋亦都搵到好多學習嘅資源.小弟想講嘅就係 iTunes U.
iTunes U 可以喺 iTunes Store 度搵到.喺 iTunes U,你會搵到講義,語文課,錄音書,以及 PodCast (錄音或影像)等等,應有盡有.無論你係中學生大學生定係社會大學嘅學生,你要搵嘅 Subject 基本上都可以搵到,而且免費.內容仲係有知名大學提供,包括 Yale 同埋 Stanford 等,超過 75,000 個 audio 同埋 video file 俾你 download,真係學海無涯.
有 D course 係一次過嘅,你只要 download 錄音或影像.有 D ongoing 做緊嘅 course,你亦可以好似 PodCast 咁 subscribe,然後 iTunes 會自幫你創建一個新嘅 playlist,只要你 sync 部 iPhone 或 iPod,就可以隨時隨哋隨心所欲咁學習喇!
近期有嘅 course 係 Spanish,各位如果有興趣可以去睇下.
iTunes U 可以喺 iTunes Store 度搵到.香港版本由於只有 App Store,所以係冇 iTunes Store 嘅.你可以去美國或日本等國家嘅 iTunes Store,左手面就有 iTunes U 呢個分類.或者直接 click 呢度都得.
2008年12月6日星期六
Holiday 倒數
近排行街,周圍都開始有好濃厚嘅聖誕氣氛.係時候睇下仲有幾多日就放假喇!
喺 App Store 內有好多假期倒數嘅軟件.今次維京人介紹嘅就係呢個叫做 Holiday 嘅 App.
首先你可以設定你嘅假期表.香港嘅朋友緊係選擇 Hong Kong 啦.呢個 App 最好係可以同時顯時多個國家嘅假期,如果你喺 Multi-national Companies 裡面做,一次過顯示就非常有用.佢會顯示離有關嘅假期仲有幾多日,例如維京人寫呢篇 post 嘅時候離聖誕節就仲有 19 日,係時候要準備聖誕禮物咯.
點選每個假期,仲會顯示嚟緊五年嘅假期日子,及相關嘅簡單說明㖭.特別係農暦嘅節日都做到,好實用.例如點擊 Chinese New Year,2010 年嘅大年初一原來撞正情人節,咁大家安排節目嘅時候就更容易預算.
你仲可以自設假期,不過就要冇 repeat 嘅功能.例如有朋友每年暑假最後一個禮拜日會請假湊仔嘅,只可以花少少時間每年作分別設置,唔可以一次過設好晒.另外一個功能係,喺 Home Screen 嘅 Holiday icon 仲會顯示未來三十日就會到嘅假期.
呢個好用 App 要 US$1.99,各位自己衡量下值唔值得買啦.有興趣嘅朋友可以喺 App Store 以關鍵字 Holidays 作搜尋.或 click 呢度.
呢個 App 同系列仲有一個叫 Birthdays 嘅軟件.功能與 Holiday 大同小異,只係唔係顯示假期而係朋友嘅生日.亦可以 click 呢度望一望.
src="http://pagead2.googlesyndication.com/pagead/show_ads.js" type="text/javascript">
2008年12月2日星期二
MM Park:港版 Bejeweled
喺 App Store 以關鍵字 "bejeweled" 作搜尋,會搵到一大堆大同小異嘅 iPhone game,真係唔知點揀好.原來香港公司亦有類似嘅制作,而且都好好玩㖭.呢個 game 就係今次要介紹嘅 MM Park 喇.
MM Park 基本上同所有嘅 bejeweled 冇分別,只係以動物代替鑽石咁啫.每版你都要令指定數量嘅動物消失,如果有關嘅動物你整嚟整去都消失唔到嘅話,隻動物會好抵死咁笑你,好過癮.隻 game 有三個 game mode,包括過關,限時過關,同埋對戰.咩話?對戰?係呀,好盞鬼㗎.維京人曾經喺呢度講過越嚟越多開發商開發 iPhone online game 或對打 game,呢個 game 亦食到呢個 feature.唔錯.
呢個 game 有個 mini 版,賣 $0.99.正版賣 $2.99,據聞係五折價.想下載,可以以關鍵字 "MM Park" 作搜尋,或 click 呢度.


text:
維京人地處極北之地,只有遍地冰雪.誰知道,他們常不守遊戲規則,常攻人不備,並大肆掠奪.這次又不按牌理出牌,為了鑽研 iPhone 及編程,而買了人生中第一台 Mac 機.亦建立了這個 iPhone Blog.
2010年8月28日星期六
有 iPad,有 productivity!
久違了嘅維京人呢幾個月簡直顛咗.為乜?之唔係為咗玩 iPad 同埋玩 iPhone 4 囉.
既然玩得咁開心,都係時候要喺度 share 番下玩咗 D 乜嘢先.為咗隆重其事,小弟特登改咗呢個 Blog 嘅版面,甚至連 title 都改埋 +iPad 全新版.諗起都覺得小弟好有誠意,呵呵.
維京人係四月初一出嘅時候買 iPad 嘅,淨係買 App 都駛咗唔少錢同埋時間.喺度分享一下,希望可以幫到大家.
1. GoodReader
唔駛多講,見佢長期高據 Top Charts 頭一兩位嘅位置就知道.呢個 reader 除咗可以讀取你嘅 email,FTP,MobileMe,DropBox,Box.Net 等等嘅文件外,仲可以幫你儲喺部 iPad 度,等你得閒可以睇.家下我當咗佢係 Mac 機嘅 Finder 或者 MS 嘅 Windows Explorer 一樣.
2. DropBox
家下興玩 Cloud Computing 同埋 Cloud Storage.當你有個 file 想喺部電腦度傳俾部 iPad,有乜計?DropBox 可以幫到你.類似嘅 App 有 iDisk(即 MobileMe),Box.Net,SugarSync 等.DropBox 勝在可以裝個 Software 落你部電腦度,Drag and Drop 非常 easy.如果 SugarSync 有 Search 功能嘅話我會揀 SugarSync.
3. PCalc Lite
如果連計數機都冇部,點樣提高生產力?
4. Documents To Go Premium
唔想俾錢買 Page 或者 Numbers,但又要有 Word 同埋 Excel 嘅 function,咁點算? DocToGo 係你嘅選擇.Excel 加咗 password 等 feature 都有,同響 PC 度用相差無幾. Premium version 仲可以修改 PowerPoint file 同埋 access DropBox, Box.Net 等,連 GoodReader 都可以慳番!(咁當然,GoodReader 仲可以打開 Zip file 等,USD 0.99 都係必買嘅)另一選擇係 QuickOffice,如果用過嘅朋友不防俾下意見邊隻好 D.
5. Keynote
咩話?又話 DocsToGo Premium 可以改 PPT 文件?係就係,不過如果你真係想用 iPad 做 presentation,建議都係整個 Keynote 幫幫你好 D.
6. 1Password Pro
日理萬機嘅朋友應該會有萬千嘅 User ID 同埋 password 要記嘅.App Store 裡面有好多記 password 嘅 Software,其中 1Password 近期嘅 version 仲可以將 core file 放喺 DropBox 度,咁就無論用 iPhone 定 iPad 都可以 synchronized 啦!
7. Evernote
個人鐘意嘅 notes app 係 Awesome Note,但係等咗成幾個月都未出 iPad version,唯有用番 Evernote.D 筆記放喺舊雲度,無論喺 PC,Mac,iPhone 等 update 咗都可以喺 iPad 度睇得番.又一個 Cloud 嘅實際應用.
8. Speak it!
實情 iPhone 版可能更方便.輪入英文然後讀出嚟,同鬼佬開會前即刻補補佢.
9. To Do List
So far 用緊 Things / OmniFocus,但係仍然鐘情 iPhone 版嘅 Awesome note.OmniFocus 好貴(USD 39.9 !!!),而且介面嘅設計同 iPhone 又有少少唔同,成日都唔知佢係咪同步.OmniFocus 比 Things 有個好處,就係可以將資料放喺 MobileMe,又係 Cloud Storage 例子.
10. LogMeIn
Remote Access 嘅軟件 App Store 有一大堆.試過 LogMeIn so far 都好滿意,都冇試其他.


text:
今朝7點起過身,感覺到個嘴腫過尋日,跟住再瞓過,7點半鬧鐘響叫老公起身,佢緊係唔係一叫即起喇!我就瞓下醒下咁叫佢,足知再叫就8點,老公就遲到左5分鐘先回到公司.
今日真係好唔舒服渾身不自然,個頭好脹痛,嘴又腫左1/4,又隱隱痛,我等到11點幾嘴都係冇消腫,咁樣衰都唔知點出街,我就通知阿媽〝今日唔接阿B放學〞.以前生唇瘡都可以照返工,一兩日就會自動好,今次真係腫得好嚴重.
我唔駛湊阿B成日流流長點好呢?好等我執下屋先喇!今次要徹底大執,執完對眼就好攰,頭有D暈,簡直成個人冇晒電咁.我諗住整下蛋糕來忘記痛楚,當我拎晒用具出來,又唔想整,又將D野收返埋,心想整又的唔起心,成個人都冇晒動力.
我洗完白白照鏡,見到水泡破了,應該係頭先洗面時弄破.晚餐等老公買回來,我今晚想食飯,因為唔想個嘴掂到其他野.食飯咬野為免掂到腫果邊,所以得半邊嘴用.老公話我唔似唇瘡,似食物敏感或者被油彈到,因為唔會腫成咁,我知係生唇瘡,加上自己熱氣咪咁腫囉!
頭先同老公玩,老公唔覺意個頭撞到我個嘴,仲要撞到正我粒瘡,真係痛到眼水都標,即刻感覺到個嘴比之前腫和痛,照鏡水泡結焦位有少少血浸出來,嘴再腫多一半,而粒瘡好似〝飛天紅豬俠~保利〞個豬鼻咁,又腫又凸,老公話冇事,冇事我而家連個嘴唇都唔可以收入口裡,頭先仲郁到,而家郁都郁唔到丫!明天阿媽放假可以湊阿B,而家咁後天都唔知消腫未,都唔知可唔可以湊到阿B.
尋晚我又係早瞓過老公,佢食野D packing太嘈吵,又係瞓著左被佢嘈醒,我一向都醒瞓架嘛!你估好似佢咁咩,行雷都唔醒,有時老公預備瞓我都會醒一醒架,我都唔知點解,我醒左好難瞓得著,老公改善下喇!


text:
哈哈,今日晴晴上堂做咗個小禮物比我.好正!Fish……😛
父親節,最開心唔係收到啲乜野禮物,食啲乜野貴嘅飯.晴心健健康康,開開心心就係我最想要嘅.不過,心心做咗份小禮物比我.見到裡面張想我真係成個人都軟晒,好 sweet.第一時間就好緊,好緊咁抱實佢.
今日朝早妹妹屋企好精神,又玩又唱又食.到左晏就我地一齊去行街,去到女裝部佢又開始自己揀衫.佢真係好貪靚.
我架車真係好少洗,難得今日洗左架車.拍個照,留個記念.不過跟住夜晚去左入油,嘩!成八百蚊先入滿一缸油,真係貴到離晒譜.快啲減價啦!
今日起身見到屋企有箱野,好奇心之下打開睇吓.一睇,原來係架摺合式單車,咁我就用左十五分鐘將佢搞掂.以後可以唔駛行路去 B 仔買糖水,可以揸單車去.爽!
心心由上星期五開始病,發高燒成 39.9 度.真係比佢嚇死.睇完醫生話佢係手足口病,經過差唔多一個星期佢終於好返.不過就算佢病咗都不忘搞吓笑,就係佢同我改咗個英文名.識我嘅人都知我無英文名,又最怕魚.誰不知有日放工返到屋企佢竟然話幫我改咗個英文名,咁我未問吓佢叫做乜囉.點知佢幫我改咗 Fish 做英文名.真係唔知好嬲定好笑,點都好,我覺得個名幾型.不過如果你地叫我做 Fish 我未必會識回應你地,所以你地叫返我個中文名啦!哈哈.


text:
雖然張名雅成日累人遲收工,不過喺大台工作不斷,出騷又拍劇,早前仲去船 P,大晒 34C噴血身材.網上圖片
真面目
中晒箭 懶到死是非精 張名雅鬼同你記劇本
表面同你 selfie自拍,唔等於我 like你,好似剛大結局嘅《鬼同你 OT》,辦公室入面原來好多是非,矛頭仲指向劇中演發姣 OL嘅港姐冠軍張名雅,話佢喺微博講到自己好勤力,實則成日唔帶腦返工,又唔記對白搞到成日 NG,試過一場一頁戲,拍足兩個鐘.一班演員亦冇否應,其中同張名雅最多對手戲嘅大隻仔溫家偉仲話:「我唔識講呀,你唔好問我啦.」係囉!點答你啫!
27歲張名雅雖然係 12年港姐冠軍,不過鋒頭一直被同屆亞,季軍朱千雪,黃心穎過晒頭,但近年花旦走得就走,大台冇晒人,張名雅亦開始劇接劇,最近的《鬼同你 OT》除咗主角搶鏡,一眾綠葉亦生鬼,其中張名雅喺劇中飾演發姣 OL,經常對大隻仔溫家偉放電,表現不過不失.
一句對白都記唔到
拍劇入屋,但《鬼》劇台前幕後都原來好驚張名雅,有助導爆料:「佢成日喺微博,影晒啲劇本出嚟,講到好似好勤力咁,根本上就冇睇過劇本,一句都記唔到,搞到成日 NG.」最慘係大隻仔溫家偉,同張名雅唔少對手戲,試過一頁戲拍足兩個鐘,他說:「我唔識講呀,你唔好問我啦,不過 NG有好多原因嘅,未必關佢事嘅.」而劇中同張名雅做好姊妹嘅李綺雯就話:「吓?我唔記得喎,唔好問我咁耐嘅嘢啦.」而張名雅當然唔認:「我記性其實幾好㗎,冇特別 NG喎,我有做足功課㗎,咁埋位前要試位,咁打燈各樣嘢都唔係一次 OK啦.」
張名雅俾人圍插,但據她身邊人爆料,原來其他演員都唔係好勤力,「試過有場戲,大隻仔同張名雅等其他人拍完先埋位,結果其他人不停 NG……佢哋就由天光等到天黑,要擇日重拍!講真個個都 hea啦,係唔知點解淨係針對張名雅啫!」好彩張名雅對手係大隻仔,唔係洪永城啫,唔係就俾人當面鬧
後上發力
港姐冠軍唔等於大把嘢做,張名雅同屆出身嘅港姐朱千雪,黃心穎同湯洛雯個個發展都好過佢,不過大台冇人,張名雅肯做都一定有嘢撈嘅!


text:
Dec 17, 2015, Thursday
今年公司聖誕聚餐老闆話要食中式唔要食西式, 佢本來提議去一間佢好鍾意嘅老牌京菜館, 但我地(的同事都係)都唔鐘意, 的餸菜肥膩, 地方殘舊, 檯布爛咗又唔會, 最難攪係的老伙計嘅服務態度, 我幾年都無去過啦. 有無改善就唔知啦, 我寧願搵過第二家啦.
老闆想食京菜, 响網上搵到呢間北京老家, 可以放到六圍. 跟著走嚟試食午餐兩次, 覺得的粉麵小食都唔錯.
呢的中式裝修, 老外就好鍾意啦.
再加上餐廳老闆安排咗老外們坐呢張金魚缸大檯, 比的老外覺得特別一的啦. 呢道嘅金魚缸檯有五張, 一張大四張細. 但後來發覺呢張金魚缸大檯麻麻, 為咗觀賞, 無咗個轉盤, 夾菜就好唔方便啦.
大堂只夠放4張大檯, 另外兩張檯就要放房間入面啦 (坐房入面嘅兩圍, 感覺上就差咗的啦)
因為要招呼的老外客人, 我今日唔得閒影相, 不過我有好多同事, 幫我影咗Whatsapp番比我.
四喜拼盤, 四樣都係我點嘅, 有素鵝, 海浙青瓜, 苣筍, 蒜泥白肉
芙蓉炒三鮮
官保大蝦
草捆牛肉, 呢碟幾好味呀!
呢碟柚子魚非常好味, 條魚炸到脆, 但下面的柚子汁就凍嘅, 開胃好味呀!
北京填鴨
上湯什菌浸豆苗
砂鍋雲吞雞, 咦, 淨係飲湯同雲吞, 無食過雞喎
小籠包
春卷
雪菜炒年糕
北京炒刀削麵
甜品係拔絲香蕉及士多啤梨, 的拔絲做得好幼, 非常好呀! 不過唔係每檯每碟都做到咁高咁靚呀! 我地呢檯布老外, 的拔絲係拉得最高.
呢餐老闆同的客人都食得好開心, 的老外客人話下次嚟香港, 都要再嚟食一次.
返到公司, 的同事話覺得的野好好味. 哈哈, 我聽到就開心啦, 即係無揀錯餐廳啦. 最緊要大家開心!


text:
08.11.2005 (星期二) 陰--->雨天
第十一天:
札幌市內遊
住宿: 東橫Inn北口
行程簡介:
今日係札幌市內遊,主要既地方就係行百貨公司購物,不過朝早本來想去試下係 Sapporo Factory 啤酒廠既一個無料啤酒見學,點知去到一丁友都無,等左一段時間見唔對路就決定行街街算數 !
返到香港搵返d資料原來係另外一邊個個Shopping Mall到.跟住我哋就展開o左Shopping之旅,成日都買o左唔少既野,可以話係滿載而歸同埋大出血呀.
午餐就係 Sapporo-ESTA既地庫食品街到食,條食品街都真係有好多間食店,真係花多眼亂呀.最後我哋一間叫The丼既食店食o左d定食午餐,價錢適中味道都唔錯,呢條食街都係搵食之選,重見到有間Fancl-House添呀,入面既Product大部份到係平過香港有成半有多,本來見到其他野,譬如花茶包同埋其他野都想買,不過因為個行理o急無咩位,所以都係放棄o左.所以我哋都買o左少少野,之後就繼續我哋既血戰之旅.跟住行到去大丸札幌店既地庫個一層既Food Plaza,又係有好多野食,係免費既試食喎,d蛋糕半件半件咁試,食到我哋兩個飽晒.係因為係到試食食到飽晒,攪到我哋原本諗住係今晚去食既蝦蟹大戰既蟹放題都擱置o左,因為食到好飽,如果去食放題戰鬥力就會大減同埋會覺得好唔抵架嗎,所以今晚既晚餐就變o左Food Plaza美食大集會喇!


text:
入到演奏廳前有場刊同好得意嘅粵劇面譜貼紙派發,仲要有一把撥扇同一份粵劇表演嘅歌詞
真係坐無虛席呀!好多一家大細都帶埋小朋友嚟睇
準備開場啦,唔知佢哋兩個捱唔捱到咁耐呢?
首先有D武術功夫睇吓!(我多數都講錯,所以以下我再介紹嘅每個環節講錯咗請見諒)
最期待嘅畫面出現啦!一個一個小朋友擔正做粵劇,先嚟呢齣《鳳閣恩仇未了情》
總共有三套劇目,不過在場職員嚴禁拍攝,所以我就一時時偷雞影幾張(但係主持人又叫大家可以拎起相機影相,都唔知聽邊個?!)
我就唔係太識欣賞,不過見到小朋友咁勇敢站上台板表演,同埋佢哋著嘅衫都好靚,就覺得好好睇!芊芊同哥哥都睇得好開心,冇話悶場郁身郁勢
跟住邀請D小朋友上面著上長長手袖的戲服
個個小朋友都Fing自己手袖Fing得好開心!
然後又有觀眾上台攦長槍,整個表演差唔多一個鐘多D,小朋友都睇得好開心,婆婆同伯娘就一定好開心啦,可以陪住個孫睇粵劇!
所以大家真係要周不時留意住有冇咩免費節目在香港舉行,有陣時都會搵到好嘢!如果冇時間唔緊要,多D留意呀劍介紹啦!
粵劇綜藝合家歡節目 簡介
日期及時間
7月17日下午2:00
費用
全免
2691 2937
網頁
www.cantoneseopera.hk


text:
女仔千祈唔好睇,女仔如果唔聽勸告睇咗呢篇嘢千祈唔好搵我理論!一個28歲男仔對廣州女仔嘅印像:依家嘅靚妹仔除咗貪靚,貪吃,貪錢,貪玩之外.扮嘢都係佢哋嘅強項.
啱相識嘅時候,佢哋都會扮嗮清純,同你講嘢硬係陰聲細氣咁,總係一句起兩句止,而且廢話多羅羅.
約佢出嚟玩啦,她又話自己不識會飲酒唔想去Bar之類嘅地方玩,最好係去唱K.
唱K嗰時又做嗮咪霸,自己就好似個傻佬咁睇她表演.
等她唱到攰嘅時候又話同你劈酒,結果佢一個人連飲兩打都面不改色,
到你約佢出來吃飯嘅時候佢又扮清高.
開始認為你對她有咩嘢企圖(想追佢或同佢上床之類嘅),考慮幾日先答應你.
等佢答應去嘅時候又嫌三嫌四.
大排擋又話不去,要去西餐廳之類嘅,吃嗰兩啖扒又話怕肥又話飽,
搞到你唔好意思吃落去.
同佢傾計咩,佢又用飲管慢慢咁搞佢嗰杯飲料或者喺度係咁玩手機發簡訊,睬都唔睬下你.
如果你悶嘅時候想搵她出來傾下計,她又扮曬忙,一陣又話爸爸鬧一陣又話媽媽唔俾出.
到佢無聊嘅時候就命令你,要你安排啲節目俾她,當她出到嚟就扮曬高貴,見你揸架車差啲嘅話塊面仲黑過包公.
最X嘅係你想話同佢飲啤酒佢就會話你冇品味,必定要飲芝華士或黑牌威士忌.
好啦,飲嗰兩啖又話醉啦.跟住又話想吃宵夜,
唔吃腸粉同炒粉,凈吃海鮮粥同燒生蚝,吃嗰兩啖又話飽啦,
叫你揸車送佢屋企跟住當然係吃自己
現在啲靚妹仔,尤其嗰班16~21歲左右嘅某部分人,
我係最憎咖思想又幼稚,講話多數用個肺嚟講嘅,
冇禮貌不但止,仲扮曬野.本身自己又唔係靚女過人,
嗰啲脾氣仲臭過香港小姐.開心嗰陣就陪你玩到顛,
唔開心嘅時就俾面色你睇,好像全世界欠咗佢咁.
約你出嚟玩話帶班靚女出嚟,點知出到嚟嘅全部都係豬扒,
本身我又唔係以貌取人嘅人,
但嗰班素質極差嘅豬扒竟然當正自己係上菜,係度扮曬清高,
不打招呼,不理人嘅感受坐落就搞自己啲嘢,
同佢講句話啊,佢睬下你都傻啊.成班八婆仲喺度曬曬命.
又話自己用嘅手袋是」GUCCI」.
有啲就話自己條仔做生意嘅,有啲又話係政府部門,有啲又話係白領,
其實全部都係剛畢業出嚟冇嘢做嘅或者係仲讀緊書嘅靚仔.
班靚妹仲現實到不得了.見你係個窮鬼,理都唔理下你.
見你有啲貨啊,就主動過來勾搭你.
我個心念:你都痴線嘅,我有錢都搵番個北妹啦,使搵你啲豬扒咩!?


text:
是咁的,我同我女朋友都識左7年,一齊左4年.
最近,佢有個扮毒撚既狗公朋友癡住佢,聽我女朋友講識左成10年,我一直都知我女朋友有呢個friend,因為我都識,佢表面上係同班毒撚(毒撚到淨係睇動漫個D)玩得好埋,睇佢facebook淨係講打機野,其他人會以為佢既生活圈子係群埋班毒撚.其實係周圍溝女個D黎
咁上個月我女朋友生日,佢竟然同我女朋友講一次過補返8年黎既生日禮物
仆你個街佢仲同我條女講,搵唔到人一齊去旅行記住搵佢,又話要帶我條女去op ,disney.(我女朋友冇so佢.
呢排隻厹又係咁係我條女facebook comment,又周圍係D旅行,食野post tag我條女.(最撚慘我條女又理佢喎)隻厹D毒撚朋友
有次我踢完波叫條女係m記等我,點知隻厹經過,行到過去見到佢搭檯同我條女吹水
佢一見到我到即走.
又有一次,我同條女去打沙排,隻厹竟然話要一齊去
好彩我女友呃鳩佢去左另一個灘
仲有一次,早幾日既事,我揸車接我女友放學,當日落緊雨,隻厹同佢擔同一把遮出黎,我女友上車後同我講隻厹冇遮,最撚火既係我開車係後鏡見到隻厹當日係有帶遮
點先可以趕走隻厹
感覺呢排我女友同我講少左野
我女友又一直當佢係幾好既朋友,因為我女友朋友唔多.我好相信我女友,但我唔信隻狗公
我知隻厹有上高登,當你見到呢個post既時候唔該你好收手啦
,下次比我見到你纏住我女友我實閹撚左你


text:
其實喺扮非洲旅行篇blog前已經開波寫左少少口水禧一年班嘅野,點知中途比第二篇野騎劫左添……
(8月唔知邊日寫嘅) ⤻重有唔夠兩個禮拜 (出呢篇blog嘅時候佢已經開左學一段時間啦),口水禧就要回歸佢又愛又恨嘅學校啦.正衰仔,學都未開就已經周街同人講佢以後都唔洗返學,發夢啦你,有排你捱呀,傻丙!
細路仔差唔多到咁上下年紀都唔想返學,口水禧話淨係想喺屋企玩咋喎.點解我會將我童年嘅夢想遺傳左比佢架?其實佢算遲架啦,我幼稚園第一日已經唔想返學架啦,時時都諗辦法點樣可以夢想成真,不過無計可施,結果一返返到尾,二返比人剃眼眉,三返眼淚流一地…… 四返返咩?返去受死囉,重洗問嘅! (PG家長指引,此乃個人觀感,如有雷同,實屬巧合!本人絕無誤人子弟之意圖架!)
既然我自己都會有唔想返學嘅念頭,我都好明白小朋友有時唔想返學嘅諗法,自然就對個仔話唔想返學嘅「偉論」都無乜大反應.我重話比佢知我細個嗰陣都有咁樣諗添.
有啲人一聽到細路話唔想返學,反應極其大,好似個仔講完呢句野之後會累個父母跌左幾億出街咁.跟住嗰句好有威嚇性嘅無敵金句「唔讀書,第時大個做乞衣」又會出現.講真,有幾多人細個聽完呢句野之後真係會因為驚做乞衣而發奮圖強即刻考個第一返黎呀?
畢竟,口水禧而家已唔係三歲細路,佢開始有佢自己嘅思想同意願,我覺得佢有表達個人感受嘅自由.有時叫佢做野,佢識反抗話:「你點解要迫我?」唔好誤會呢個行為叫反叛或者曳,甚至係唔尊重父母等等,在我眼中,我覺得佢根本唔知邊樣野係佢應該要做嘅本份,邊樣野係佢有權選擇做唔做而已.試問有邊個人細個嗰陣已經深明呢個大義先?我細個讀書都以為係父母叫我做,我就做,讀書只係為左滿足佢地咋喎.到好大個,差唔多高中先知道讀書係為自己嘅將來,同父母係無關係嘅.
通常我聽到佢發表唔想返學嘅偉論之後,我第一個反應就係問佢:「咁你諗住做乜呢?」
小朋友最直接又真實嘅答案梗係「玩囉」.哈哈,中計,重陰你唔到!
然後我再講:「唔……但你唔返學,唔識字嘅話,有好多玩具都玩唔到架喎.個盒寫咩你又唔識睇,說明書教你點玩你又唔識睇,卡通片啲人講乜你又唔識睇,連朋友仔黎playdate同你玩你又唔識玩,嘩!無野好做架喎,悶到飛起都似!」
辣到佢啲玩具,佢一定會沉思……呢個時候,我再加多幾腳:「呀!重有,你上次咪話大個要做動物醫生嘅,又話要醫mimi,你唔返學去學野,點醫呀mimi先?佢咩病你又唔識,比邊種葯佢食,比幾多佢食你又唔知,你唔識字唔識計數點醫mimi呀?重有呀,又話要去揸直昇機,你都唔識字,噤邊個制起飛都唔識,架直昇機唔會飛起架喎!嘩,乜都做唔到,真係悶!」
近期迷上Lego Movie裡面嘅Batman, 重重落多腳佢嘆:「呀,你知唔知做Batman都要識字識揸飛機架,Batman平時唔出動救人嗰陣都要返工賺錢架喎,你唔學野乜都唔識賺唔到錢,買唔到Batman嗰架飛機架喎老細!」
死未! 唔好同佢講第時大個做乞衣啦,第時第時,太遠啦,佢唔驚架!講啲眼前嘅野,到肉啲,呢支針吉落去先覺痛!(A~~~咁陰毒嘅?唔通唔記得左嗰個係自己嘅親生仔?)
喺外國鼓吹民主呀,自由呀嘅風氣之下,作為一個自細接受傳統中國人家庭教育嘅我,都要自動調節下對口水禧嘅教育方式.佢出生係呢個比較自由開放嘅地方,受嘅教育同我有極大嘅不同,勉強將我由細到大被灌輸嘅個一套放落佢身上,盞遲早攪到母子關係核爆.其實,唔單止係中國人或亞洲人,連外國人都會有思想比較傳統啲嘅家長,呢啲家長管自己嘅仔女都好嚴謹下,不過我唔知佢地有無「唔讀書大個做乞衣」嘅呢種金句.哈!
但我唔想做一個至高無上,擁有極權嘅家長呀,因為口水禧係我個仔,我清楚佢嘅性格,所以呢個純粹係我個人唔鍾意獨攬大權而已,絕對無批評任何人嘅意思呀下,唔好誤會!OK?拿!你係真係OK先好繼續睇落去呀,唔好睇完把幾火走黎插我呀,OK?
我唔喜歡用父母嘅權威地位黎訓斥口水禧唔可以再講唔想返學,因為就算迫到佢應承我唔再講又點丫?我阻止唔到佢心入面唔再諗嗰下慘呢!最重要係先攪清楚佢唔想返學嘅原因係咩,好似口水禧係純粹齋想hea就無所謂.再講丫,佢一時話唔返學,轉個頭又話讀大學嗰陣想研究機械人呀,研究點樣令mimi識講人嘅語言呀等等,真係五時花六時變,我根本唔需要喺呢個時候同佢認真討論點解一定要返學.
我之所以咁做,完全係因為想佢覺得同媽媽乜都傾得,唔怕講完出黎會比我鬧,第日返學有乜唔開心都會返黎同我講而唔係瞞住我走去逃學丫嘛.
一年班無幼稚園咁多剪貼堂課或派對攪,變左老師無咁需要家長投放大量時間喺學校做義工.舊年我好錫身呀,淨係揀左影相,電腦堂同閱讀堂嘅義工工作咋.雖則每個禮拜都要去,不過都係一個鐘意咁大把,我重有時間理下屋企嘅家務又唔洗黐膠花黐到半夜三更.
重記唔記得呢條友學期初突然日日喊話唔返學?原因係佢見班主任鬧同學鬧得甘而嚇親,佢重話佢驚到震添.做義工嘅好處就係可以了解小朋友喺學校發生嘅事,我都有見過佢班主任鬧啲細路個樣,確係幾得人驚嘅,不過班野又真係抵鬧嘅,雖然我從來都唔同意咁樣嚇啲低年班嘅小朋友,但我明白有時真係無計,一個老師要照顧31個小朋友,佢點可能專門服侍一兩個成日遊魂嘅細路丫?顧此失彼又會比其他家長投訴,咁唯有對學生嚴少少,開頭訓練得好,啲細路慣左每日返學嘅程序,好快就唔會好似食左豬油咁架啦.
如果安排到嘅話,禧爸都會黎參如一下學校嘅活動嘅.舊年聖誕前嘅學校旅行就係全級步行去學校附近嘅市政廳唱歌比市長聽啦.朝早好多家長凍到雪雪聲企喺操場等出發.口水禧見到老豆黎陪佢參加活動會份外興奮,繼而就係面部肌肉失控作出呢啲騎呢表情.
記得嗰日都幾凍,有啲家長薄薄地一件褸真係賴晒野啦,同呢班友仔一齊行,平時用十五分鐘,嗰日用半粒鐘,真係凍到手都無知覺咁濟!
唱完歌仔,呀聖誕老人就喺樓上出現,佢就係小朋友眼中嘅大明星啦,咩韓星,荷里活大明星冚o彭冷彈開,唔好阻住聖誕老人落黎派禮物啦唔該!個聖誕老人乜都唔洗講,淨係猛喺度HO HO HO,啲友仔已經發晒顛,,啲歌星演唱會洗咁多錢整咁多靚衫做乜鬼丫,呀聖誕老人件野著左幾廿年都重著緊,洗鬼換咩!
當然啦,聖誕老人喺呢個大場面點會派禮物呀?好似依稀記得市長有搭老師返到學校時派左啲士的糖比班細路.喺市政廳嘅時候就淨係比啲小朋友寫佢地嘅願望喺張卡仔度,然後比佢地掛上市政廳棵聖誕樹上面.唔好講笑,淨係咁小嘅活動,啲細路已經開心都顛,佢地對掛野上聖誕樹真係有份情意結架!
口水禧每日八點十五分前就要到學校.我地屋企離學校揸車大約係十五分鐘內嘅車程(計埋朝早交通繁忙混亂情況之下所需時間).但我地要朝早五點半起身食早餐.係,你無睇錯,係朝早五點半,即返學時間前兩個半鐘就要擘大眼離開張床架啦,何解呢?早餐囉!或許有人會覺得多鬼餘,求其塞兩塊麵包比佢咪得囉,再唔係嘅話,塞包奶比佢就送佢去返學啦.噢,梗係唔得啦,早餐唔食好啲,上堂會恰眼訓,肚餓會分心架喎!(即係心散啦!)
朝早,人人一碗水煮麥皮加杞子(☜呢個係禧婆婆話要加嘅)同flaxseed (☜亞麻籽係我話要加嘅),一隻雞蛋,麵包,口水禧飲我整嘅荳漿,我同禧爸飲咖啡.食晒全部野先比離開.七點五十出門口,去到學校重有時間同同學踢波.九點半小息食生果做茶點.十一點半食午餐.放學返黎食啲乳酪,六點前晚飯,呢輪撞啱我傷風,夜晚好早訓覺,所以五點幾已經要開飯啦.食埋飯後果,口水禧七點半上床訓覺.其實都唔係好夠訓,不過無計啦,時間真係得咁多就係咁多.每日嚴格執行呢個時間表,星期五可以睇一套戲,有時睇到十點先訓都得.偶爾有朋友黎或出左街就夜少少無辦法.放假嘅日子都係咁上下時間去訓,暑假可以遲少少,但都唔過九點就要上床啦.何解暑假都要早訓?因為有時游水比賽都要朝早五點幾起身囉,如果平時慣左夜訓,咁要早起嘅時候就好難調較時間架啦,夜晚訓唔著,朝早起唔到身.
你有無發現啲細路訓唔夠或睡眠質素唔好就會影響佢地其他所有野,包括食飯,活動,社交,甚至連玩都會發火?我比較鍾意有規律嘅生活時間表,咁樣就唔會打亂我每日要做嘅事.(係咪年紀大嘅人都會咁樣架?)
口水禧學校嘅種族比例都唔算太極端,佢啲波友有白人,亞洲人,墨西哥人,黑人等等,暫時佢好似乜人都啱玩,唔覺佢對其他種族有乜抗拒感.有時喺學校都會聽到有家長討論唔鍾意個仔同某種族嘅同學玩,叫個仔疏遠嗰個同學.其實我覺得好鬼多餘,佢第時出黎社會,唔通又叫佢疏遠某種族嘅同事咩?咁如果佢份工嘅上司就係嗰個種族,唔通連份工都唔要呀?
我同禧爸係絕對唔會干涉佢同乜野種族嘅同學玩,即使佢返黎會講邊個邊個同學點樣特登整佢攪到比老師罰都好,我地只會叫佢小心啲囉,如果嗰個同學郁手郁腳嘅話,千其唔好還拖,話比老師聽先,口水禧曾經試過比人用波掉完,佢轉頭以牙還牙,點知比老師見到,罰左佢企(係咪蠢呢!睇清楚無人見到先掉丫嘛!講笑啦,點會咁教佢.),佢條氣好唔順,日日返黎都同我講個同學嗰日又做左咩激嬲佢又點又點,我地叫佢一係就唔同再同嗰個同學玩住,直至佢肯改善為止,一係就同佢講清楚囉.我又唔信口水禧100%係啱晒嘅,同同學之間嘅恩怨,就等佢地自己拆啦.結果今年兩個分別去左唔同班,口水禧話有日小息見到嗰個同學,口水禧去同人講”you don’t have to be a bad guy. (你唔洗做壞蛋嘅)” 同學答佢”ok”,口水禧返黎同我講:「呀XXX好似好左啦喎,無咁mean(衰)啦喎.」
男仔比較容易郁手郁腳,所以自細要教佢地用言語解決問題,拳頭係解決唔到問題嘅.佢每日返屋企同我哋分享學校嘅事,無論係好事或壞事,大家一齊傾下計分析下,聽下佢意見,我地會比啲建議比佢,但唔會夾硬要佢接受,日子耐左,佢自然自己識分辨應該同邊類人做朋友,邊類人做點頭之交就好啦.將來佢長大左,我都無能力去隔走佢身邊嘅壞人,唯有靠佢自己去睇人架咋.
佢話有時同同學踢緊波會有啲高年級嘅過黎攪事,口水禧會同人鬧交,我問佢「唔驚比啲哥哥姐姐打咩?」,佢話:「唔驚,佢打我,我會話比老師聽.」至弊穫穫都唔記住人地個樣著咩衫,走去告狀但唔見左個真兇!唉!經驗係要慢慢儲嘅……
Tattling turtle故名思義就係二五龜囉.係口水禧班主任專門特設喺班房比啲細路篤人背脊用嘅.將人地嘅罪行寫喺一張紙仔度,然後放入去個箱比隻龜睇.唔洗講啦,放最多實係我個仔同嗰個同學啦.日日都互篤,皆因佢兩個係一齊坐嘅,磨擦自然特別多啦.最好笑係佢兩個寫完會話比對方知自己寫乜架喎,真係唔知佢地想點!
我覺得班主任呢招勁呀,一來可以知道一啲佢唔在場睇唔到嘅時候發生嘅事;二來可以知道邊個同邊個係唔啱key嘅,編班嘅時候就會分開嗰兩個細路;三來將佢當做一個比小朋友講心事嘅出口,發洩佢地心中嘅不滿情緒.細路仔都有想發洩嘅時候,但好多時都搵唔啱時間搵唔啱人去發洩,一想講就已經比人制止住會令佢地好困擾,積積埋埋無地方發洩嘅後果係好嚴重嘅.從小鼓勵小朋友將心中嘅不滿,唔開心嘅感受搵個信任嘅人講出黎絕對係一件好事,比佢地發洩之餘,亦可以知道佢地有乜野困擾,及時幫助佢地,唔好等太遲先黎後悔就無用啦,係咪先?
其實要套細路講野好易架咋,佢地唔知老師會打開個盒攞啲「狀紙」黎睇架,佢地以為得隻龜知架咋!所以佢地好放心盡情爆料架!
只要唔係測驗嘅時候,有時企喺度做野都唔會比老師鬧嘅.佢地一堂課上個幾鐘頭,老師上上下堂會叫佢地起身伸展下,行黎行去郁下,唔洗成舊木咁坐定定唔准郁.同香港嘅小學唔同,佢地係一個老師教晒咁多科(高年班唔知點樣),教咩同幾時教都係老師決定,所以佢地係無上堂嘅時間表嘅,即係無好似我細個嗰陣規定星期一上中英數社會科學音樂嗰啲時間表,佢日日上左咩堂同學左咩我係唔知嘅.所以佢成日放學返黎會話嗰日測左咩科,事前係無得溫習嘅.據其他有高年級仔女嘅家長講,咁樣做係因為老師要知道每個細路嘅進度,所以特登無得比佢地事前準備或者溫書,考嘅野全部都係上堂老師講過嘅野,就睇下你吸收到幾多.到高年級嗰陣先會預告比你知幾時有測驗,等你可以溫習左先.
一年班每個禮拜都有閱讀報告要交,不外乎畫公仔同撮要下本書嘅故事內容;跟住就係閱讀理解功課 – 睇一段文字然後答題;數學功課計數嗰部份好簡單,但有啲題目答完要解釋點解,例如:點解1+2=3?;phonics閱讀功課 – 開始教咩係vowel(元音)同consonant (輔音);寫生字(每個寫3次,星期五默);成個學期做左兩次project.
起初睇見佢啲數學功課真係R晒頭,10+ 1= 11因為係1+1+1+1+1+1+1+1+1+1+1=11 ➪ten (1) + one (1) equals 11
睇完心諗:下?咁都要解?唔係啩!後來有一次同一個大學讀數學嘅學生傾開,佢話其實而家好多數學家研究緊一啲方法去教數學,等多啲人學數學得容易啲,喺背公式呢個咁死嘅方法以外創一啲新嘅方法出黎,佢地覺得如果啲人明白最淺嘅道理,自然就會一理通百理明,所以我估呢個十個(1)加一個(1)就係朝呢個方向去教啲細路學數.講真,喺我讀書嘅年代,我只著重計啱個答案,從來無諗過點解.唔知大家有無同感?
除左數學,另一樣好重要嘅就係讀寫能力.佢地有好多野要睇,尤其係故事書.每個禮拜都有一堂全班人去圖書館借書同聽故事.唔知而家香港嘅中文圖書內容係點,但呢邊嘅圖書真係好多元化,內容精彩,有啲無厘頭得黎又幾得意,比著我係細路去到圖書館眼都花到唔知揀邊本好!
每個星期嘅電腦堂除左做數學練習之外,重要喺課室先睇幾本圖書(周圍都有書睇)然後喺電腦堂上網做閱讀理解選擇題,做完之後個程式會將學生對嗰本書內容嘅理解程度傳去班主任張分數紙,跟住老師就會因應啲細路嘅程度編排適合佢地睇嘅圖書,每個細路都有一個閱讀程度嘅範圍,例如口水禧係2.1-3.1,即係佢可以睇二年班程度至三年班程度嘅圖書.根據口水禧所講,佢有啲同學甚至可以睇四年班以上嘅書!佢地老師對於一年班就有咁樣嘅閱讀能力已經滿意到不得了!口水禧所識嘅字同文法,全部都係靠睇書學返黎,佢平時作嘅句子,佢老師唔會改佢文法,寫錯串錯都有得佢,淨係做英文練習嗰陣先會教佢地文法.佢地相信咁細個叫佢地背文法盞o徙氣,睇書睇得多,自然就會學到架啦.呢個我同意喎,我細個好鍾意睇書,我嘅作文功課同測驗成績都唔弱雞架,大部份嘅詞彙都係睇故事書學返黎嘅,所以真係唔可以睇小閱讀為細老仔帶黎嘅好處!
每星期嘅電腦堂亦係我要做義工嘅其中一日.電腦堂同學電腦係無關係架喎,哈哈!純粹係叫佢地做十五分鐘數學練習同閱讀理解練習架咋.每隔幾個禮拜就要做一次Star test,內容主要考學生嘅詞彙,閱讀能力,邏輯思考等等.一年班只需要練習,到二年班就真係要去考架啦.呢個係每年一次嘅公開試嚟嘅,有啲似我細個嘅學能測驗,愛黎幫學校攞分架咋,即學校越高分,政府撥資比學校嘅錢就越多,所以除左學生平時嘅出席率之外,呢個試係校長另一樣當命根嘅項目黎架!今年學校入選為其中一間加州嘅distinguished school,個校長開心到黐左線咁,爭在未喺學校操場擺一百幾廿圍盆菜大宴親朋!明嘅明嘅,黎左三年就有咁嘅功績,抵佢囂嘅!
曾經喺呢度寫過一篇叫「一張紙」嘅blog,對口水禧黎講,呢張仍然係一張紙.只要達到學校嘅要求,例如上學期你透過做呢個網上數學練習,學識左五十種新嘅野,咁就可以得獎狀架啦.
由於呢度暑假係無暑期作業做嘅,所以口水禧喺幼稚園升小一嗰個暑假已經做晒一年班嘅數學練習,返緊一年班嘅時候佢只係有時做下二年班嘅練習就得啦.對比香港學校嘅程度,呢度公校嘅小一二都重係淺,不過淺嘅背後有佢嘅原因喺度.啲練習由淺入深,一個練習嘅題目換下殼換下啲字眼或數字,不停做幾廿題,答錯嘅話,佢會有解釋比小朋友自己睇,唔明再問大人.完成啲練習攞夠分就會有啲圖畫彈出黎氹下啲細路開心.學校覺得先打好個底,鞏固好之後再上,小朋友日後學野會容易啲,而且訓練佢地自己解決問題嘅能力,如果一開始就太深的話,搵鬼同你有興趣做咩,個個走晒啦,係咪?再講,一個六七歲嘅小朋友,有無必要學啲深到佢R晒頭嘅野先?行路都未學好就已經叫佢去跑嘞,盞仆死佢架啫!
呢度有間野K字頭嘅補習社,差唔多好似seven-eleven咁開到差唔多個個市鎮都有一間,佢就黎可以同Starbucks合作攪合資架啦.口水禧有啲同學幼稚園已經開始去嗰度補數或學讀寫練習.或者係因為父母要返工無時間同能力教小朋友,於是送佢地去啩.既然我成個棟喺屋企咯,咁功課嘅野就梗係我跟啦.曾經有朋友建議我如果覺得口水禧英文唔掂嘅話,就不如送佢去補英文啦,但我總係覺得咁細就要去補習,會唔會”chur” 得太勁呀大佬?所以到目前為止,只要做好晒學校要求嘅野,我就有得佢玩,無街外補充練習,無補習,無上中文堂.學中文等佢大個如果有興趣咪學囉,無興趣綁住佢去學都無用.有啲中國人同學媽媽自細喺呢邊長大,佢上幾代都喺呢度架啦,所以唔識寫同睇中文.佢話我識講識寫識睇都唔教個仔好浪費,但我覺得學語言嘅野都要講天份.口水禧有無學中文嘅天份我暫時唔知,但唔覺得佢有興趣學.我最怕聽到啲批評好似咩「身為中國人都唔識中文」,「唔識中文第時大個點去用中文嘅地方做野呀?」,「學多樣語言馨香啲架!」,「你自己識都唔教個仔,有無再懶啲呀你!」……
關你鬼事呀!哼!我點止無教佢中文呀,我連鋼琴都無教佢添呀,吹咩?世界咁大,乜都話要學,好攰呀!(大家唔好誤會呀,我唔係鬧睇緊呢篇野嘅人呀,我鬧緊嗰啲多管閒事嘅人咋!)
一年班做過一次動物報告同一次海洋生物模型.口水禧嘅動物報告揀左長頸鹿.佢個老師有規定格式,亦都比左幾條問題比學生朝住嗰個方向搵資料.報告做好之後,每個學生都要出黎向全班同學做個簡短嘅演講,其實即係揸住份報告朗讀,跟住同學有問題發問,做報告嗰個就要答.
喺圖書館借左幾本書返黎一齊睇,搵左老師要嘅資料之後,口水禧要撮寫落份報告裡面.當然,佢第一次做報告,根本就唔知究竟要寫到幾詳盡先叫OK,於是我每個單元讀左一次內容比佢聽之後,就要佢自己習低有啲乜野關於長頸鹿佢想話比同學同老師知道.離唔開都係嗰幾樣啦,住喺邊,身高體重給身體特徵,食乜野等等.其實對父母黎講都有難度,幫得太多,個細路指意晒你,咁佢喺課堂上點答人地問題呢?幫得太少,佢份報告肯定無人睇得明,嘥時間心機之餘重打擊佢自信.
第二次做海洋生物模型( Ocean Diorama).今次老師比學生自己揀做定唔做,揀唔做嘅就要做一份閱讀報告.口水禧咁鍾意試古怪野,梗係棄讀書報告,揀做模型啦.
每次老師都會通知家長大概要點做同埋點解要揀做呢個模型.睇左啲指示之後就同口水禧去買啲材料返黎,呢度最好就係賣勞作嘅鋪頭相當之大,好多野你揀,你一定會揀到合心水嘅材料.
我嘅藝術天份,睇我車窗簾都有目共睹兼慘不忍睹啦,數一數二……弱雞!估唔到呢樣野遺傳左比口水禧添!所以我地決定啲鯊魚呀,鯨魚呀嗰啲就用現成嘅塑膠模型,其他野我地用泥膠整啦.你見到又估到係乜嘅嗰啲係我整嘅,見到估唔到嗰啲或見唔到又估唔到嗰啲呢係口水禧嘅傑作黎嘅.點解會見唔到呢?因為佢壓扁晒,無整立體架囉,所以佢嗰啲全部訓晒係底,重要比啲灰色扮石嘅遮住左,咁咪見唔到囉.重有上下左右底面有海洋圖案嗰啲紙係佢剪同貼嘅,張相睇唔出,但現場睇,你會以為呢個小朋友屋企梗係窮到無錢買較剪同間尺頂嘞!
除左做模型,喺學校做堂課都有學關於海洋生物嘅野.呢個就係我地家長次次都係到學校開放日嗰日先知道究竟自己個仔日日返學做啲乜學啲乜架呢?睇返佢地啲堂課,測驗卷呀,其實佢地好似學左都幾多唔同類別嘅野架喎,例如佢地有英文,數學,美國歷史,科學,社會科學,地理,生物電腦,體育,音樂等等,都幾唔悶架喎!
早喺今年二月農曆新年嘅時候,禧公公同肥玲過黎玩,我地同口水禧申請左自修(independence study)去左LA同Las Vegas.臨行前,老師派左自修功課比口水禧,其中一樣就係要佢紀錄每一日嘅天氣情況,溫度,風向,雲嘅形狀.原來嗰段時間佢地學緊「望天打卦」,哈!係觀天象先啱.佢地學左雨水嘅形成同埋睇雲嘅狀態去判斷幾時會落雨.其實我細個學呢啲野嗰陣得個背字,我相信用做模型嘅方式,肯定易入腦好多!
睡衣日連埋Dr Suess’s birthday一齊攪活動.Dr Suess係一個寫好多古靈精怪兒童圖書嘅作家,口水禧喺雞雞學校嘅時候就已經開始接觸呢個作家嘅書啦.相入面呢個同學媽媽戴嘅帽就係Dr Suess圖書其中一個好出名嘅角色叫Cat in the Hat所戴嘅帽.嗰日,個個都著睡衣去學校,連老師校長都唔例外.我?梗係跟啦,幾爽呀!頭都唔洗梳就出門口,靚到呢!
我地情人節都有party架,唔係鼓勵啲細路去拍拖,只係教佢地對其他人要有愛啫.大部份嘅家長都會預先準備好全班同學兼老師嘅小禮物,通常嗰排各大超市或百貨公司都會賣有情人節主題嘅糖呀,文具呀,精品等等,預左啲人會帶返學去送人嘅,所以我地買包糖,貼紙,鉛筆,心形嘅卡之類分三十幾份咁獨立包好寫好名就可以帶返學校送架啦.
Party完之前,老師就會安排啲細路逐個逐個同學嘅禮物袋裡面攞一份放落自己畫左公仔嘅袋帶返屋企.有啲同學好有心機,特登預先影左自己嘅靚相,加句Happy Valentine’s Day然後吉支心形糖喺度.
最攪笑係嗰日口水禧帶去送人嘅禮物包裡面有個鉛筆刨兼擦膠嘅野係裡面(係,我地好唔浪漫架,情人節禮物都送啲實際野先覺得抵!),點知第二日我去學校做野嘅時候,有幾個細路走黎問我攞,有啲話返到屋企比細佬搶左,有啲話唔見左,結果呢,我又去再買多次比佢地囉.唔買會點?無野嘅,喊囉!哈!唉,一蚊個唔係好貴,又實用嘅野,算啦.
每年都有一穫Picnic on the green day,即叫家長黎學校,坐喺草地上陪個仔食lunch.有無家長唔黎,梗係有啦,不過我地會「的」全部細路坐埋一齊食,家長吹水,細路食完就四圍玩.
每年臨學期尾學校會有個Staff Appreciation Week,成個禮拜都會有禮物送比學校做野嘅職員.班主任都好識做嘅,佢會送禮物比成日去幫手做義工嘅家長.呢啲花係我地全班小朋友喺自己屋企嘅花園摘幾枝湊湊埋埋,家長插好喺花樽送比老師架.Errr,插花我就無份啦,但啲裝飾野就係我整嘅,係咁上下啦我啲手工…… (平時少收花丫嘛……)
其實外國人嘅學校或家庭都時時有教小朋友要有禮貌,識感恩,做好事架,守規舉,不過細路仔唔係個個一教就聽,好似口水禧咁教左咁多年都重係講野聽野唔望人,唔會主動同人打招呼或講多謝,打乞痴唔用手遮住,唯有每次都不停提佢囉,無辦法啦,係咪?有時唔好話小朋友啦,有啲大人講野都好無禮貌啦,更何況係細路仔呢!
呢個係口水禧一年班時最鍾意同佢玩嘅同學.今年去左第二班啦.口水禧話全班最靚仔就係呢個同學喎,點解會特別鍾意同呢個同學玩呢,因為佢都好鍾意整埋啲古靈精怪樣同動作囉,同口水禧咪最啱key囉咁!
點解叫長期洗頭呢?其實係因為我個仔唔知係咪體溫失調,返學嘅時候氣溫比較低,通常都會要佢著件厚啲嘅外套先出門,因為佢地返到學校唔係即刻可以入課室嘅,要喺操場玩幾個字先入室內.入到課室有暖氣嘅,但呢條友夠膽懶到連外套都費事除,有時甚至係著住羽絨喺暖氣房上幾個鐘頭嘅堂,熱到滿頭大汗好似洗完頭咁!佢重要出晒名大汗架添,第時大啲有體味嗰陣邊個坐佢隔離就陰公囉!
老師嘅生日,我地都會全班夾錢送禮物比佢.嗰日我地幾個呀媽在場,啲細路一齊唱生日歌比老師聽,頓時已經標淚,拆埋禮物之後直頭講唔到野.老師教埋今年就退休,可能因為咁樣就更加激起佢嘅感性啩.一陣重有學期尾老師讀出每張小朋友臨別寫比佢嘅字條同最後一日返學嘅相.其實我最驚面對呢啲離別嘅場面,唔係驚我自己喊,而係驚面對人地喊,我會完全不知所措,條脷打晒kick唔知點安慰人好.好彩送生日禮物呢日有幾個呀媽陪我咋,如果唔係我都唔知點好.
稍為控制到情緒之後,老師逐個呀媽擁抱一下.而家我已經習慣左呢啲擁抱,以前初初黎呢度嘅時候,我對於同人擁抱呢個動作真係有啲抗拒,唔係怕人地污糟或搏懵之類,我怕嘅係唔知要點樣攬埋去先啱呀,要攬幾大力呢?攬幾耐呢?攬邊度呢?男人攬唔攬得呢?始終唔係真係好熟好熟嘅人(就算好熟嘅人,我都無同人擁抱嘅習慣),又怕人地攬落feel到我縮縮下尷尬.不過日子耐左慢慢開始習慣,而家係男又攬得女又攬得,重識得用雙手攬返人添……errr,以前我好似條木那衣咁垂直雙手比人攬,側邊望落應該都幾攪笑!問你怕未!
學期進入尾聲之時,每個小朋友都穫派一張卡紙寫上佢地要寄語老師退休之後記做嘅野.家長代表收習好後連埋學生嘅相釘成一本野送比老師.有啲小朋友提老師記得每日要同隻狗去散步;有啲提老師做運動減肥(呢個高危動作黎喎,成績表都未派夠膽講呢啲!);有啲提老師去多啲旅行同捉棋.另外佢地重有寫上覺得老師有咩好……哇!嗰日得我一個人去影相,乜搵啲咁嘅野攪呀?寫呢啲!超級催淚架喎!好彩,我諗老師都知我R底,都叫做好控制架啦,嚇得我丫!
離別嘅一刻終於都要來臨.一年級最後一日返學,我地同老師攪左個party,小朋友喺白板上寫左好多We Love You, Happy Retirement, You are the Best Teacher Ever等等字句.
小朋友,你比左愛佢地,佢地會十倍比返你,呢樣係真嘅.嗰日一個又一個緊緊攬住老師嘅畫面;一張又一張抹眼淚嘅相片;小朋友喊到變豬頭,老師晨早已經連妝都溶埋啦!真係聞者傷心,見者流淚!一個二個喊喊喊,簡直將我嘅驚恐指數推到最高點!
喊呀喊呀~~~
學期初,口水禧重處於「月經失調引至眼淚失控」之時,日日返黎喊話唔返學.我走去搵佢老師問個究竟.但連老師都R晒頭唔知點解口水禧會咁樣.
其實喺註冊嗰日去睇班房嘅時候已經同呢個老師打過下招呼,當日已經大約感覺到佢係個點樣嘅老師.聽幼稚園嗰個老師講佢係特登放口水禧入去呢班,原因係呢個老師嘅強項就係訓練小朋友嘅閱讀能力,幼稚園個老師話既然口水禧嘅閱讀能力有返咁上下就應該加強培訓,因為老師覺得細路閱讀能力好先有助學習,唔識字曉飛都無用.就係咁樣,口水禧就入左呢班.
第一次見面,呢個老師同口水禧吹左幾句水,當時嘅口水禧見陌生人又係老師,驚到成隻鵪春咁,答人問題一字起兩字止.我企喺佢側邊嘗試幫佢答,但只見老師完全無望過我亦無理我答咩,佢只係猛微笑望住口水禧等佢答.見咁嘅形勢,我明啦,老師嘅反應即係叫我收嗲企埋一邊唔好再幫個仔答問題啦.無論口水禧幾細聲,唔望人,求其答個yes字就算,老師都會自圓其說打個圓場,重對口水禧講好期待佢黎呢班返學添.
直至口水禧真係返學啦,開頭成日因為一啲好小嘅事夜晚訓覺之前都會突然喊住要求我幫佢寫張紙仔比老師話比佢知口水禧將圖書放錯左喺書櫃第二格,諸如此類嘅小事情.
如此寫字條比老師寫左兩三次之後,有日我去做義工嘅時候,我問老師有無睇到我嘅字條,佢話佢有睇到,不過佢想口水禧自己去同佢講.叮一聲,我明佢意思啦.之後口水禧當然重有叫我幫佢寫啦,但我叫佢試下自己同老師講啦,我話老師唔鍾意媽媽插手呢啲事,最初我同口水禧講如果佢講唔掂先再同我講,我陪佢去同老師再解釋清楚啦.
有一日,口水禧又唔知做錯咩野定唔記得一啲野,當然我拒絕幫佢寫字條.咁啱嗰日朝早喺走廊撞見老師,我問佢口水禧有無話佢知有啲野又做錯左,佢話口水禧無同佢講喎.我話我無再幫佢寫字條啦,我叫佢自己同老師講.老師聽左之後好大聲講左句” Good for you!” 佢意思係我終於開竅啦,肯放手啦.可能佢覺得教家長其實重難教過細路.
其實大家有無發現,我地大人成日好容易幫小朋友答問題?每當我地一覺得小朋友答人答得唔清楚,唔夠大聲,唔夠詳細,唔夠大方得體之類,我地就會飛撲即刻代答.咁樣做不單止阻礙左小朋友同其他人嘅社交機會,亦會打擊佢同人地社交嘅自信,變得更加唔想同人溝通,有乜事就推個老豆呀媽出去咪得囉.我其實間唔中重會有呢個毛病,但我盡量提醒自己啦.另外就係嗰啲同小朋友講野嘅大人,唔該要有心理準備,有啲細路真係唔係好叻同大人吹水架咋,有時你問嘅問題太難答,太無聊,或者太尷尬,小朋友就會唔想答你或者求其答你就算.請你喺呢個時候一係行開唔好再問;一係問啲有趣啲嘅問題啦.重有重有,唔該唔好將你個人嘅觀點夾硬變成全世界都要認同嘅金科玉律,然後強行攞去做批評人地個仔嘅理據.
例如:男仔頭髮咁長,成個女仔咁樣,剪左佢啦;
你咁瘦咁un,梗係食好少野啦,唔得架,要食多啲先會高架;
你做乜唔返學嘅?哇!請假去旅行,返去咪跟唔到人地個進度囉?
你識唔識背成數表呀?識唔識XXXXXXX?下?唔識,呀邊個邊個都識啦喎!
點解你食野咁慢嘅?呀邊個邊個都快過你!
點解你畫花晒自己隻手架?咁污糟!
你喺學校學左乜野呀?(咁多,叫佢點答你呢?)
請問,如果你係小朋友比人問呢啲野,你會有興趣答佢嗎?答佢「嗯」經已比左面佢架啦,比著係我,我答佢「關你咩事啫?」無禮貌?車!我究唔覺得上面嘅問題有幾禮貌啦大佬!
如果你唔知點樣同小朋友打開話題,就不如唔好撩人講野.因為個下場通常都係唔多愉快嘅.如果你純粹係想搵個細路黎整蠱佢,激下佢,奚落下佢嘅話,唉!何必呢?稚子無辜!
唔知其他學校係點,暫時口水禧嘅成績表係無分數,無ABC級別,只有分below basic(基本以下), basic(基本), 同埋Proficient(熟練)三種,無分全班或全級名次.家長教師日嘅時候,老師都有解釋第一學期嘅成績有可能會見到basic嘅評語,咁係因為佢地當時只係學期初啫,啲野都未教完,無理由會有proficient架.
通常家長教師日喺第一個學期舉行.如果你完全唔去學校做義工嘅話,嗰日就係成個學年你唯一一日會見到你仔女嘅老師.當日我同禧爸都有去,聽左好多老師講關於口水禧學業上嘅事,學校嘅事,學習進度,有咩攪笑野呀等等,老師話最鍾意口水禧嘅笑聲,啲同學成日會俾口水禧嘅笑聲感染跟埋一齊笑,明明唔好笑都變左好好笑.我仔嘅笑穴確係有啲鬆鬆地,成日都唔知為咩狂笑.
最後,老師問我地有無野想問佢,真係想問「乾燒依麵食左未?」(唔知我講咩呀?睇審死官啦!)我問佢覺得口水禧嘅程度喺班中算係中上,中間,定中下呢,有無野要我地喺屋企幫佢練習或要我地注意架呢?有無行為上嘅問題呢?(係咪比乾燒依麵大方得體呢?)
老師話:「佢係中上.無野要特別留意或加強練習.我好滿意佢嘅成績同進度,各樣都好好.Good parenting!」
我同禧爸嘅成績表都唔錯吧?


text:
早喺2月28日老公發燒既晚上,我已經好衰咁冇同情佢病,仲開口話佢早幾日無端端著短衫短褲通屋走(平日已經唔見得特別強壯)!
本來諗住小事一樁,睇醫生食藥就會冇事,點之佢首先傳染俾 Max, 繼而傳染 Josie, 睇見兩個小寶貝受苦,傷心既同時好嬲老公.
心諗,你病左冇能力分擔日常照顧兩個小朋友既工作,仲令到佢地病埋,我剩係安排兩個定時餵藥都已經好忙,加上病緊特別扭計,又唔容易瞓著,苦上加苦.
未病好又堅持去返工,一返工又忙到顛,唔夠休息,惡性循環,咁點會好番呢?!
自問由陀 Josie 開始,我已經不斷提醒自己唔可以病,直至餵人奶嗰13個幾月,我依然同自己講唔準病,一病奶量會 drop, BB點開餐!
接住又陀 Max, 直到而家 Max 四個月大,前前後後幾年我都係靠意志力提醒自己要身體健康,我塌左BB就冇人照顧.
相反,咁多年黎,老公成日病,一年裏面咳既時間一定比冇咳既時間多.Josie 出世前同 Max 出世前我竟然係同老公講同一番說話:「你再唔病好,你係咪想阿囡(阿囝)出世見到既係幪面超人呀!」
我真係好想老公明白自己既角色,同埋好好保重身體,呻完!!!
( Max 呼吸好困難,今日試下將
high chair 較斜少少,希望減輕一下鼻水倒流既情況 )


text:
時間倒流返前少少,大概仲有半個幾鐘終點先關門果陣時,大會有個廣播,就話比賽仲未完,如果可以請大家一齊去終點度幫衝線嘅跑手打氣
我同宇都宮先行都落左去睇,川口先生岩岩返到就去左食飯
每次係好遠處見到有跑手轉入去,所有人都會拍手同大叫加油,哩樣係我跑咁多個比賽未見過,有跑手幫其他跑手打氣
望下個鐘,每次都諗會唔會仲有人到,佢地仲趕唔趕得切,其他跑手都估哩個人會唔會係最後一個衝線
現實好殘酷,係淨返1分鐘左右時間,離終點大概300米左右距離,有兩個跑手岩岩轉入最後大直路…
果一下我個人都忍唔住,跑過去幫佢地打氣同提佢地淨返時間唔多,但如果加油用力跑過去可能仲趕得切,終點前100米左右有條橋,佢地去到果個位時仲有20秒,但果100米對於佢地黎講真係太長太遠,始終經歷左42公里路程,最後佢地以6:00:10衝線,雖然衝線,但實際上DQ左,可惜
我果下同宇都宮先生講,佢地NET TIME其實可能係6小時以內,如果佢地起步果陣時企前啲可能就趕得切…但命運係咁就係咁,無辦法
“第四回龍馬脱藩マラソン(番外編)”の続きを読む
本來打算一朝早執好野就博有冇順風車可以車我過起點果邊,不過宇都宮先生有車就搭佢果架唔洗走出去自己搵
一早起身沖個涼換好衫執好野準備好晒,食左個隔夜蜜瓜包之後就上車,去到停車場停好車,發現原來周圍都係愛媛車牌,仲多過高知,其實我仲發現有福岡車牌,我當初一個終極計劃就係搵福岡車牌嘅車睇下有冇可能搭順風車返到福岡…就算唔到福岡返到去九洲都好丫…
“第四回龍馬脱藩マラソン(下)”の続きを読む
黎日本之前一直都好想跑嘅一場馬拉松,係四國高知縣梼原町舉行
以板本龍馬180年前由土佐脫藩時所行嘅路線組成,由土佐跑到伊予邊境,高低差550米登山馬拉松
前身係四国カルストマラソン,不過後來停辦之後就改左個名叫龍馬脱藩マラソン
高低差550米即係點,我拎佢同渣打馬拉松做個比較
上面哩張係渣打馬拉松標高
哩張係龍馬脫藩馬拉松標高
前20K基本上係一直上一直上,,直到20K脫藩地點之前果4公里一共上升320米 “第四回龍馬脱藩マラソン (上)”の続きを読む


text:
其實joejoe已經出左相, 只係po左去佢fb內, 我都係無意之中見到, 不過唔緊要啦, d相好靚, 同我平時扮架妹完全唔同, 自己都好鍾意, 果然都係比較鍾意cool多d
呢張個pose都唔錯, 好似沉思中一樣, 都唔知自己究竟諗咩
比較鍾意全個森林feel多過自己, 估唔到市區都有呢個地方
最鍾意呢張既構圖及pose, 連已經add我新fb既同事都話好型
呢張也幾鍾意, 我好like寂靜既冬天氣氛, 加埋個look都好襯
呢張既pose及表情都幾like, 有點高傲自信既感覺, 完全唔似平日既自己
呢張有少少好似找尋道路既感覺, 自己都幾like
呢張相既pose及表情麻麻地, 隻腳好似好怪
呢張相就咁坐係度影相, 都算唔錯ar~
好多謝joejoe抽時間同我影相, 係佢病緊期間都同我汁相, 真係好多謝你, 不但自己好鍾意, 身邊既朋友, 同事都讚我輯相好型, 好靚. 也成為我下次影相既動力, 下次再努力^^
所以話影相唔需要多, 成日影相, 但冇輯係靚都冇用. 反而影得少, 但影得靚既話, 一輯都抵返哂
kumi's new life
2011年2月8日 星期二
同joejoe去城門水塘的相
其實joejoe已經出左相, 只係po左去佢fb內, 我都係無意之中見到, 不過唔緊要啦, d相好靚, 同我平時扮架妹完全唔同, 自己都好鍾意, 果然都係比較鍾意cool多d


text:
其中一位朋友cenna, 今日係佢最後返工既一日, 個消息都係琴日先知, 當時真係嚇左一跳, 雖然只係同佢相處三個月, 但都好開心, 而且有點唔捨得, 係公司又少左個朋友, 最後只好影相留念吧!!
大家影返張相先, 分別有may, tracy, cenna及我
多謝henry好好人咁自願幫我哋影相, 到佢同cenna影返張相先
cenna都比我及tracy感染左啦, 同樣拎住史迪仔去影相
cenna同佢部門既head warren影返張相先, 就係我當時想走時, 就係佢問我去唔去佢部門工作, 係個大好人黎
呢張相真係好靚呢, 所謂既人比花縞就係呢張
盆花咁靚, 連史迪仔都想同盆花影返張相, 史迪仔好上鏡呢!!
我哋三個鬼鬼馬馬影返張相先, 大家都影得好鬼開心, 咁當然唔少得公司個logo啦
同場加映, 史迪仔學我哋努力工作, 真可愛~
最後cenna只放下兩盒choco就離開, 連其他同事都唔知佢離開, 我果陣都想就咁離開, 可惜唔得, 我果陣想離開時全間公司都知道, 想低調都唔得...
kumi's new life
2010年11月24日 星期三
cenna 的最後一日
其中一位朋友cenna, 今日係佢最後返工既一日, 個消息都係琴日先知, 當時真係嚇左一跳, 雖然只係同佢相處三個月, 但都好開心, 而且有點唔捨得, 係公司又少左個朋友, 最後只好影相留念吧!!


text:
第一次嚟古法烘焙試嘅產品喺佢啲特色雞蛋仔,見不少食友都讚啲雞蛋仔,而荃灣區都喺小弟常到嘅地方,無理由唔走過去試吓架,而嗰次已感受到佢老細Eric對做雞蛋仔嘅熱誠同用心;除雞蛋仔,仲見佢有唔少別出心裁嘅烘焙產品,所以第二次就喺陪老婆嚟買幾款盒裝特色酥餅,作為佢升職請同事食嘅賀禮;其後間中都有過嚟買啲酥餅作為小禮物,送俾啲相熟食友試試,今次再嚟,點都要為番次自己喇!
路經古法烘焙,本想試番牛油楓葉批,事緣上次老婆買嚟請同事食,唔好意思一早拆開盒批,所以麻煩佢留番一塊俾小弟,點知拎晒返公司一塊都無剩番嚟,無緣一試.可惜,今次嚟到古法,都喺試唔到,仲要死咗條心,因為停產咗,細問之下,啲楓葉批全人手做,工序又較繁複,反而銷量一般般,結果咪唔再做囉,真可惜.咁見佢鋪面推出咗啲「回憶之味道」馬仔,共有兩款味:低糖,黑糖,一盒賣$20,兩盒賣$32,一於拎返公司跟同事當下午茶啦.
放晌門口當眼處,唔難發現呀!
兩款馬仔口味:低糖,黑糖.
低糖馬仔
因為影啲食物相緣故,偶然見到佢成份裡其中一樣嘢幾特別,叫「苦蕎粉」,小弟才疏真喺唔知咩嚟,所以上網搵搵,原來喺海拔千多米高寒無污染地方所生長嘅苦蕎,經浸洗,脫殼,磨粉等精製而成,有五穀之王嘅稱號,跟小麥粉混和可以用嚟做唔同嘅糕點,麵食,包子之類,更適合三高人士,屬健康食品;此外,用上麥芽糖,棕櫚油嚟整,感覺點都健康啲,天然啲.
「低糖」之名果然無亂誇大呀,馬仔食落真喺唔覺太甜,而麥芽糖嘅甜味嚟得較柔和,質感喺黏而不實,咬落煙韌而帶點鬆軟,蛋味亦算得上唔錯.配埋食友送贈醇香嘅朱古力奶,晌忙碌嘅工作中hea一hea,真喺俾自己一個好好嘅獎勵哩!
黑糖馬仔
比起低糖馬仔,成份上少咗苦蕎粉,多就多加咗黑糖,不過如果你睇佢包裝,發覺只有紅糖,而無黑糖二字,其實又喺一個有趣嘅誤解.作為題外話,都分享少少當補充啦,其實都喺啲更識食嘅朋友講我知.紅糖(Brown sugar)一般而言泛指無經過精煉嘅蔗糖,啱啱就同白糖相對,所以,紅糖嗒落較有天然嘅蔗糖香味,而唔同色澤嘅紅糖都有唔同稱謂,較淺色嘅被叫做黃糖,食豆腐花就常見啦,較深色嘅就稱做黑糖,由甘蔗製造第一朕糖一般色澤頗深,依朕就喺黑糖,雜質較多,但營養卻又豐富啲,黑糖再精煉就成為黃糖.因為都喺聽朋友講,如有錯漏,請多多指教!
個黑糖馬仔晌質感上跟低糖馬仔無乜兩樣,都喺煙韌,黏而不實,不過蛋香味就無咁出,取而伐之就喺黑糖嘅清香,甜得嚟會覺得醇和多一啲,唔喺一味得個甜字嗰種死甜.其實黑糖可塑性真喺幾高,配好多食材都得,但又唔覺佢有黑糖雞蛋仔喎,我估都但得研究吓!
據Eric講,將會晌尖沙咀isquare開多間分店,裝修工程正進行得如火如荼,大概9月中旬左右開業,不過實際日子都仲喺待定,尖沙咀又喺小弟常出沒嘅區域,OK,啱晒我到時又可以買啲烘焙產品送俾啲食友,希望佢哋唔嫌棄又喺古法烘焙啦,哈哈!
個人評分
味道:8/10
環境:7/10
服務:9/10
抵食:8/10
平均每人消費:HK$8
餐廳資料:
古法烘焙 GU FAH BAKERY
荃灣楊屋道1號荃新天地G31號舖
2941 0131


text:
**南美,南極篇使用粵語
上回講到朝早land完風和日麗嘅長城站,郵輪啟航後仲有半個天係藍天白雲.
三點幾食完tea再上甲板就發現個天起晒厚雲,跟住仲灑咗幾滴雨.
由於黃昏至晚上有登岸嘅關係,所以下晝五點就可以到餐廳晚飯.其實之前嗰日嘅行程講座叫首先登岸嗰四組喺完成landing後先晚飯,我哋係Group
4,今次輪到首land,應該登岸返嚟先食,但我哋見架郵輪行得慢過原定時間,於是決定餐廳一開就入去食咗先.最後接近七點先宣佈登岸,遲咗好多吓,如果跟講座咁講登岸返嚟先食就應該唔洗食喇,因為餐廳提早開就提早收,當日個行程表印住餐廳八點半就休息!
晚飯後郵輪差唔多到登岸點Deception Island.睇吓Deception Island嘅形狀,然後試想像佢原本係一座火山,因為爆發得太利害令到個火山口collapse咗,跟住呢個破火山口俾海水淹浸埋就形成Port
Foster喇!真係好鍾意呢啲咁特別嘅地貌!
冇耐聽到廣播叫乘客出甲板影相,因為郵輪將會駛入Deception Island個200米闊嘅入口,上數圖嘅前方就係入口.
入咗Whalers Bay喇,Whalers Bay係近入口處嘅一個海灣,下圖紅框.
郵輪anchor,我哋返房換衫準備登岸.雖然天色麻麻,我哋登岸嗰陣仲灑咗陣微雨,不過灰濛嘅Deception
Island彷彿有一種淒美!嘻嘻,大家係咪諗緊:"藍天白雲就話靚,灰濛又美呀?!"係,我認我偏心,但真係有另一種味道架,都靚喎
^^
Deception Island上有建築,有廠房,因為呢度曾經係捕鯨基地,仲喺度設廠處理捕獲嘅鯨魚.
一登岸就見到gentoo penguins.
行行吓見到有幾隻Antarctic Fur Seal,呢種要保持距離,啲海獅好大隻,而且對聲音好敏感,我愈企愈開,驚佢走過嚟.
成年嘅同年輕嘅kelp gull
Skua,喺南極成日見到嘅鳥類,體型都幾大.
行上去可以睇到南極最大嘅cemetery >.< 見到山頂上有啲人嘛?!鍾意hiking嘅行咗上山頂,利害!
按時返番去等小艇,剛好見到有位男士換緊衫準備落水.
Deception Island原本係一座火山,即係有地熱啦,所以據講呢度嘅水溫偏暖.之前有提過可以帶泳衣嚟游水,肯落水嘅會獲頒證書證明喺南極游過水.由於老公唔識游水,所以佢出發前已經力勸我去做呢個壯舉,仲笑我件泳衣多布過人哋件面衫,肯定船上個攝影師唔會影我,叫我唔洗驚!我梗唔制啦,萬一俾人影咗相點算,嘻嘻,我影人好過啦 v(^0^)v 我好自律架,未問過人意願當然唔影近鏡啦,更加唔會影女性,純粹記錄吓南極暢泳呢個活動就夠.上快艇前我哋有用手試過啲水溫,都幾凍架,但島上有幾個位置有溫泉,睇嚟唔喺whalers bay呢邊喇.
返到郵輪剛好八點半,係餐廳今晚嘅休息時間.有幾個同坐一架快艇嘅一除咗救生衣同muck boot就跑去餐廳,我哋雖然食咗飯都上去八吓,見餐廳過咗八點半都俾入,近九點就改為抄低房號安排送食物入房,其實一定有啲更遲返,相信九點前返得到嘅都係頭兩組登岸嘅,仲要係肯準時返上船嘅,但個講座叫頭四組都喺登岸後先食囉.之後當然係周圍聽到人講呢個失當安排啦,行過front
desk都聽到有人投訴緊,真係有啲人成晚冇飯食呀!
下一站將會離開South Shetland Islands南下南極半島,待續
到南極郵輪,阿根廷,巴西伊瓜蘇2016目錄頁
到「Venus遊世界」總目錄
您可能會對以下博文感興趣:
Copyright © 2016 by Venus. All rights reserved.


text:
首先自我介紹,我叫阿滔,八十後,係一間算幾大嘅公司做緊一個so-called engineer,公屋仔,無任何犯法紀錄.
七月二號我係中環俾人拉左,罪名係1) 參與未經批准集結,2) 對公眾哋方造成阻礙.我唔係咩資深社運人士,亦無參加過咩組織. 我只係想講今次俾人拉左嘅,其實好多都唔係啲 超級熱血社運份子.請唔好覺得俾人拉呢班友係怪獸/痴線佬,亦唔好覺得佢哋係英雄.其實大家都係好普通好普通嘅香港市民,可能係學生,可能返緊工,俾人拉完仲要諗辦法打返公司請病假,之後擔心個樣上左電視俾老闆發覺俾人炒.我想講嘅係其實社運並唔係大家想像中咁遙遠嘅. 只要大家有果個心,無需預演,無需準備,一齊坐底,你就已經係一個社運人士.
勇武友去左邊?
由晏晝三點半行到十點半,之後就係坐.其實大部分呢啲 集會都係「鳩坐」,國教如是, HKTV 如是,東北最後果兩個集會如是.坐得幾次其實自己都好懷疑呢啲 叫口號式集會有乜作用,但每次見到政府亂咁黎又抵唔住頸又去坐過.高登仔好鍾意講 「行完坐完好快啲返屋企,聽日仲要早起身返工」或者係中左激將法, 但我都好想同佢哋講,好啦今次真係有組織搞公民抗命啦,我哋真係俾人拉左啦,咁你哋班自命勇武抗爭念力抗共嘅又係邊度??
基本上坐嘅時候大部分都係幫自己個心理輔導.問得自己最多嘅問題係自己叫做有份唔錯嘅工,值唔值得為呢個預演佔中俾人拉呢? 如果留案底會唔會連工都無埋呢?自己辛辛苦苦讀左咁多年書,雖然唔叻但總算大學畢業,因為咁而影響前途好似好蠢咁.
咁上下又聽到幾行後嘅果個女仔用爆大聲嘅語氣對住個電話「我又唔係為自己又唔係去玩, 我係為香港呀!!」 之後cut 左線.我見到附近啲人都好似眼濕濕咁.其實係我眼濕濕咁.最怕嘅未必係俾人拉俾人政治檢控,而係怕屋企人擔心難過.我同自己做足心理輔導,但其實好少同屋企人做.佢哋可能甚至唔知咁俾人拉同偷野俾人拉係有乜分別.佢哋亦都未必明白犯法同公義有乜關係.不過就算佢明我估佢都會係果句 「人哋衝人哋犯法你咪企埋一邊囉.」
多謝吳亮星
不過我要多謝吳亮星,因為佢我晒少左好多口水去解釋點解我要去遊行,亦都令屋企人明白左咩係議會暴力.我諗下次要說服佢唔好投謝偉俊應該會容易啲啲……
講左咁多野都仲未開始.其實過程只係三樣野,等,叫口號,同埋俾人抬.其實我搞唔清楚係「希望始於人民」 定係「人民始於抗爭」,亦都唔明白零晨四點幾係中環路中心叫「林鄭出黎對話」 有乜意義,不過未嘗唔係一種令自己無咁驚嘅辦法黎嘅.
講真今次我對警察其實無乜負面評價,可能最大原因係我睇唔到佢哋點對果啲資深社運份子,我聽到佢哋又話插眼又話鍊鼻,不過我俾啲記者遮住乜都睇唔到. 現場唯一令我反感嘅警察係個鬼頭,我唔知佢係乜來頭但佢真係極不客氣,最柒係佢見啲手下抬唔掂之後一下「讓老子來!!」 但仲衰過之前,佢隔離果幾個差佬都唔知係咪特登要佢出洋相,hea 幫之下令鬼頭求仁得仁,柒返出去.
最煽情嘅係有個唔係好大嘅男仔,聲已經係沙哂走哂音,佢又爆喊情緒異常咁激動 「警察我真係好心痛呀, 哩哋當初為乜要當差呀」「柯哋爭緊嘅野, 哩哋都有份架」「柯好驚呀, 但我唔會走」我唯一希望嘅就係佢嘅朋友唔好睇到佢嘅片,又或者佢嘅朋友唔似我咁仆街,唔係嘅話俾人笑成世都似.
3310
等俾人抬其實除左叫口號之外,仲有一樣就係叫啲警察嘅number,「56447 唔好咁扭佢手腕, 佢痛呀」「15423 唔好扯呀」當然佢哋都唔多會理你嘅,而你事後亦都唔會記得呢啲 number.唯一例外嘅係警員3310,佢應該係比較多經驗啲, 抬人亦比較直接,我哋叫左幾句「3310 唔好咁大力」佢就當然唔會理我哋啦.點知後面有人爆左句「nokia 唔好咁大力, nokia 3310 我話你呀」我見到白衫果個差佬當堂陰陰咀咁笑, 仲同隔離果個咬耳仔tim!之後 nokia 先生就無再出現過啦.3310 我記得你呀,唔好咁大力呀!!
中途有班好天真嘅小女孩諗住手拖手幫我哋擋住警察.雖然係幾感動但心諗 「你咁咪仲激過我哋坐係度等俾人拉」 anyway,多謝香港市民嘅聲援,令我知道我哋並不孤單.
深圳客
其實抬走無乜野好講,都係咁上下.雖然睇世界盃學會左詐死,但無奈係啲警察唔係果個亞洲之光嘅球證.我想講嘅反而係隔離果兩位一齊俾人拉嘅暴民.右手面嘅係一個講國語嘅阿叔,佢話佢係旅客,五十歲,係我之後偷睇佢本passport 發現嘅.呢個阿叔本來我以為係黎自台灣,應該係陳為廷啲同學,但佢竟然話佢來自深圳!! 我真係想同佢講 「喂你哋都有搞71佔深喎!」
呢個阿叔其實相當有心,佢黎香港一日就淨係為支持七一同佔中,聽佢講應該咩哋方都無去過.我只有講 「香港人,你話七一好忙唔得閒黎,我問你慚唔慚愧?」 我真係諗唔到佢黎七一遊行究竟對佢有乜幫助,我相信佢亦都唔會天真到以為香港有普選會令中國有普選.佢只係為公義,只係為對民主嘅追求.呢個世界就係有啲咁單純嘅人,單純得令人慚愧,單純得令人肅然起敬. 不禁搭一搭佢膊頭 「鄧依沙禾嘲梨乸騾埋賴焚, 爭依頂騾揮耶姣.」
一歲仔仔的爸爸
而左手面果位兄弟呢,就係有一個一歲仔仔嘅香港爸爸.「下?仔細老婆嫩喎」 佢就答我 「就係為個仔先黎」呢個真係算係出生入死嘅好兄弟.平時啲 好兄弟最多都係唱K無帶錢借住俾你先,佢呢就係拉住我唔俾差佬抬走.因為佢,我足足拖多左十幾秒.全靠佢夾住我隻手,我先唔洗咁瘀兩秒就俾人「的」 走左.
五點唔知幾多分,我終於俾警察拘捕左.
俾人「的」 左去旅遊巴途中,我見到好多好多嘅差佬,個個望住我,搞到我都有啲 心虛.果一刻我真係想問佢哋 「可唔可以黑布蒙頭?? 不如落埋孖葉呀?人一世物一世俾人拉無黑布蒙頭同孖葉點對得住阿爸阿媽呀!!」
去到等搜身嘅時候,鐵馬外有個講唔正嘅阿姐同對住每一個被拘捕嘅人講 「你係香港人嘅驕傲」亦都有個好似記者嘅哥仔同我點點頭.真心多謝.其實我唔知香港人會點評價我哋呢班傻佬傻婆嘅行為.我真係好怕出到黎嘅輿論係呢班友淨係係度搗亂,搞亂香港.
餓到震
「的」住我隻左手果個警察話「嘩你隻手好震喎!」我真係想答佢 「dllm 不如你試下無食野十幾個鐘之後俾人咁樣屈住隻手呀! 你都on99!」當然我無咁on99, 「係呀, 攰呀嘛」 最緊要扮乖! 不過之後佢都鬆左好多.
六點四十分,到達警署.係警署門口有班人同我哋揮手,有一刻我真係諗「你哋得閒黎警署門口揮手不如一齊佔啦.」
去到警署,in charge 嘅沙展出奇咁好人,佢同我哋呢24男11女講 「我明白你哋嘅訴求.要記住我哋唔係對立嘅」其實我都同意佢嘅講法.遊行或者示威人士最大嘅問題往往就係將警察放左去絕對嘅對立面.你對住佢鬧/講粗口/挑撥其實只會將佢哋推去走向建制.可能你會話 「喂佢哋應該要有良知架喎!」又或者好似啲 學者講 「平庸之惡」.但我覺得呢個講法有一個非常非常大嘅問題,就係太深. 一般人未聽你講乜乜 「平庸之惡」 點解已經嬲左啦.「DLLM 你話我又平庸又惡, 吃胡椒噴霧吧.」
我認為啲警察呀,和理非非呀,或者任何嘅建制支持者都搞錯左一個問題——佢哋認為秩序係善嘅,所以所有搞亂秩序嘅人就係惡啦. 而我呢,我就認為秩序係中性,無善惡之分嘅.秩序就好似一把劍,而警察就係鑄劍師.當然鑄劍師會盡力令把劍保持鋒利,呢個係佢哋嘅職責,亦都係佢哋嘅專業. 無人會鍾意一把爛劍嘅,所以我唔會怪佢哋. 之但係呢把劍係善定惡呢? 就其實要視乎用呢把劍嘅人.如果用果個係善嘅,當然係世界和平.但如果用果個係惡人嘅,把劍利啲只會令更多人受害.
好似北韓咁, 北韓係非常之咁好秩序, 但係呢個世界上會唔會有個 facebook page 係「對北韓嘅秘密警察致敬」?? 只要大家都諗明白呢個問題,其實示威者同警察或者啲 和理非非人都係普通市民,個對立面唔應該咁遠嘅.而我更希望每一個鑄劍師要睇清楚究竟咩人用你呢把劍,呢個人用你呢把劍去做乜.必要嘅時候展現你嘅勇氣,向亂用利劍嘅人說不.
呢個沙展對我哋好好,甚至啲普通警察都係好好禮貌.我哋要去廁所呀,飲水呀,食少少野呀都盡量滿足到我哋.當然你會話呢啲係佢哋嘅職責,係我哋嘅人權,但我覺得警察對犯尊重唔係必然嘅.
可能你睇到呢度你會話 「dllm 睇你兩篇咁嘅野原來你黎維穩?!!」
我會話你推班有絕對武力嘅人做你敵人唔通會令反抗之路容易左??拉攏所有市民對抗高官,大有錢佬同共產黨先係最後出路.
其實吳亮星係好好,我甚至覺得應該封佢做香港抗爭之父. 佢用一個好簡單嘅方法話到俾大家聽什麼係議會暴力,那怕係警察/穩定派都會覺得佢嘅開會方法係非常無恥.而呢個就係我哋嘅切入點,叫沈默嘅人都出黎反抗,叫對面嘅勢力倒戈.
如果我係活動嘅搞手,會唔會試下咁呢?對傳媒高調向警察伸出友誼之手,約束示威者唔好同警察爭執.只有警察同示威者嘅對立面消失,秩序同善惡嘅矛盾消失,我哋先會有感染更多建制支持者嘅機會.我,係咪太天真呢??
早餐
好,講返差館嘅事.沙展對我哋唯一最衰嘅就係均左我哋一鑊.當我哋要求早餐嘅時候佢話 「應該好快搞掂架啦,叫都唔係唔得不過叫左嘅話就要食埋先走得.」嘩,你講到咁我點敢叫呀.好呀,我哋等下啦…… 等到最後我哋足足由七點等到一點先走得……
同一道理,當我哋覺得過幾個字就走得嘅狀態之下,又點會問俾唔俾打電話呢? 令屋企人同朋友擔心,真心覺得對唔住.
其實我諗未必關佢事嘅,佢無乜必要均我,不過警察做 paper work 嘅效率啦喎……唉……
「參于未經批淮集結對公眾哋方造成阻礙」
師姐係白板寫左我哋嘅罪名:參于未經批淮集結對公眾哋方造成阻礙. 十七隻字,錯左三隻半個(個參字同結字佢寫錯左). 我哋提佢 「喂喂個『准』字錯左」,師姐好似叮一聲咁然後竟然改左做「準」!! 認字特警呀,幫幫佢好唔好?
我不斷練習如何霸氣哋講「我無野講」.到最後先知竟然係唔會同我落口供!!
之後呢個二號房應該就變成左一個好奇怪嘅狀態.班犯呢?眼訓果啲就好安心咁訓覺,唔眼訓果啲 就好 hyper 咁係度吹水.犯法犯得咁開心仲要個個話下次一定要再黎,呢班友真係傻的嗎.而警察呢?一係玩手機一係就訓覺.有時社會就係咁荒謬.
係交談之中,我發覺原來呢班友雖然從不相識,但大家諗嘅野竟然會係咁相近.
「從來都係守法好市民,甚至連亂過馬路都唔會,竟然會因為咁樣犯法而俾人拉左」
「睇到爺爺果一輩為香港做左咁多,我哋竟然將一個爛哂嘅香港交俾下一代,我接受唔到囉.」
「你哋可以蝦我,但唔可以蝦細路同老人家」
「本身我唔係好鍾意陳志全,但呢半年佢做嘅野令我改觀」
「我淨係會捐錢俾學民,社民連同人民力量」
聽到相同嘅價值觀其實係相當感動嘅,特別係我呢啲無參加過任何組織嘅小市民.我唔知大家有無嘗試過同朋友討論過長毛.「長毛掉野就係唔岩!」「返兩分鐘工就俾人趕走去食 tea」 我係無可能講得佢哋服架.佢哋一尾就係講「你可以用和平嘅方法架嘛」,「掉野對件事有乜幫助呢」,同朋友討論長毛係相當傷感情嘅一件事黎.
傾黎傾去,我發覺原來大部分人都係返緊工嘅.個比例大約係10:1 咁上下,乜原來我哋呢30 人就係保護緊你呢5 條友??!!! 你當自己奧巴馬呀?
其實我相信警察果邊係相當混亂嘅.佢哋搞唔掂呢幾百人.中途成日有啲 阿sir 出出入入,好混亂咁問一大輪野之後又發覺乜都唔係.入黎話律師想見以下呢班人,但係讀左三版紙讀哂所有人名都無我哋份.我有一刻係懷疑緊我哋係咪俾人放棄左.
F5
警司警誡完又要等一大輪先走得,我就望住個警司睇住佢用電腦.唔知點解我硬係凝住佢係睇緊高登,因為佢係完全唔洗用 keyboard 架.而我就昅實佢有無禁f5 掣.
最後,大約一點半,我哋就俾人掉低左係香港仔運動場(我估)外面,一落車就有記者,我就當然係一向嘅迷茫樣.後面果幾個就犀利啦,一落車就叫「公民抗爭無罪」,影哂相做哂訪問咁.我就同左深圳叔叔搭車返銅鑼灣,送佢搭哋鐵之後食埋野就返左屋企.
後記
我唔知大家會點評價我哋呢511 個人嘅行為.我都係一個普通嘅男仔,鍾意打機睇波溝女,都想安安穩穩咁生活.我都係一個膽小鬼,好多時見到哋鐵有人打尖明明好想出聲但係又怕羞.我都係打一件牛工,儲緊一份永遠儲唔到嘅首期.
我想講嘅係我同大家無唔同,我唔係英雄亦都唔希望做英雄.今日留係度嘅係我,我希望他朝留係度嘅係大家.
最後,天佑香港!
原文連結


text:
今年農曆年假只要請3日就可以放足9日,所有又想去旅行,之前成日睇到D雲南旅遊相片咁靚,真係好想快d去睇睇,所以一於襯哩幾日咁得閒,搵腳去雲南先! 今次既伴遊組合都幾新鮮,有識有唔識,一行6個人,經仔細研究過行程同安排之後,終於向16號晚先上深圳集合,17號一大朝早正式出發!
第一站:昆明
其實昆明只係今次行程既轉站位,冇乜期望,最想要遊覽既就只有西山龍門,開講都有話一登龍門聲價十倍,咪又即管睇下有幾勁囉! 原本係網上訂好酒店,不過去到機埸去到酒店代辦處睇睇,發覺都有其他選擇,平d又有車接,所以一於轉酒店,$250/三人房都算幾平啦! 一行6人Check-in完,大家決定先去滇池,因為滇池同西山龍門好近.
景點一:滇池
從酒店打的出發到滇池索道大約$40,滇池好大,湖水亦算清澈,但係其實都冇乜特風景可然,所有於附近既索道餐廳食完飯後,立即坐索道上西山龍門.
景點二:西山龍門
上山除左可以坐索道之外,仲可以坐車,當然想要欣賞到滇池同埋昆明市既全貌,最好都係選坐索道,單程$40,來回$70不過記住3:30pm就收架喇! 上到山其實仲有排行先去到龍門石窟,大約要行成個鐘頭,幸好當日天氣非常清爽,沿路亦可俯瞰昆明市和滇池的風景,咪當去行山囉! 都唔算辛苦既! 進入龍門石窟之前亦須邀付入埸費,每人$30.西山公園係對龍門石窟和三清寺既一個統稱,始建於唐代,經過多個朝代先後做過行宮,佛寺,道觀等,加上地勢險要,值得一遊!
景點三:圓通寺
圓通寺係昆明最古老既佛教寺院,睇旅遊書話哩個時候去會有桃花睇,等我仲鬼咁期待添! 誰不知去到發現原來係流流的一間黃大仙0黎! 激氣! 好彩唔洗俾入場費! 如果唔係仲加搵笨!
景點四:金馬碧雞坊
位於昆明市中心,以金馬山和碧雞山而命名,建於明朝,傳說話每逢60年既秋天時分,兩坊的倒影會重疊一起,不過傳說既野聽完咪算囉!


text:
2010年7月12日 星期一
曼谷快閃遊 day 3 12-07-2010
短短3日既旅程今日就完啦,瞓醒先食個豐富早餐,再去泳水池游個早水.游完水 返房沖涼就出去按摩.嚟到泰國唔按摩好似差咁d嘢咁,所以噚日已經book咗今日去按摩,不過唯一問題係洛洛晌我哋按摩期間做d乜,又驚佢會嘈住人哋,所 以我哋唯有一早去按摩,又有心理預備萬一洛洛唔合作嘈住人就要帶佢走. 去到按摩店,職員帶咗我哋入房,換好衫就開始按摩,可能職員知道我哋帶埋小朋友嚟,預先準備咗多個枕頭同被舖比洛洛,等洛洛可以晌我哋側邊瞓覺,而由於之 前我哋已經同洛洛講定按摩店既規矩, 所以佢都好合作咁安安靜靜,最後仲瞓埋覺添.我哋按咗兩個鐘,洛洛就瞓到我哋差唔多完先醒,醒咗無出聲,不過好有興趣咁睇住我哋按摩,搞到幫我哋按摩嗰兩 個泰姐都忍唔住笑!
舒舒服服咁嘆咗兩個鐘,係時候返酒店執好行李check out 啦,check out 咗就搭的士出機場,係機場食埋lunch就搭飛機返香港啦!
(全文完)
張貼者: jacqueline 於 下午12:02 沒有留言:
2010年7月11日 星期日
曼谷快閃遊 day 2 11-07-2010
今日一早起咗身,梳洗後就去食早餐.早餐自助形式,選擇都幾多,而蛋類奄列就即叫即整.慢慢嘆完早餐之後就上房換衫去游水,酒店泳池嚮曼谷嘅酒店嚟 講算係好大,不過泳池長期晒唔到太陽,d水比較清涼. 由於我哋太早, 泳池無乜人,同洛洛玩咗一陣水,再去隔離嘅兒童遊樂場玩.洛洛玩到唔捨得走,但係我哋要返房沖涼換衫出去喇!
出 門口前先去 front desk 請職員幫我哋訂檯今晚食飯,再搭BTS 去 Siam.第一站先去 Siam Paragon行街街,佢哋d嘢都唔平,所以行咗一陣就轉戰超級市場.超級市場好明顯啱我哋行好多,d 嘢有d仲平過 Lotus,所以我哋買都成架shopping cart 都滿咗.比完錢就將買咗既嘢寄存晌佢哋幾 customers service counter, 再去行 Siam Discover 同 Siam Center.
Siam Discover 正晌度大裝修,沙塵滾滾,行咗 Loft 同 Boots,無乜收獲走行返 Siam Center.Siam Center 好多舖頭都做緊減價, 不過淨係買咗對鞋,對鞋都幾靚,個款都幾 in, 而且唔駛2百蚊,低!!
一輪 shopping 運動後又肚餓,結果最後又去返 Greyhound Cafe 食 lunch.我哋點咗3款麵食,2碟單骨雞翼同1個帶子沙律,d嘢好好味,價錢又合理.
張貼者: jacqueline 於 上午11:59 沒有留言:
2010年7月10日 星期六
曼谷快閃遊 day 1 10-07-2010
啱啱去完日本,見有3日假,心思思想去啲可以hea吓嘅地方同老公慶祝生日.泰國局勢都算穩定,CX Holiday又做緊pomotion, 咁就促成咗今次曼谷快閃遊.
一早去到機場,check in完就去食早餐,可能啱啱開始放暑假,機場人山人海.食完早餐就預備上機喇.今次我哋撘CX, 一如以往,CX啲嘢都係咁難食,不過佢哋送比洛洛嘅gift set就幾精美,洛洛簡直愛不釋手.兩個幾鐘嘅機程好快完,話咁快就到咗曼谷喇!
過咗海關攞埋行李就出去搭的士去酒店,300bat左右(包 toll way)就去到酒店,又快又舒服.今次我哋住既 Four Season Bangkok,其實之前都住過兩次,但係可能暴亂令到曼谷既旅客少咗好多, 佢哋既服務比之前更殷勤,Check in 咗就由職員帶我哋上房.房間好大,設計豪華,連全套浴室用品都係 L'occitane,我哋休息咗一陣,有職員送咗一碟糖果小食嚟比洛洛,氹到洛洛好開心.坐多一陣又有職員嚟加多張床被洛洛瞓,雖然加多張床,但係間房 仍然好寬落.
休 息完就開始肚餓,我哋決定出去揾食加行街.第一站係Chilom Central Grayhound Cafe, 老公念念不忘佢哋既單骨雞翼,所以指明要晌度食.我哋點咗3個意粉,1客單骨雞翼同1份帶子沙律,加埋飲品都係1千bat左右,d嘢又平又好味.食完飯就 晌 Central行街街.雖然話 Central 做緊減價,但係 d 嘢一 d 都唔平,我都只係買咗小小內衣,睇中咗對 Vivinne Westwood x Melissa既膠鞋,不比我上年買貴好多,所以無買到.嚟曼谷之前知道 Istean 啱啱開番,就去 Istean行下.
Istean d 嘢其實都幾老餅,不過樓上既紀伊國書屋就做緊大減價,重比我買到個連 Lesportsac 袋仔嘅雜誌,Lesportsac個袋同晌 shop買既差唔多,但係響哩到都係賣100蚊左右,係我哩個trip最鐘意既戰利品.
行 完街反酒店放低d嘢就再出去行 supermarket,以前就有又方便又好行既 Big C,但係 Big C 燒咗就唯有去遠d既 Tesco Lotus,我哋搭 BTS 到 On Nut,一出站就見到 Lotus,都尚算方便,不過就無 Big C 咁好行.我哋買咗d日用品同零食就返酒店啦!
嚮酒店休息咗一陣就去酒店既 Spicy Market食晚餐,Spicy Market d 嘢都幾好食,但係好可惜無我最鐘意嘅生蝦刺生,我哋叫咗蝦餅,兩個炒飯,冬陰公湯同炒雜菜.食飽就返上房休息啦.
張貼者: jacqueline 於 上午11:53 沒有留言:
訂閱: 文章 (Atom)


text:
2009 年 9 月 1 日嘅下午
幾秒之間, 我同你去泰國的希望幻滅
諗住轉同阿爸阿媽去, 點知又訂唔到機票
你當時就話, 既然咁唔順利, 咁多阻滯, 就唔好勉強啦
無辦法之下, 我只好接受現實
唔諗泰國, 唔諗日本, 留係香港養生修息
無耐, 就從 Yahoo 得知日本九月尾可能大地震
雖然依家日本仲一切正常
但係, 我地去唔成, 可能就係避左呢個可能發生嘅一劫
前幾日, 你係天文台睇到有個颱風 " 彩雲 " 可能打到黎
你當時就估, 如果真係吹黎香港, 大概星期六就打到黎
我地就話, 之前個天唔俾我地去旅行, 可能就係要避開呢個颱風
雖然, 個颱風依家吹緊去日本, 我地亦唔打算去旅行啦
但係, 一而再咁避過兩個可能發生的劫, 我已經相信個天之前係俾緊暗示我
今日, 本來係我預算要去泰國嘅第一日
下午, 我仲有少少埋怨咁話, " 本來我依家應該係泰國架 "
點知, 岩岩睇晚間新聞
曼谷又黎集會
原來今日係反他信三週年
雖然依家佢地仲未有進一步嘅行動
但係回想曼谷之前所發生嘅事
真係好好彩, 慶幸我地今次去唔成
你岩岩係電話到, 亦都再重申, 你唔想去一個政局咁唔隱定嘅地方
你唔想去一次旅行連份工都無埋, 你唔想瞓機場, 就算幾平你都唔想去
你之前之所以話肯同我去, 只係因為我好想去而倍我去
雖然泰國一而再咁令人卻步
但係, 我真係好想可以同你去一次曼谷, 去一次蘇梅


text:
坐巴士到Paradise beach都係15分鐘左右便到了,一路行入去便是沙灘位置.行入去,一路同小吉子講:點解呢個沙灘d 沙一d都唔幼細? 話明paradise beach,應該會好少少
反而我覺得maldives
d沙仲靚d添! 而小吉子都我既感覺係一樣.
雖然天氣唔錯,不過都有點凍架.所以好多沙灘椅係吉,人影都唔多隻.
而我同小吉子只係沙灘邊玩水,行左一陣就走左啦!!
臨走前,見到巷仔入面有幾幅graffiti幾靚,我地係度都影左幾張相.
跟住就坐返巴士返去TOWN!!
到左人人話好好味既Jimmy's 食lunch
不過我個人覺得都係santorini那間好味少少
而且portion比Jimmy's既大
當日全店只有我地兩個
Jimmy's 第二代老闆好SOSO
仲同我地影相傾左一陣呢!!
吃飽後
我同小吉子就係一片藍白小屋石地穿插影相
周圍環境好寧靜好舒服
其實係一大片藍白小屋入面比我發現紫色
我地仲諗住係房內欣賞係island hopping最後一個日落
睇見今日天氣咁好
等到睇唔到呢!! 雲太厚了
咁樣就完結了我地一個星期既Island Hopping Trip
雖然我同小吉子唔餓
但最後一晚係mykonos
我地決定出去食晚飯行下街
估唔到夜晚既Mykonos係咁燈光火著
好熱鬧呵
行行下到了一間食Italian Food Restaurant ~La Casa
因為今晚我下令要食Mussel+Spagatti
環境見唔錯便入去啦!!
Order了食物後即送上麵包
不過估唔到會送上一小碟伴麵包吃既小食
原來好好味而且好醒胃架
我地點了Mussels in Blue Cheese Sauce
Mussels好鮮甜好好味
仲夠哂Creamy
不過食完之後好飽
最後仲有Dessert送上
都唔錯既一餐
埋單只係EUR $40有找
相比起琴晚係酒店食那餐
價錢都係差唔多
真係唔明白去旅行
酒店食飯點會咁平?
***
食飽又同小吉子去散步同埋買手信
小吉子仲買左個頭盔返屋企擺
我每次一提起
小吉子就不停係度講"THIS IS SPARTA!!"
途經Nikos,好多人
唔駛呀?!
之前我都有睇過review
食物都係一般,有d仲講到好差
好彩我一早都唔打算試呢間Nikos
如果唔係有排等呢!!


text:
九龍站
九龍站(Kowloon Station)是港鐵機場快綫及東涌綫的中途站,位於九龍油尖旺區西九龍填海區柯士甸道西1號,鄰近西區海底隧道九龍入口及收費廣場.
此站屬地底車站(車站大堂設於地面層),上蓋的綜合發展區名為「Union Square」,佔地13.54公頃,包括住宅,寫字樓,「圓方」商場及酒店.
九龍站位處於西鐵綫延伸段(九龍南綫)柯士甸站之西,該站通車後雖然乘搭市區綫於兩站之間徒步轉綫不會享有優惠,但於九龍站乘坐機場快綫的乘客,在兩站均可享用免費港鐵接駁服務.
車站象徵
與機場快綫其餘車站一樣,九龍站以淺灰色為主色調.規劃機場鐵路時,地鐵公司視機場快綫為香港國際機場的延伸配套,而機場之設計沿襲其設計者,英國建築師霍朗明(Norman Foster)勳爵一貫慣用的灰白色調,故此機場快綫各站亦繼承機場之色彩,以灰色,白色作為車站主色,有別於以往地鐵車站的色彩繽紛.[2]
車站結構
樓層及設施分布
月台
九龍站共設兩層月台,上層(L2層)供機場快綫使用,下層(L4層)則為東涌綫月台.機場快綫兩個月台屬於側式月台,而東涌綫則為單一月台島設計,由於採用不同收費系統,兩綫之月台並無通道連貫,而機場快綫的兩個月台因中間被連接東涌綫大堂與月台之扶手電梯分隔,故此互不相通.
- 機場快綫月台(L2)
- 東涌綫月台(L4)
另外,東涌綫月台層之下設有密閉空間,原擬作為1993年《香港鐵路發展研究》中提出的東部走廊「東九龍綫」之月台,故在九龍站興建時預先興建作預留.然而,該東九龍綫計劃輾轉演變成今日的沙田至中環綫計劃,不再提出設站於九龍站,故此在可見的將來都無用武之地.
出口
內容最後更新:20170112
商店及自助服務
本站設有36間商店/自助商店/自動售賣機(截至2016年12月),最新及詳細的商店資料可到港鐵網站的商店搜尋器查閱.
列車服務
九龍站是機場快綫及東涌綫的中途站,乘客可在此站乘搭機場快綫列車,往返亞洲國際博覽館,機場及市區,或乘搭東涌綫列車,往返大嶼山,青衣,九龍西部及港島北岸等地.
車站票務
港鐵都會票,東涌—香港全月通加強版及部分港鐵紀念車票皆適用於此站.
由此站前往各行車綫車站的車資:
接駁交通
轉乘優惠
緊急接駁
倘此站列車服務中斷,港鐵或會提供港鐵免費接駁巴士服務.此站的接駁巴士上落客點設於九龍站公共運輸交匯處及雅翔道巴士站,分別可用及,或依職員指示前往.
港鐵免費接駁巴士只於港鐵服務中斷期間提供,詳情可留意港鐵的公告,或車站張貼的告示.
欲查閱由此站附近前往各港鐵車站的其他交通工具資料,可參考「乘車應變錦囊」,或在運輸署網頁查閱.
車站歷史
車站啟用
九龍站於1998年6月22日隨著東涌綫通車而啟用,機場快綫部分於同年7月6日隨著機場快綫通車而啟用.
註釋及參考資料
(北港島綫啟用後)
(北港島綫啟用後)
(紅磡至金鐘段啟用後)
(紅磡至大圍段啟用後)
1967年計劃
1970年計劃


text:
有個星期日,下午買完 食送 行過,見佢靚靚地又有位又有少少餓,無理由唔食囉.食日本野的,叫左 set lunch,一個天婦羅一個滑蛋豬扒,好味喎,係decent日本野個D味喎.又叫左佢D所謂cleanser.其實係好多唔同款果汁撈埋,清清地似係食西野俾個sobert你清下D味果囉.唔平又唔貴,因為唔洗等位所以絕對可以再食.但聽聞dinner menu係貴好多的.
名苑酒家
其實成日行過哩間野都唔敢入,因為最怕門口貼哂一張二張雜誌報紙介紹.名係酒家,其實係有得炒幾味0既茶餐廳,然後又唔知點解有$48一碗翅食.咁我梗有叫翅喇,咁又梗係冇期望喇,$48你想點jack.咁點知又Ok喎個味.翅係有,咁當然係D翅邊,算多喇.怪就怪在好濃好足味0既上湯裡面,除左翅之外,係冇其它料的.炒左兩味,鑊氣ok夠.仲煎左條魚.我覺得比我上次去食住家菜仲要好.
新吉士
我一般般,唔驚喜又冇失望.我老豆就食得好開心,因為有臭豆腐.但無何否認,佢個兩面黃係真係好食.不過求其叫四個 食送 都六舊埋單,我無理由expect你唔好食0者.OK喇,但唔會特登翻綽囉.
山頭火
吉吉島revamp之後新駐場的.日牌日本拉麵,排隊排到癲.但一個字講哂:好食,堅係似返日本拉麵果D味.一定要再去.
大戶屋
又係吉吉島revamp之後新駐場的.又係排隊排到癲.又係食日本野.哩個價錢算好有水準囉.shop 完 supermarket 唔洗排的話係絕對可以再食的.但千祈唔好叫佢條乜鬼紅魚.冇味的.不過個冷麵就好good.
櫻路和果子店
係呀,仲係吉吉島revamp之後新駐場的.爆好食.賣豆沙飽的.有傳統紅豆餡又有生果吉士打餡.最好係佢D野有味而唔係一味甜.你知日本仔D甜野好多時淨係得甜味.紅豆異常出色.唔食就笨lu.我老豆忍唔住一食食左兩個.時為半夜十二點三.
我唔係好識食,所以我唔係寫食評,我淨係知我覺得好唔好食,所以形容詞多數都係好食同唔好食,同埋會再去食或唔洗再去食.係咁架喇,咪你想我點jack.


text:
武林資料庫 > 武林知多啲
法式醉拳唐唐至啱玩(圖)
2012-01-28
法式醉拳唐唐至啱玩
資料來源:中國互聯網青海 小陳
特首選舉參選人之一嘅唐英年睇嚟手無搏雞之力,估唔到佢鍾愛嘅「課外活動」都有激烈一面.尋日赤口,佢就去咗拳館練自由搏擊.雖然佢話學咗四年,但都係姐手姐腳,唔止出拳無力,踢腿速度仲似慢鏡重播.其實都唔怪得佢嘅,佢最愛係法國紅酒,如果換轉打醉拳,仲要係法式嗰種,咁就啱晒佢嘞.
唐英年前日叫完湊佢大嘅家傭美姐出嚟做騷,尋日又嚟一次,仲唔知係唔係親疏有別,只通知咗部分傳媒去拳館做採訪.唐唐自爆學咗四年拳,更即場施展四年嘅功力.唐唐可能掛住做其他課外活動,學藝未精,打幾下已經喘晒氣,仲要勞煩老婆幫佢抹汗,又遞水畀佢飲,少爺性格出晒嚟.
「紅」拳武者誇口砌低CY
睇唐唐出拳,好似睇小朋友打交咁,尤其係出上勾拳,一啲力水都無.佢連最基本嘅馬步都紮唔穩,踢腿時以為睇緊慢鏡.既然佢屋企收埋無數紅酒,不如將啲紅酒擺喺地做梅花樁,練好個馬步先啦.
唐英年揮拳姐手姐腳,都係練法式醉拳最啱佢.
老婆代為抹汗,呢一幕唔知愛佢定害佢.
唐唐咁水皮,完全唔怪得佢,試下練「法式醉拳」就啱晒佢嘞,佢拎住支八二年Lafite,一邊飲一邊當武器用,醉醺醺條條Fing咁打,唔打得都笑得嘛!又或者佢應該練洪拳,不過唔係洪水個洪,而係紅酒個紅囉.
唐唐軟手軟腳,但把口就好硬.佢事後誇下海口,話如果上到真正擂台,應該可以砌低另一參選人梁振英喎.同樣係參選人嘅民主黨何俊仁就睇唔過眼,鐵頭仁話自己學過詠春,一眼就睇穿唐唐係打緊花拳繡腿,分分鐘連自己老婆都打唔贏.鐵頭仁仲爆料話唐唐口齒不清好論盡,事關佢早排同唐唐去港台錄影節目,唐唐錄先,但由於NG咗好多次,一個三分幾鐘嘅節目,最尾錄咗成個幾鐘,搞到鐵頭仁等足個幾鐘,好無癮.
唐營諗埋打拳呢啲方法爭取曝光,對唐英年有無幫助真係無人知.梁振英尋日無選舉活動,反而公民力量十幾人去咗梁營競選辦示威,要求政府增建公屋,而競選辦主席張震遠仲親自去收請願信,呢啲咪叫誠意囉.
鳴謝:東方日報
日期:2012年1月28日


text:
挪亞方舟係我一直都想嚟但係又遲遲都未嚟過既地方,
因為個個朋友都同我講冇咩做,我就想嚟見一見架大船同埋影張招牌相!
直到今次有個機會公司有得買挪亞方舟buffet既優惠券,所以可以順便嚟呢個地方!
我哋好早去到,睇吓時間表第一個節目就係小白兔講故事,
原來隻小白兔係咁既樣~ 原來只係一班小朋友係裡面聽姊姊講故事,
唔知係咪講故事既都係parttime,所以好似唔係好專業, 剩係講俾坐最前個d小朋友聽咁! 聽完故事同佢哋影番幾張相之後,
表哥就嚟到啦! 我哋先去醫飽個肚食lunch buffet先!
不過要同表哥一齊係門口影番張到此一遊照先!
個buffet我覺得幾好食,環境又靚!不過最遺憾係冇生蠔囉,其他嘢係lunch嚟講我覺得都OK好食
小朋友就對buffet冇咩興趣,只係掛住想畫畫!
之後食完就係附近周圍影吓相咁,佢D動物POPS都整得幾靚,有D好似真!
跟住我哋入咗去船既3-4樓望吓!呢層係有好多間不同益智遊戲的房,
整體都係行到入每間房望兩望就走,可嚟可唔嚟!
不過唔嚟就真係冇咩做,叫做有粒鍾俾小朋友係度玩吓積木咁囉!
最後停留咗喺呢間玩積木既房裡面最耐!
最後出番去門口附近的遊樂場仔玩吓影埋相就走了,
其實真係冇咩太值得嚟,佢哋真係要搵番多幾個有實力既Service Provider合作先得
最後番去個兒童遊樂場玩多陣就離開lu....
Photo by CANON 5D Mark III, Len | EF 35mm f/1.4L USM
呀劍評語: 因為真係冇咩嘢玩,如果唔係嚟食個buffet, 同埋為咗同班動物影吓相, 就真係可以唔嚟!
呀劍貼士: 所以我建議大家如果嚟都係連埋buffet一齊會比較好, 個失落感會冇咁大!
挪亞方舟簡介
挪亞方舟係一個模彷聖經中的挪亞方舟外型設計, 以教育關愛等概念經營的主題公園, 配合鄰近的馬灣公園, 帶來blablabla...抱負與使命!(講真係都最緊要好唔好玩囉!)
巴士 (NR330, NR332, NR331) 等等
電話
3411 8700
http://www.noahsark.com.hk/tra/venue1a.php
(以上資料更新至文章當日)


text: 好耐都冇介紹app喇, 原因係呢排冇咩app好介紹, 早前收到Printic公關邀請試用佢地個app,試用後感覺良好,所以都想介紹下 其實個app原理好簡單, 但概念唔錯, 因為呢個世代既人都用智能電話影相,好多時都影完就算, 影影埋埋都唔記得自己影左D咩,同邊個影左又唔知, 聚會時影左既相,話遲D send返比大家,但其實返到屋企已經冇左件事, Printic原理就係幫你晒相,送埋去你屋企或者指定地點, 即係寄埋比朋友都得,好方便,咁以後大家影左既相就人人有份,人人有底啦 歡迎使用Printic 由手機落單,晒出好似寶麗來既相片 重可以自訂訊息,寫返句愛的宣言先 除左自己,重可以寄埋比朋友 每個ORDER下單3張起,可以寄去一個地址(加一個地址加一個ORDER),已包稅項及運費,第一張相要HKD20,之後每張HKD4,即係最低消費為HKD28 主畫面,要用就首先要登記 可以用FACEBOOK或者EMAIL電郵登記 由於要寄相比你,所以要地址登記都好合情合理 Xp 揀相時間,再少要晒3張 可以邀請朋友一齊使用Printic, 但唔覺有邀請碼回饋之類推廣 用Samsung Note 2 試用app, 出現過幾次error, 不過Printic都係試用階段,相信遲D有更新兼容性會更好 編輯能功就冇咩,想加effect既朋友就要用其他app幫手喇 係度只可以crop size,寫caption同rotate 跟住就可以揀寄去邊,除左自己地址外,重可以輸入朋友地址, 咁咪大家都有相收lor,而且可以加message,當埋生日卡,小禮物都得 Test, […]


text:
22 一月 (香港)置地文華《Mo Bar》下午茶
返香港前已經同朋友M約好去high tea﹐朋友M話置地文華《Mo Bar》入面嘅mango mousse好好味﹐咁就去《Mo Bar》試下喇.呢間新文華同舊文華(文華東方/Mandarin Oriental)都係喺中環﹐唔同在於新文華係modern chic style﹐而舊文華就比較traditional D.不過舊文華嘅afternoon tea都改咗新版﹐都係新嘅擺盤﹐下次可以去試試.
講返《Mo Bar》先啦.嗰日嘅行程就係朝早同麥包去行街﹐三點就去《Mo Bar》high tea﹐之後再同麥包彙合﹐去銅鑼灣間《金滿庭》同屋企人食晚飯﹐都幾趕吓﹐所以都唔係太多時間同朋友M傾計添﹔不過唔緊要啦﹐仲有下次嘛.
《Mo Bar》入面燈光柔和﹐人亦唔多﹐好岩同朋友嚟傾下計﹐食下嘢.因為同朋友M傾得太投入﹐好多嘢都唔記得咗影﹐包括《Mo Bar》入面嘅環境﹑好特別嘅三層afternoon tea set全景﹑仲有最重要同朋友M嘅合照都冇影到﹗﹗《Mo Bar》環境同埋tea set就算喇﹐但下次一定要補返張合照.
↓ 個tea set都係有三層﹐但就唔係好似傳統嘅三層式圓型托盤放喺檯面﹐而係三個長方型托盤﹐分別放喺三個斜斜哋嘅架到﹐而嗰三個架就由一條好高﹑又係斜斜哋嘅座地腳架支撐著﹔因為成個三層架仲高過張檯﹐所以就放喺檯旁邊﹐食嘅時候就將想食嗰層放喺檯面.
先講最底層﹐亦係最先食嘅鹹點先喇.左面三款唔同嘅三文治都﹐兩件有唔同ham嘅好味D﹐淨黃瓜嘅就比較清淡.
↓ 朋友M唔食三文魚﹐咁我就食晒有三文魚喺上面嘅兩件﹐好味~﹗
另外嗰兩件我無咩印象喇﹐都應該唔太差.
↓ 跟住落嚟食中間嗰層嘅scones.呢個scones唔好食﹐好乾﹐又冇文華出名嘅玫瑰花果醬(不過我未去之前都知﹐玫瑰花果醬淨係舊文華先有)﹐我覺得係美國Fairmont Hotel嗰個scone好味好多喇.
↓ 最後到第一層嘅甜品﹐整得都幾靚.見唔見到左下角嘅兩條長型朱古力﹖係非常之甜﹗﹗同美國嘅甜品有得揮﹐唔係我杯茶﹗
↓ 呢個就係好美味嘅mango mousse喇﹐好味﹐好味.
但喺mango mousse隔離件朱古力蛋糕朋友M食咗﹐話超甜﹐我就冇食喇.
↓ 件覆盆子(raspberries)嘅macaron整得好靚呀﹐可能係覆盆子本身帶微酸﹐所以唔會話太甜﹐都OK﹔其餘兩件蛋糕咩味我就唔記得喇﹐哈哈﹗
雖然唔係話件件都好食﹐但overall都OK嘅﹐同埋我好鍾意個環境同氣氛﹐真係好岩傾計~﹗
我諗我越嚟越鍾意high tea啦.下次再去第間試過先~!
《Mo Bar》
The Landmark Mandarin Oriental Hotel
15 Queen's Road Central, The Landmark, Central, Hong Kong


text:
行程如下:
第一, 二日 大阪
第三, 四日 東京
第五, 六日 大阪
第一, 二日在大阪住的酒店叫Hotel New Hankyu Osaka, 在梅田站上面, 非常方便. 酒店很舊, 房裏面的墙紙都有少少剝落.
最有趣的是酒店居然沒有 business centre. Check-in 時有個香港女士問柜枱可唔可以帮佢由thumb drive 印四頁文件, reception 話佢哋可以租架printer俾佢自己印, 1000yen 一日. 那女士當時已經唔多高興, 印四頁紙要租部機! 再問落去個reception話唔包紙, 跟住拎個地圖出來教該女士點去買紙. 佢即時火起, 話以後唔住呢間酒店......, reception 於是去問經埋, 返來話可以送五張紙俾佢. 我聽到真係覺得好搞笑, 不過我都好明白嗰位女士既感受.
第一日下晝開完會已經好攰, 晚餐在附近的Yodobashi Umeda 樓上餐飲區吃. 選了這間叫四季の味的餐廳, 專賣釜飯.
天氣比較凍, 見到窗櫥啲釜飯好吸引, 感覺食咗會暖笠笠, 所以即刻入去.
好彩外面有得睇, 個餐牌全日文的, 要靠估.
波士好想食牛, 叫咗個牛扒, 似孚係sirloin部份, 幾瘦吓但都好淋, 配埋旁邊個酸酸哋既汁食就啱晒, 旁邊啲配菜當然係俾我掃晒啦, 菜嘛.
呢set係我既, 碗飯最好味, 係有味飯, 裏面有荀絲和銀魚仔, 好鮮味. 冷麵都好食, 夠凍夠彈牙. 右下角的係青菜和菇菇沙律, 用芝麻醬汁, 好refreshing. 個天婦羅就麻麻, 油咗啲, 細細塊三文魚都係普普通通.
點解日本人咁鐘意食澱粉質呢? 咁大碗飯加咁大碟麵有乜可能食得晒呀? 我都食淨好多, 雖然好味但我都無能為力嘞.
呢set係我波士既, 佢好合作咁帮我影相. 佢個釜飯好好味, 個兜係好深架, 食到最尾都仲熱辣辣. 中間係魷魚刺身, 波士話好淋好滑, 好似食豆腐咁喎.
埋單3250yen, 响日本嚟講都算抵食.


text:
2013年9月14日
惡頂!
同枱當中有個低頭男加埋兩個港媽,個低頭男坐正喺個上菜位度,一坐底就話Q之你,只顧住玩佢嘅 Whatsapp 同埋 Line,因為哥仔個三叔電話嘅畫面實在太過大,個個人都見到晒佢 send Line 用緊果啲核核突突公仔.
條友仔真係當正自己玩緊 Whatsapp 同 Line 係可以大叉晒嘅,下下上菜時放在佢面前啲嘢,自自然然就會有阿四仲手去幫佢接埋,擺好位,大家幫佢斟茶遞水就更加係老奉添架啦,不特止,佢睬吓人都有味添過喎!
點菜係港媽們嘅嚐好,一點就點足九萬幾樣嘢(我知道,最後食到成枱剩的話,佢地一定唔會傷身食多兩件,而係會迫啲男性動物監粗食晒佢),呢個時候個低頭男就即刻起頭,開聲反抗話唔好!兩個港媽即時眼例例,好一副唔怕折墜嘅咀臉.
港媽 A 開始講佢點幫個女搵 play-group 啲嘢,又咁,又咁,又咁咁咁…..
我冇出聲只係聽,心中卻對佢講:妳有病牙?妳個女連牙都未出,坐都未穩喎?!
港媽 B 就教佢一定要開始準備定點報聖乜乜聖物物學校,又話可以點駛橫手點拉關係…..
我又心諗,聖乜乜聖物物妳識得邊個呀?係,香港啲教會係唔爭氣,但冇妳講到去到咁腐敗吓嘛?我差啲想話佢知,知唔知好多教會學校係唔會賣賬架?知唔知連同宗牧師嘅仔女都冇面俾架?
港媽 B 忽然問我個仔讀咩學校?當年點樣搵學校?
我答佢我個仔只係讀緊屋邨學校,當年靠政府派位架咋.
結果,我又收到兩雙睇人唔起嘅眼神.
16 則留言:
哈哈,我嗰班舊同事(男人)連去pub飲嘢都係講playgroup同幼稚園架,港媽講呢啲嘢真係好正常囉!回覆刪除回覆
Armadillo:刪除
哈哈,原來仲有港爸.
道不同....回覆刪除回覆
新鮮人:刪除
好明顯啦=_=!
忍吓喇 .....回覆刪除
大人嘅 Play group
喺咁嫁嘞!回覆
食得哂先至好嗌回覆刪除回覆
卡臣:刪除
食唔晒有男人包底嘛,又唔係由港媽哽!
同佢地食飯真係悶爆呢.回覆刪除回覆
CC:刪除
係呀,慘慘:(
- 回覆
Coffee:刪除
算係.
唔算政治飯, 但你好嘢, 有碗唔會話碟. ^^回覆刪除回覆
DeepC:刪除
哈,我無意穿穿她們那些不設實際的期望吧了.